
الجزء 1
عاينت ليهو لمن مشى ..
و كملت تهجئة في الايات ، وانا واقفة في مكاني حسيت بالتلفون بيرن ، طلعتو من جيبي و رديت ..
_ علووووشتي
* سلووووومة مشتاقه ليكي والله
_ انتي فاضيه لي !
* ليه ما فاضيه ليكي من شركاتي المردرمة ههه ..
_ هههه عارفاكي عند عبير ،صراحه كنا عاملين ليكي مفاجاة امس اني اجي لمتكم بس ما قدرتاا ، تعبت شوية كداا .
* تعبتي ! مالك فيكي شنو بسم الله !
_ قالو فقر دم والله و انا مع جري الجامعه دا ما شغاله بالاكل كتير ..
* كيف فقر دم سجمي يا بت
_ يعني دمي ناقص
* واااي يا سلمى طيب دي علاجها شنو ؟
_ ا بت ما تتخلعي كدا بسيطه بي حبوب و لكل فيهو حديد دمي بزيد
* تاكلي حديد ؟
_ ههههههههه يا حليلكيا علوشة والله ، حديد يعني نوع اكل معين فيهو فوائد مغذية و بتزيد نسبة الدم ..
* اهاااا طيب اكلي منتظرة شنو ، انا بعرف اسوي مديدة اعملا ليكي ؟
_ ههههههههههههه علوشة ياخ انتي عسل ،المديدة ما ليها علاقه ، مادة الحديد دي بتكون موجودةفي الخضروات اكتر شي عرفتي ؟
* طيب اجيب ليكي سلطة يعني ؟
_ لا م تجيبي حاجة ،اشتقت للونسه معاكي بس ، تعالي مع عبير ..
* اكيد حاجيكي بس نصلي الضهر و عبير دي تصحى ، خلي بالك من نفسك يا بت
_ حااااضر ، اوامرك يا فندم هههههه
* عويرة هههه يلا سلام ..
‏( في جانب ايمن ‏)
انا بعد دا لازم اقلب التربيزة على رحاب دا الوقت المناسب عشان تحل عني واتفرغ تماماً ل عليائي ، لانه طول م هي مرازياني كداا حتخنقني وما حأقدر اخد راحتي ، طيب دي اول الخطة ... امممممم صورك وين صورك وسجل المكالمات .... ايواااااه كدا تمام ،، طيب انا اسي لازم انجز لانه مدة السلفيه فضل ليها 15 يوم لازم اطلع برا الخرطوم في اسرع وقت، يا الله اموري جاطت ،، اسلم حل اوقف عربيه محمد دي من ترحاال ‏( عربية صحبو الشغال بيها ترحاال ‏) .. ابيع العربيه واطلع بس واساسا الجامعه دي ما نافعه معاي ... طيب و عليائي !
‏( في جانب رحاب ‏)
* امي !
* امييييي !
_ نعم
* مالك ما بتردي !
_ انت عارفه ان اخوكي حيجي الليله ؟
الجزء 2
اتلفت بضهري كدا ، لقيت رحاب في وشي ..
م كلمتها ولا عملت شي غير اني، مشيت قعدتا ..
عبير بتقوليها ، رحوبة ازيك ي غلا ؟
و رحاب بتعاين فيني عيونا عايزة تطلع شرار و انا بتبسم ليها حقارة مني بس ، قامت قالت لي ليكي عين تجي ؟
زي الكلام ما لي ولا رديت ، قالت لي بهيمة انتي ما بتفهمي يا الاسمك علياء ؟
سلمى وعبير قالو ليها دا كلا شنو يا رحاب اسي البت دي م اتكلمت معاكي ،في شنو ؟ قالت ليهم انتو اسكتو ما تتدخلو انر وهي فاهمين بعض كووويس وهي عارفه كويس انا بتكلم عن شنو !
ضحكتا بس خشمي دا وعندي ، بس مشيت بمبدأ الداير تهري تسكت تخلي .. قالت لي بتكلم معاكي اناا و قربت مني !
بس بعاين فيها ، و عبير بتقولي في شنو يا علياء ؟ قلت ليها انا زيك واااحد ، و عاينت ل رغدة قلت ليها كيفك رغدة ؟ ( رغم انه مواقفي مع رغدة م تمام بس حسيتا زولة تانية حتى محجبة كدا و هاديه و نظرة الشر الكانت في عيونها ديك اتكسرت و انا بادرت لانه نظرتي م بتخيب و هي ردة السلام من دخلنا .. قالت لي كويسه حبيبة انتي كيفك و كيف حبوبة ؟ قلت ليها في نعمة والله ..
يلا هنا رحاب وصلت مرحله من الغضب ، وعلت صوتها ، قالت لي بتزفت معاكي انا ؟
قلت ليها م تتزفتي معاي انا امشي اتزفتي مع الزفت البتتزفتي معاهو ، م توصليني مرحلة لو سمحتي احفظي لسانك عني ..
قالت لي _ ماشاءالله استقويتي ..
*كلك نظر والله ..
_فعلا ما لقيتي زول يربيكي ، وحدة م محترمة ..
*انتي اللقيتي زول يربيكي ، اتربيتي اسي؟
_علياء احترمي نفسك يا **اتلفظت ...
عبير : رحاب عيب م صح
سلمي : صراحة ي رحاب بقيتي وحدة لا تطاق غير المشاكل م عندك حاجة ياخ ارحمينا و ارحمي نفسك عيب عليكي ، واناي في العمر دا جايبه لأهلك الكلام عيب ياااخ ، من جيتي دخلتي في البت شكل و نبز .
*لفظك القلتي دا ، ياهو انتي ، كان قايله ح اردو ليكي تبقي غلطانة يا ايمن ......
سلمي: ايمن منووو ؟ّ
عبير : ايمن !
انا : ايمن منوووووو ؟
عبير:انتي اسي قلتي ليها يا ايمن !
انا : اااي قلتا يمكن بتعرفو ولاحاجة ، ولا شنوووووو ؟
بس طوالي رحاب خمت حاجاتا و مرقت ، بالجد انا ما عارفه الزول لمن يكون كعب بيستفيد شنو ؟ ياخ ما بعرف كيف الواحد يتحمل انع يكون مكروه و منبوذ بين الناس ، الدنيا دي والله من غير ناس ما بتمش يا خواني ! غايتو ربنا يصلح حالها !
طوالي عاينت لي عبير ، قلت ليها نمشي بعد دا رايك شنو ؟ سلمى ورغدة بي حس واحد قالو لي يا بت انتي متخلفه ! اوع تكوني عايزة تمشي عشان رحاب ! سلمى قالت لي بعدين انتو متين جيتو عشان تمشو. ، بطلو عوارة ياخ !
عبير قالت ليها ، والله مرتبطين بي علاج حق امي بتاخدو الساعه 8 و مفروض نجيبو معانا من اقرب صيدليه نلحقو ليهاا .. رغد قالت ليها لو كلامك دا جد م مشكله لكن لو عشان فلانه دي والله نزعل منك ، سلمى قالت لي علوشة طنشي عليكي الله ، قلت ليها انسينا منها عليكي الله ... يلا ودعناكم الله ..
سلمنا عليهم و طلعنا الحوش ، سلمى ضربت لاحمد ، و الوقت دا كان جا من مشوارو يعني قاعد في الصالون مع الرجال ، مسافة سلم على الرجال ، سبقناهو جمب الباب ، و عبير بتتكلم معاي ، رحاب و ما رحاب ، جاا احمد طالع طوالي قطعنا الحركة ..
ماشين على العربية ، جا وليد طالع و بيعاين فيني ، قال لأحمد يا ابو حميد ما اتقابلنا ماشي سريع كداا ، قاليهو والله مرتبطين ب مواعيد لكن بنجيكم مرة تانية ، قاليهو عديلة يا زول ، و كان مصر يعاين لي ، قالي علياء ازيك ؟ قلت ليهو انا كويسة حمدلله .. و احمد دا بعاين بس في وليد داا ..
انا وعبير ركبنا العربيه ، قالت لي يسلااااااام طلعو ليك مخصوووص يختي عشان يسلمو عليكي هههه قال علياء ازيك ، كان ازيك ما عارفه هههههه .. قلت ليها بطلي بطلي ما هدااك ليهو واقف مع اخوكي شكلو دايرو في موضوع ،، قالت لي بتكلم مع اخوي و عينو في حته تانية ، قلت ليها والله يا عبير انك بايخه ياخ مالك ، ردي على تلفونك دا بدل مشغلاها لي على الفاضي ، بتضحك و تعاين فيني .. لمن جا احمد ركب ..
سمعني و انا بقول ليها بايخه ، ضحك كدا و قبل وشو ، في اللحظة دي كنت سامعه غنية و صوت واطي ، بقيت جادعه اضاني غنية بحبها ، قلت ليهو علي الصوت بتلقائية ، عاين لي في المراية لمن حسيت اني قلت حاجة غلط ، بس ابتسم و علاهووو ...
ياهو بقينا ساكتين لمن احمد وقف جمب صيدلية ، جاب حاجات امه و جا ، قلت لعبير انا نعسانة ياخ ، قالت لي زي الوقت دا !
قلت ليها ايوة ، قالت لي طيب بس نوصل نومي ... سكتااا كدا حتى الغنية ما كفيلة انها تفوقني ، حاولت تصحصحني وتفتح معاي حوار لمن نوصل ، قالت لي علوشة ما فكرتي ترجعي تقري ؟
هنا انا حسيت احمد دا استعدل عديل في قعدتو ، قلت ليها ههه لا ،، قالت لي لا ما عندك رغبة ولا دي شنو ؟ قلت ليها لا ما فكرتا ، قالت لي المانع شنو ؟ قلت ليها انتي وحدة من الناس مفروض ما تسألي لانك عارفه وضعي من كل النواحي و بعدين انا قلت ليكي قبل كدا ، الدنيا
دي اكبر مدرسه يا عبورة ، و الدروس فيها بالمجان ، و وقت ما تفهم تلطشك ، بس اغرب شي من غير فهم ولا حاجة انا ملطشاني ههههه ،،
قالت لي بضحك شنوو ، قلت ليها الدنيا كلها بتضحك حتى وجودي معاكم دا بيضحك ، صح بمناسبه وجودي معاكم يا عبير ، انا قررتا ارجع بيتي ،، هنا لمن احمد فرمل !
قالي ترجعي وين ؟ قلت ليهو محل كنت عايشهر، قالي دا ما بيت بيتسكن ! قلت ليهو مستورة اخير من العدم ، قالي لا يعني السبب شنو ؟ عبير قالت لي ايوة السبب شنو يا علياء !
قلت ليهم الا يكون في سبب ، سبب اكتر من ان دي حياتي في شنو ليه حسستوني اني بقول في حاجة غريبه ، داك بيتي و انا لمن طلعت منه ، طلعت منه تحت ظرف معين و عشان نكون واضحين يا عبير انتو ما قعدت تخلوني اشتغل ما عارفه قاعده على ياتو اساس ، انا طلعت عشان ما بقدر اخلي حبوبة براها فا قبلت ننقل مكان عيشتنا بناءاً على كداا ، قالت لي حتشتغلي اصلا انحنا قاسمين الشغل علي يومين ف الاسبوع يوم للغسيل و يوم للنضافه و المطبخ امي ما بتحب زول يهبشو ليها براها ماسكاهو ، قلت ليها عبيرررر انا زوله متعودة على الدعك ، عشان احلل قروشي ، لكن ما بقعد اكل و شراب و سكن و ونسة و قروش من غير ولا شي ،، فاا والله م عدم احترام مني لكلامكم لكن انا قررتا من بكرة نرجع انا و حبوبة ..
عبير دايرة تتكلم معاي ، احمد قاليها خلاااص يا عبير ما تضغطي عليها ..
وصلنا البيت ، نزلنا و خلينا احمد في العربية ..
(في جانب رحاب )
ااااخ، اااخ بس
لو اقدر اخنقك انا يا علياء عامله زي الهم ّبلووووة في حياتي ، دخلت حياتنا زي القدر لا بارك الله فيك ، لا و جاية بيت خالتي بي كل عين قوية ، الله ينعلك و ينعل يومك و ليه كلهم بدافعو عنها ، جابت قوة.القلب دي من وين لا و كمان بتهددني الحقيرة دي اااخ يا الله ، حارقه دمي الله يحرقا
لا و جاية مع احمد واختو البقرة دي ، استولت ما صدقت الحصل بيني و بين اححمد **هنا امها سمعتا ! قالت ليها حصل شنو بينك وبين احمد ؟
بقت تتمتم ، قالت ليها ، لالااا. مافي شي ولا لاحاجة انا بفكر في حاجة بس بصوت عالي ، قالت ليها، رحاب يا بتي ، لو في حاجة.حاصلة وريني عشان اساعدك يا بتي لو في مشكله بينك و بين راجلك كلميني عشان م صح تخلي بيتك و تقعدي هنا على الاقل نتدخل و نصلح بينكم ، البعد بيخلق فجوة يا بتي واحمد طيب ،،. رحاب سكتت و حاولت تدس دموعها عن امها ، كانت عارفه ان كلام امها صح ، احمد طيب بس الا في الخيانة مستحيل يسامح !
قالت ليها ما رديتي لي يعني !
قالت ليها امي دي مشكلة بسيطه بيني و بين احمد و حنحلها بالعكس لمن تدخلو الشغله حتجوط ، بعدين انتي مالك زهجتي مني ولا شنو ! انا عارفه اخلاقي كعبه و وحمي كعب بس معلييش ،، قالت ليها انتي جنيتي ! يا رحاب مهما كان الجنا قاسي و كعب و الناس كلها نافرة منو ، الا الام يا بتي بتفضل حنينة على اولادها ، وانا كل مناي تكونو مبسوطين انتي و اخوكي ... صحي دايرة اسالك انتي قبيل مالك ما قعدتي مع البنات و جيتيني و كنتي مصممة نمشي و حكاية المغس حق الحمل دي ما وقعت لي ، قالت ليها مافي حاجة بس فجأة عفتا المكان و اخلاقي ضاقت ، قالت ليهاا طيب لخير ،
حاولي تتصلي وراضي راجلك ي بتي وامسكي بيتك كويس عشان الفي بطنك دا و ابعدي الشيطان دا من راسك المرة ناليها الا بيتها و راجلها .... قالت ليها طيب يا امي .
الجزء 3
كنت حاسه بملامح عبير انها اتحولت و بقت باهته شديد و زعلانه لدرجة انها ما اتكلمت معاي احساس انها مخاصماني ، لولا احمد قاليها ما تضغط علي ما كانت سكتت و كانت منتظرة مني رد يرضيها ..
كل العملتو انا دخلتا لقيت حبوبة نايمة ، صليت ولملمتا حاجاتنا في الشنطة ، و جيت ارقد ، الباب حق الغرفه خبط .. مشيت فتحت لقيتا خالتو ام احمد ، وشوشتني براحه قالت لي خلصي الفي يدك و تعالي ، قلت ليها شبعانة كان للعشاء !
قالت لي لا ما للعشاء ، قلت ليها طيب جايه ، قفلت النور و البال و مشيت وراها ......
قعدنا في تربيزة المطبخ لقيتا خاته لي كوريه فيها حلا شعيرية ، و عبير قاعدو بتاكل ، لمن هي قعدت انا كمان قعدتا ..
بقيت متوترة ، قالت لي :
_في زول ضايقك !
*لالالا والله ما كد...*قاطعتني
_ماليها فهم غير كدا ، اذا وجود احمد من وقت للتاني ف البيت مخليكي ما قادرة تاخدي راحتك ، احمد اصبا مصيرو يرجع لمرتو يعني ما قاعد هنا !
*سكتا للنو عدم علمها بالحاصل دا مؤلم شديد .. قلت ليها : يمكن الحاصل معاي دا غريب بالنسبه لي اذا ما غريب بالنسبه لأي زول ! انتو الليله ما بتعرفوني المعرفه ديك يعني محيرني تعاملكم لي وتعاملك مع حبوبه انا تقريباً بقيت ما بلحق اسوي ليها حاجة بجي بلقاكي عملتي ليها كل حاجة ، حاجة غريبه مافي زول بيقبل زول كدا بالساهل و لو فرضنا اني محظوظة ، ما حأكون محظرظة للدرجة دي يا خالتو ، و لاحظي انتو جبتوني هنا على اساس اشتغل ، و انا من طلعت من بيتي ما اشتغلتا ، و الفهم الوحيد لتعامكم
والحاصل دا كلهو هو الشفقه ، و انا ما بقبل زرل يشفق علي ف النهايه انا من فتحت عيني و مؤمنة تماماً ان رزقي الله قاسمو لي طول ما انا وحبوبتي بناكل يبقى انحنا في نعمة حمدلله ، عشان انا ما اتعودتا اعيش عيشه ما حقتي يا خالتو و عيشه انا ما تعبت فيها انا ما مرتاحه ، وانتو ما ملزومين بي ..
_عارفه يا علياء ، ااي كلامك حار و فعلاً لو جينا بالمنطق حتشوفي الموضوع دا غريب ،و بتزكر يوم عبير جات و كلمتني عنك انا اي اتعاطفتا معاكي بس ما بنكر اني قلت ليها انحنا بنت ما بنعرفا كيف نجيبا و نقعدا في نصنا ، كنت رافضاكي بس كمان لمن جات فرقه انه نزورك انا و عبير والله ما اترددتا و من كلام عبير اتمنيت فعلا اعرفك و ف النهايه انحنا عايشين علي الله والناس بالناس يا بتي والكل ب رب العالمين ، كل الحصل حبيتك تكوني عايشه في امان و ياهو مونسننا ، بس كمان ما بنضغط عليكي و لا حا اكذب عليكي انا طول عمري بيتي بنضفو براي وبخدم براي ما دايرة اتعود اني اقعد وانا في العمر دا عشان لو قعدتا حاتعود و انا ما صغيرة وجسمي محتاج للحركة البسيطه دي و ما بوعدك اني اخليكي تستغلي عشان كداا ما حأناقشك ولا حاقيف في طريق رغبتك ، بس يا علياء ، شغل البيوت صعب و ما امان ليكي انتي فاهماني ؟
عبير : يعني خلاص حتمشو ؟
_ يا بتي كمان من حقها تشوف حياتها
*فاهماكي يا خالتو بس م تنسي انا ما متعلمة و الزمن دا زمن شهاددات اقلاها اكون بعرف اقرا و اكتب و انا الله ما كرمني**هنا احمد جا داخل البيت و اتوقف في نص الصاله و هو سامعنا بنتكلم ... امه قالت ليهو ، بكرة فضي نفسك تودي ناس علياء بيتهم .. قاليها الساعه كم ؟ عاينت لي .. قلت ليهو الساعه 1 او الزمن البيناسبك ، فالي تمام على 1 ، و مشى ، ام احمد قالت لي اكلي ضوقي شعيريتي ، قلت ليها شكلها حلوو من قبل اضوق ، عبير قالت ليها سكر زيادة ، فلت ليها بحب السكر الزيادة انا ، و بعدين تعالي هنا يا عبير ، انتي ناوية تعملي رجيمك دا يوم عرسك ! في شنو مش انتي الاجلتي ! خلي عندك ارادة ماف زول حينفعك غير عبير اللي هي انتي ، وانتي ما شاء الله ملامحك جداّ جميله بس الدهون الشايلاها دي مرض والزمن ماشي والعمر ماشي ،، قالت لي افغفف ، قلت ليها افففف اسي و ارتاحي بعدين ، اضغطي نفسك ايام ،، قالت لي انا مشكلتي في الاكل ما بعرف اعملو والله ولو عملتو بحسو ماسخ انا عادي بتحمل و باكل الاكل الماسه بس يعملو لي منو ! قلت ليها اعتمدي على نفسك امشي السوق خمي حاجاتك اتحركي فتشي شغل كدا برمجي نفسك ، قالت لي ان شاءالله ، قلت ليها انا ماشه بكرة و حاولي من بكرة تبدي ، قالت لي حاضر ، قلت ليها وعد ! سكتت
قلت ليها اوعديني ، قالت لي ياخ بحاول ، قلت ليها لا ، اسمها وعد يا عبير ...
قالت لي خلاص وعد يخ خلاص طيب ساعديني ! قلت ليها اساعدك في شنو !
قالت لي خلاص مش انتي عايزة تمشي عسان انحنا ما بنخليكي تشتغلي ! اسي اقعدي و يبقى شغلك تزبطي لي نظامي الغذائي في مواعيدو و تجيبي لي الاكل ، اها رايك شنو ؟
قلت ليها دا ما شغل طبعاً و بعدين حاجاتك دي بسيطه شديد كان حاولتي بتنجزيها ، و كونك تتحركي عشان تجيبي اكلك و حاجاتك دي براها حركة في مصلحتك ، ام احمد قالت لي عاد يا علياء ربنا يبرد قلبك و يريحك زي ما ريحتيني .. قلت ليها امين ، انا نعستا والله
حقوم انوم و خلو لي شعيريه ، ام احمد قالت لي اصلاً كلها ليكي انا
عملتها عشانك ، قلت ليها تسلمي لي يلا تصبحو على خير ...
و مشيت رقدتا و كل ما اغمض بشوف نظرات وليد القبيل ، و بحتار فيهو ، بقيت بفكر كداا لمن نمته ...
( في جانب رحاب )
كوييس يا احمد انا بوريك ، يبقى سبب سكوتك عن عملتي هي علياء ما عشان ما تفضحني ، كدا بقت واضحة ، و ولدك دا ابقى راجل و شيلو مني ، حتدفع تمن سكوتك عني دا غالي شدييييييد يا احمد ...
بعدهاا شالت تلفونها ، و فتشت عن رقم و اتصلت ... **جرس
_الوووووو ( بي مياعه)
*يا اهلاااً و سهلاااً ب فطومة
_فطومة زي الوقت دا ! متخلفة انتي ولا شنوو ! و انتي منو اصلاً ..
*طيب يا ماما اعصابك ، مدام نايمة و ما دايرة ازعاج كان ختيتي تلفونك دا في الصامت ..
_ لاااااا كلام لكن ، دا الفضل توريني اعمل شنو وما اعمل شنووو ، ولا صحي انا بتجادل معاك لشنوو ، سلاااام ...
*لحظه لحظظة سلام شنو يا قلبي انتي ، معقول تقفلي قبل تعرفي المصلحة الجاياكي ولا كان ما دايرة خلاص اقفلي حبيبتي كلو الا راحتك ...
_مصلحة ! فيها قروش ؟
*هاهاهاها كان ما فيها قروش ما كان بقت مصلحه !
_المطلوب ؟
*ايوة كدااا انتي حلوة ، يلا ركزي معااي كوووويس و افهمي كلامي دا حرف حرف كلمة كلمة ...... ( .....)
_ما وريتيني اسم الكريمة !
*لازم يعني ؟
_عادي في حاجة اسمها نمبر بوك
*هاهاهاها الرقم مسجل بأسم راجلي
_ ههههههه لكن بيانات التلفون بأسمك ، عشان كدا انجزي وقولي اسم الكريمة و ما تخافي في الحفظ والصون والبينا شغل و قروش و بس ، طول ما انتي حتديني حقي ، انا بعمل ليكي احلى شغل ، اهااااا قلتي شنو ؟
*قلت اسمي رحااااب ..
_حلووو يا مدام رحاب ما نستغنى ، م تنسي ترسلي لي الحاجات في رساله ..
*اوووكي ....
تاني يوم ، صحيت الساعه 10، لملتا الغرفة و نضفتها تمام ، و طلعنا على الفطور ، ما كان في حاجة تتقال ، غير انهم متأثرين بي مشيتنا ، لحد الياعه 1:30 احمد ما جا ، امو بتتصل عليهو ما كان بيرد ، جات الساعه 2 ، ونفس الشي ، قلت لخالتو انحنا بنمشي بي امجاد اكيد مشغول ما تضغطي عليهوو .. قالت لي لا هو عارف من بليل مفروض كان جا من قبيل ، بنتكلم لسه ، لمن جات الساعه 2:30 جاا داخل ، و قال سلام عليكم و داخل على غرفتو ، امه قالت ليهو لحظة لحظة ماشي وين انت و مالك ما بترد علي ؟
قاليها تلفوني صامت ، داير امشي انوم ، قالت ليهو تنوم ! قاليها ايوة من بليل ما نمته كنت مساهر مع الشباب !
قالت ليهو بس لحد ما قفلنا بليل انت كنت في غرفتك معقول ي احمد ! قاليها ايوة طلعتا بعداك لمن اتصلو علي ،، قالت ليهو طيب ما عارف انك حتوصل الجماعه ! قاليها جماعه منو يا امي ؟
قالت ليهو ناس علياء ديل منتظرك وانت بلسانك قلت حتوديهم الساعه 1!
قاليها يا الله نسسسيت ياخ ، اففف ،، قلت ليهو ولا يهمك زاتو اتونينا زيادة ، انا بطلع اشوف لي امجاد انت امشي نوم و بعدين مشوار ما بعيد ،، طوااالي دخل جواا زي الما صدق ،، امه قالت ليهو احمد ! قلت ليها خليهو لو ما تعبان كان وصلنا ، يلاا انا بطلع اجيب عربيه واجي ، قالت لي طيب ....
الجزء 4
طلعتا ..
صراحه ما بنكر ان التصرف زعلني ، ما عارفه ليه كنت فاكرة انه احمد مهتم بحياتنا ، حسيت اني غبيه ، كل التصرفات دي كانت من باب المساعده و الشفقه ، ما اكتر ، صحي انا منو !
انا ولا زول ، انا عارفه وضعو وظروفو شنو كيف افكر ب انه حيهتم لينا، هو في شنو و انا في شنو ! جد غبية ،،، فعلاً زيادة العشم غشم !
وقفت مسافة لحدي ما لقيت عربيه ، و قفتو و ركبت معاهو لحد قدام الباب ،، دخلتا شلتا حاجاتنا ، و بعداك شلنا حبوبة انا وعبير ..
لقيت خالتو ام احمد حاسبت بتاع العربية ، سكتا قلتا مافي داعي احرجا و انا كل المعاي ح احتاج ليهو ،، و دعتهم على كدا و ركبتا و اتحركنااا ...
( في جانب احمد )
*الووووو ( بصوت مرهق)
_حبيبي ..
*حبيبك ! رحاب دايرة شنو !
_كيف يعني دايرة شنو ، احمد انا بحبك والله بحبك و انت ظالمني ما معقول تتخلى عني بالسرعه دي انا عارفه انك بتحبني و مستحيل تتخلى عني ....** جاها صوت جرس ، قفل فيها الخط ....
قفل في وشي ! احمد يقفل في وشي انا ! والله ما اخليك ... **بتتصل تاني ، ما بيرررد عليهاا ...
وصلنا البيت ،نزلتا حبوبة و نزلت الحاجات ، و دخلنا البيت ، بالجد رغم انه بيت ما بنقعد فيهو الا انه ف النهاية حيفضل بيتي راحتي و كل حاجة ، من دخلتا بقيت بنضف و بنفض و فرشتا لي حبوبة و دخلتها الحمام و بعزاك رقدتها ..
مشيت غيرتا ، و دخلتا مطبخي ، كان عندي شويه عدس ، شديت حلتي و زبطتها بالموجود .. و مشيت فرشت سريري و رقدتا جمب حبوبة ،، تصدقو لو قلت ليكم اني كارهه نفسي و ومخنوقة من روحي شديد ، كل ما اتزكر احمد بتضايق اكتر ..
سمعت صوت تلفوني ، مشيت فتشتا في الشنطة طلعتو ، و جيت ارد لقيتو فصل ، تاني الرقم اتصل علي ، رديت ..
*الو
_ها علوش وصلتوو كويسين ؟
*من قبيل وصلنا حمدلله و حبوبة نامت كمان ..
_طيب ، سامعه امي قالت ليكي شنو ؟
*لالا
_قالت ليكي الجمعه تجو تفطرو معانت
*ان شاءالله
_يلا حبيبتي سلام
*سلام ...
قفلت من عبير كدا ، قبل اتحرك من محلي تانب التلفون رن. رديتر...
*ايوة يا عبير
_ عبيييير ، انا سلمى يا علوشة
*سلمى ازززيك
_حمدلله
*بقيتي احسن؟
_ايييك بقيت اجري عديل هههه
*م تسحري نفسك ، حمدلله م تشوفي شر ..
_امين ، اهااا انتي وين ؟
*ف البيت
_ياتو بيت بالضبط ؟
*جمبكم رجعتا
_طيب تمام حبيت اطمن عليكي بس
* م انحرم مع اني مفروض انا اتصل عليكي عشان بعافيه شوية مفروض اتطمن عليكي ..
_ما بيناتنا ياخ انحنا اخوات قبل اي شي
*الله يديم الخوة
_امين .... يلا ي علوشة حاقفل اسي تمام
*تمام في امان الله ..
قفلتا منها و مشيت سريري ، والله يا ناس ما اكذب عليكم حاسة بي عبرة خانقاني شديد كداا و حاسه اني ضايعه ما قادرة ارجع راحة البال الزمان كنت عايشاها فجأة حياتي اتملت ناس وقصص و بقت غريبة علي ، لا في وحدتي مرتاحه ولا في وجود الناس مرتااااحة ، ااااخ يا الله اسي لو كان عندي اسرة مالو ! اسي كان اكون في الجامعة و كان يكون عندي صحبات و كان يكون عندي مجتمع و بنات خالات واهل و مناسبات ، نفسي اكووورك يا امي ، لكن ما وعيت عليها نفسي اكورك ياااا ... ااا بو ...... لااا لا انا ما عندي ابوووو ، انا ابوي ميت ، اااي ميت ،
الله يرحمك يا امي والله مسامحاكي عارفه انا وريثتك ، ورثتيني الشقى والجري والمداقشه والمسؤلية ، مسامحاكي ي امي ربنا يبرد قبرك و يرحمك يا غاليه ...
عاينت لي حبوبة ، لقيتا صاحية تعاين فيني ، قبلت عليها و قلت ليها جعتي صح !
طوالي قمتا ، مشيت المطبخ بعد سخنتا حلة العدس اتزكرتا ما عندي عيش انحنا لينا كم برا البيت الفي زاتو قطن ، كيف راح من بالي ...
طلعت برا لبست توبي و صريت القروش في التوب و طلعتا ،
ما عارفه ليه اتزكرتت خالتو صفية اشتقت ليها والله ، ياخ الدنيا دي فراااااقه و قساية شديد ، يا حليل غداها يا حليل نصايحها ، للحظة اتزكرت ان الدوامة والناس الفي حياتي ديل كلهم سبحان الله بي سببا ، هي الودتني اشتغل و من هناك دخلو حياتي من يوم العرس ... سبحان الله .
ماشه في الشارع ، بفتش في عيش ، قطعت من جمب الصيدلية حقت وليد ..
وصلت يوترن كدا و منو بقطع الجهة التانية و اصل الفرن .. فجاة سمعت صوت وليد ، بقولي لحظة لحظة ..
اتلفت ! قلت ليهو وليد ! قالي ايوة ، في شنو ؟ قلت ليهو بالنسبة لشنو ؟
قالي دايرة شنوو ؟ قلت ليهو بسم الله انت الفي شنو جيتني لحد هنا ! قالي شفتك من جوا قلت يمكن محتاجة حاجة !
قلت ليهو لالا ، قالي طيب وريني دايرة شنو اساعدك ، قلت ليهو ماشه الفرن و من بعيد شكلو مقفل ،، قالي زي الوقت دا ما بتلقي و ما حيفتح الا بعد المغرب ،، حسيت بالهم ..
قالي شايفه الباب دااك
قلت ليهو اها ، قالي ديل زي الببيعو كسرة ما متأكد الباب دا ولا الجمبو غايتو جربي ،، قلت ليهو ي ريت والله ، وطوالي مشيت ..
خبطتا الباب ، فتحت لي شافعه ، قلت ليها انتو بتبيعو كسره !؟
قالت لي ايوة ، دايرة بكم ؟
اديتا الخمسة ، دخلت جوااا ، جابتا لي وجات شلتها
عاينت لي وليد لقيتو ابتسم ، و طوالي قطعت الزلط ومشيت على البيت ...
مشيت البيت ، ختيت الاكل ، رغم انه بسبط بس كان معمول بي حب و ما مستعده ابدلو بي اي وجبة .. ختيتو و قعدنا اتغدينا تمام ، و لملتا عدتي و اتوضينا صلينا و من بعد المغرب ، طوالي نمنا .....
(في جانب احمد )
رحاب دي اتصلت بي قبيل ولا انا كنت بحلم !
كدي اشوف دليل المكالمات ... فعلاً متصله علي يعني ما كان حلم !
اففففف دي لعبة جديده منها ولا حركة ولت دي شنو البتسوي فيهو دا !
ما بتخجل ، ذرة حياء ما عندها ياااخ. اوففف
انا دا شنو العملتو مع ناس علياء دا ؟!!!!!!!!!!!!!!
الجزء 5
انا دا شنو العملتو مع ناس علياء دا ؟!!!!!!!!
يا ربي ! منظري كعب كعب ، اوفففف ..
يا ربي ، دي بتتصل تاني عايزة شنو ! يا الله .. اكنسل عليها افضل حل ...
بعدها رسلت ليهو رساله مكتوب فيها .. (عشان ما تندم رد )
عشان ما اندم ارد ههههههههه والله لكن يا رحاب ضحكتيني وانا مالي نفس اضحك ! لالا انا كدا خفتا ههههه يا الله...
تاني بتتصل ... رد عليها ..
* هههه
_البضحك شنو يا احمد ؟
*ولا شي ، خير !
_رسالتي خلتك ترد ماشاءالله ..
*فعلاً لمن اسي قاعد ارجف هه
_بتستفزني ؟
*العفو يا الشريفه ، خييير !
_بتقفل السكة في وشي ليه ؟
*تلفوني وانا حر
_ايواااه كدا يا احمد ! اها رايك شنو الفي بطني دااا تحلم حلم انك تاخد حضانتو مني و القانون في صفي ..
*بالله ، يعني حابة توصلي معاي لطريق مقفول !
_يدك و التجيبووو يا احمد ..
*بجحة وقليلة ادب و عينك قوية ليكي عين تتمادي ياخ اختشي ياخ اخجلي ، حسسي على دمك عيب عيب ياخ ..
_والله انت الوصلتني لكدااا ...
*يعني مصممة تدخلي بينا محاكم ؟
_جدااااً .... و بعد الجداً القرار في يدك
*ابشري .....**قفل فيها الخط ....
**بعد قفل بدا يتكلم مع نفسو و رايح جاي .. والله يا رحاب ما عارف ليه استبعدت عنك تصرف زي دااا ، يعني الفي مكانك حتختشي على دمها و حتخاف من الفضيحه ، للدرجة دي انتي ما هاميكي زول ! الزوله دي كيف كانت بالبشاعه دي و انا ما كنت منتبه ، ياخ انا بعد خيانتا لي معقول لسه متوسم فيها الخير ! قاطعو صوت امه ... قالت ليهو :
_قلب الام عمرررره ما بيخيب يا احمد يا ولدي كنت عارفه انك ما تمام و كنت عارفه و شايفه قدر شنو انت كنت فرحان بي حمل رحاب يا ولدي ، فجأة تجي وتقولي مشت بيت امها ! اااااخ يا احمد ااااخ ..
*امي !! انتي هنا من متين ؟
_اكيد ما من قبيل يا ولدي واكيد ما حأقيف اتصنت عليك انا سمعت غصباً عني ، واصلاً كنت حاسة يا احمد ، لا حول ولاقوة الا بالله ياخ انا عارفه انها ما لقت تربيه كافيه واخلاقها كعبه لكن استبعدت عنها حاجة بالشكل دا و انت كنت عميان عنها ! طعنتك في نص ضهرك و انت ما جايب خبر ! دا الوجعني انها استغبت كلو الا الخيانه يا احمد ااااخ يا حرقة قلبي ، لكن ورب العباد يا احمد ما بخليهاااا واوع تحاول تمنعني فااااااهم و عشان تكون عارف ولدهاااا داا تمشي تفتش ابوهو وين ، ولد زي دا يمكن زاتو ما ولدك ولت بمسكوو منك وريتك ... ززززح من قدامي !
*بسم الله يا امي روقي ، روووقي خلينا نتكلم براحه ..
_نتكلم !انحنا لسه حنتكلم ! جايب البرود دا من وين انت ! مرتك خانتك وانت لسه ساكت و لسه علي ذمتك !
*يا امي ! اسمعيني ،، خيانتا لي دي حاجة لي شخصها وسخ وقرف هي قبلتو على نفسها رخصت نفسها و باعت نفسها يا امي ، ااي عي طعنتني في ضهري يوم قبلت راجل غيري يلمسها ، لكن قتلت روحها و قتلت اهلها و كسرت ضهر ابوها وامها ، يا امي الغضب دا في عز صدمتي نا خلاني اتهورتا اي راجل في مكاني كان ضبحا و من حقي ماف زول حيسالني ، بس حأستفيد شنو انا ف النهايه !
يا امي من يوم اتزوجتها عاملتها بما يرضي الله و يرضي رجولتي و يرضي تربيتك لي ، حبيتها حب ززوجة عشان هي بقت زوجتي من حقها علي اني احسسها بابسط الحاجات دي ، حبي لرحاب الكنتو بتشوفوهو حب من طرفي انا و حب بس لانها زوجة لي ، لكن مشاعر كامله م عندي ، يمكن استسلمت لفكرة انها زوجتي و حبيت احسسها بكدا عشان يوم يحصل تصرف زي الحصل منها دا ، انا يكون عداني العيب و ما منقص عليها شي ، زي ما دخلنا بالمعروف نطلع بالمعروف ، اما بالنسبه للولد ، دا طفل بريئ ماليهو ذنب ، والولد دا ولدي يا امي لاني كنت متابع معاها من اول ايام حتى من عيني ما كانت بتغيب ، والحمل ظهر بعد 41 يوم من زواجنا ... ف يا امي انا البهمني الولد ، دا ولدي و دايرو بي دم قلبي ..
_حسبي الله ونعم الوكيل فيها ، حسبي الله ان شاءالله ما تضوق السعادة ولا لحظة يا اللهي تبرد قلبي فيها و قلب ولدي ، خليتا للواحد القهار القادر على كل شي ، ربنا يعوضك خيررررر ...
*الخير في وشك الحلو دا يا امي و ابتسامة محياك يا غاليه ، يعلم الله السعادة كلها في معالم وشك دااا ، الله ما يحرمنا منك يا غاليه ..
_اللهم امين ، احمد ، انت ليه قبيل اتصرفت كدا مع ناس علياء احرجتني قدام البنية يا ولدي دي ماتصرفاتك ، اكذب عليك ! شكيت انك شارب ليك مصيبة زمان ..
*اعوز بالله يا امي اشرب شنو انا القهوة عندي فيها كلام لمن اشرب حاجة كمان ،، مافي حاجة والله بس كنت مطبق مع الشباب وجيت مدروخ ونعسان م شايف قدامي ..
_ربنا يصلح الحال يا ولدي ..
*وصلهم منو ؟
_مشو بي امجاد ، ودقينا اتطمنا عليهم حمدلله ..
*طيب حمدلله ...
لحد هنا اليوم انتهى ..
جا اليوم التاني ، صحيت بدري ، مشيت جبت العيش و الخضار قدر ظروفك ، خميت لي كم حاجة كداا حبة حبة عشان عدم التلاجة ، و جيت زبطتا الفطوررر ، و فطرنا انا وحبوبة تمام .. و بعدها قمت نضفتا و غسلتا و روقتا حاجاتي كلهااا ، وجيت قعدت جمب حبوبة دندنة
و ونسة ، لحد الساعه 3 ، الباب خبط ، لفيت توبي و جريت فتحته ،، لقيتا سلومة و معاها وحدة صحبتا ،،،
سلمت عليهم و دخلتهم ، و قعدنا بعد عملتا الشاي اتونسنا واتعرفتا بي صحبتا ، فجأة ، سلمى قالت لي : بالنسبه لي شغل كيف حتمشي امورك عندك حاجة قدامك ؟
* لالا م عندي حاجة والله سايباها على الله يا سلمى و غير كدا حبوبة في يدي مافي زول بقعد لي معاها ...
_والله يا علياء نفسي بس تجي تقعدي معانا ..
*هو شنو يا ناس القعاد دا كدا ساي بس ، لا ما بينفع يا سلمى انا قبلكم كنت عايشه بس شوية لخبطة و ح تترتب ان شاءالله ...
_انا بقول نفسي بس يا علياء ، يا زولة ربنا بيفرجها ...
*اكيد بأذن الله ...
بعدها قعدو شوية و طلعو زي الساعه 5 كداا ، اتغدينا وصلينا و تاني قابلنا وشوش بعض انا وحبوبة ...
( في جانب سلمى)
_وليد !
_وليييييييد !
*احكي
_ركز معاي طيب
*معاكي يا سلمى
_ياخ خلي التلفون دقايق بس عايزاك في موضوع بخصوص علياء ...
*علياء !
_ايوة ، شايفاك خليت التلفون طوالي
*مالها احكي !
_طيب ، قبيل كنت معاها ياخ دايرين نساعدها مسكينه ، محتاجة شغل و م بتقدر تخلي حبوبتها براها ما عارفة دي يحلوها كيف ، و بصراحه فكرتا تشتغغ في صيدليتكم لانها قريبه عليها ، رايك شنو ؟
*ما بعرف بس حتشتغل شنو هي م بتعرف تقرا حتى و غير كدا يمكن ما توافق !
_ياخ ان شاءالله تفضي ليكم الكراتين وريها الرفوف وهي ترص او تلمع و تنضف كدااا يا وليد بتلقى ليها لو فكرتاا ..
*امممممممم فكرة كويسه بس برضو حتطلع تخلي حبوبتها ما فرق ، لو قدام باب الشارع برضو ياهاااا ...
_ياخ ما بعرف فكررررر ياخ انا بحب البت دي يعلم الله ، لله في لله كدااا ...
*طيب هي ليه تعمل خبايز مثلاً او تورتات و تبيع للجيران وكدااا ..
_ياخرم عندها امكانيات براك شفت بيتها كيف و غير كدا يمكن ما بتعرف تسوووي ..
*ايواااا ايوااا لقيتها يا سلمى ، عايني تتزكري المكنة الابوي جابها ليكي ايام الثانوية ، ايام كنتي حابة التفصيل ..
_اي اي
*طيب شيلي المكنه دي و علميها تمام و خليها تشتغل توسيع تضيق كدا للجيران يجوها في البيت و تلم حبة قريشات والعافيه درجات ، مش احسن !
_ياخ فكرة حلوة حلوة شديد ، بس انا بحب المكنة دي وليها معزة جواي ..
*يا سلمى انتي اسي ما بتستخدميها ولا فاضيه ليها وغير كدا انحنا حمدلله وضعنا يسمح انك تجيبي غيرهاا ، فهمتي !
_من بكرة بمشي ليها والله لو ما الوقت اتاخر اسي كان مشيت بس يا رب يكون بالها طويل للموضوع دااا ...
*كايس الرزق بشقى ..
_صدقت والله
*و برضو انا م عندي مشكله انها تشتغل زي ما قلتي بس انا عارف انها ما حتقبل ..
_بحاول ....
( في جانب ايمن )
اووووه البيت منور
و اخيراً عليائي شرفت البيت .. نورتي ياحبي انااااا ،، اخ بس لو تمدي راسك من الشباك دااا ....
الجزء 6
( في جانب ايمن )
اووووه البيت منور
و اخيراً عليائي شرفت البيت .. نورتي ياحبي انااااا ،، اخ بس لو تمدي راسك من الشباك دااا ....لكن صبر كلها مسألة وقت ...
تاني يوم الصباح ، من الساعه 9 صحيت بصوت الباب ، كنت متغطية بي توبي ، لفيتو علي و مشيت فتحت الباب ، عين فاتحه و عين مغمضة !
عاينتا لقيتا سلمى ، قلت ليها في شنو ؟
قالت لي دا شنو الاستقبال دا ، كدي زحي كداا ، قلت ليها مخلوعه ما مركزة والله يا سلمى ، كدي ادخلي ،،شايله معتله شنو انتي بترجفي كداا ،قالت لي كدي ..
زحيت ليها ، ختت الشي الفي يدها في التربيزو ، وانا مشيت على الحمام ، خلصتا و جيتا ، لقيت حبوبة صحت ، شلتها حميتها و لبستها ، قلت ل سلمى اهااا الفطور معانا ، قالت لي لا تعالي عايزاكي في موضوع انا نا صدقتا الشمس دي مرقت ، قلت ليها وترتيني ، في شنو ؟ قالت لي جهزي الفطور وتعالي ، قلت ليها طيب ...
مشيت زبطتا صينية الفطور ، وجيتا ، قعدنا فطرنا تمام ، و عملت الشاي وجيت قعدتا ، مشت الصالون ، وجات شايله الحاجة الجات بيها ، و ختتا لي في الواطه .. وانا مبحلقة ، قلت ليها دي شنو ؟
قالت لي دي مكنة انتي اشتريتيها مني بالقسط و مستقبلياً ! قلت ليها كيف يعني ما فهمته ! قالت لي :
_دي مكنة خياطة بسيطة و ساهله كانت عندي ليها كم سنة ، و اسي انا بقيت ما بشتغل بيها مع جري الجامعه و فكرتا لو ممكن انتي تستفيدي منها بدلي ، على اللقل تجيبي رزقك بي يدك زي ما متعودة و الاهم من كدا حبوبتك تحت عينك ، و عشان ما اخلي ليكي مجال للحجة ، دي مكنتي و اعتبريني بعتها ليكي بالقسط المريح ،يعني لمن ظروفك تتحسن سددي لي تمنها ، عشان ما تقولي بفتح ليك باب رزق على حسابي ، دي كانت فكرتي و بعد كدا الباقي عليكي ..
*جوتيني يا سلمى صراحه وانا ما بعرف ليها المكنة دي ولا حصل شفتها نهائي م عندي فكرة ، و على فكرة انا ما رافضه والله بس منو بجيني منو بعرفني عشان يعمل عندي ..
_شوفي علوشة انا حاعلمك البعرفو بي بساطة ، كل الحتعمليهو تضيق اقصير توسيع قص ، كدا وخدة وخدة انتي اتعلمي الباقي لو عندك شغف ، مافيها شي لو ورينا الجيران بعد تتعلمي الشغل ما عيب ..
*ما عارفه لساني اتربط ، عارفه انبسطتا والله وانا موافقه لوو حتقبلي اني اسدد ليك حقها و موافقه تعلميني بالجد ح ارتاح من همي واكون جنب حبوبة ، بس يا ربي حأقدر ؟
_اكيد حتقدري يا علوشة ، انا بجيكي بعد الجامعه يوم يوم يكون عندي محاضرة او اتنين ، يعني كل احد واربع ، وانتي جازفي لمن يدك تتعود ..
*متحمسة يا سلووومة والله جد ما عارفه اقوليكي شنو بالجد شكراااااً ...
_ما بيناتنا شكررر ، يبقى بكرة باذن الله اول حصة انجزي امورك وانتظريني الساعه 3 ...
* ههههه حاضررررر
_دوم يا رب ههه ، يلا انا بحرك بعد دا عندي مواعيد ..
*سمح ...
طلعت معاها لحد الباب ، ودعتها وقفلت الباب ، ياداب مشيت خطوتين كدا الباب خبط ، طوالي فتحت الباب قلت ليها نسيتي شنو؟
جاني صوت راجل ، قالي سلام عليكم ...
رديت الباب و صلحت توبي ، و انا رادة الباب قلت ليهو وعليكم السلام ..
قالي لو سمحتي نادي لي عم عبدالله .. قلت ليهو عبدالله منو ؟ قالي ابوكي ..
صلحت الباب و حاولتا اشوف دا منو ، لقيتو شاب في نص العشرينات كداا اذا مافي اواخرها ، قلت ليهو انت بتعرفني يعني وقاصد البيت دا ولا شنو ؟
قالي لا انا شغال في ورشة و سيد الورشه اسمو عم عبدالله وكنت محتاج ليهو ضروري يسلفني قروش الوالدة بعافيه شوية ، وهو ليهو يومين ما جا الورشه ، و لمن وصفو لي وصفو لي البيت دا !
قلت ليهو للاسف العنوان غلط والله ، كدي اسأل الحولينا كدا ، و اسال عم احمد سيد الدكان ، بيوصفو ليك ..قالي اسف يا اختي شكلي فعلاً جيت عنوان غلط .. و هو بينو وبين نفسو بيقول ( انا اصح زول في اللحظة دي يا عليائي ) ...
قلت ليهو ولا يهمك اسال بيدلووك و ربنا يكتب سلامة الوالدة ، عن ازنك ... و قفلت الباب و دخلتااا و انا متشلهته و متشوقه افتح المكنة واهبش فيهاااا ،مشيت عليها كدا ، حبوبة بقت تعمل صوت زي الدايرة تنبهني على حاجة او تقول لي حاجة !
( في جانب احمد )
* والله يا عمار انا ما داير مشاكل لكن شكلها ما ناوية على خير !
_يا زول المحاكم قاعدة ، جابت ليها كمان تطاول و تهديدات ، المرة دي طينتا شنوو. و بعدين المحاكم مالها عيبها شنو انت صاحب حق يا زول ..
*يا عمار مهما كان برضو كان اسمها مرتي في يوم من الايام ، كيف اقيف قدام الناس و اتكلم عن خيانتا لي !
_انت لسه بتفكر فيها !
*بفكر في تربيتي يا عماار
_طيب هي ليه ما بتعمل ليك حساب و انت بس البتفكر فيها
*انا لحد اسي اخدت كلامها داك بعدم جديه
و كلام زعل لاني استفزيتها ، ما اظن تكون بجحة للدرجة دي ..
_الفي مكانها كانت مشت نزلت الولد دا لكن سكوتها دا استغلال ، استغلت تعلقك بالولد و عايزة تخليهو عشان تلوي يدك والقانون بيديها اول 8 سنوات ..
*انا ما بخلي الولد يا عمار انا دايروو مهما كلفني الموضوع ،
و محاكم محاكم يلاااا و كان للخيانه انا بقدر اثبتها كويس ..
_ايوة كداااا، النوع دا عشان تحاربو لازم تبقى عديم اخلاق زيووو امورك بتمشي ..
*جابتو براهااا لي روحها ، انا حأديها مهلة لحد قريب شهر الولادة و اشوف البجي منها شنووو ...
_عايز نصيحتي اتزوج البت ديك !
*شنوووو !
_ايوة اتزوجها لمصلحتك
*كيف لمصلحتي !
_طالما عندك بيت و مرة و جو مهيأ ، القانون بديك ، وغير كدا البت انت دايرها ودي حاجة واضحه بس ابقى عليها ..
*عمار هوي دا كلام شنو ، انا ما داير ادخل البت دي في مشاكلي هي براها الفيها مكفيها ، مستحيل اتزوج عشان مصلحة زي دي و مافي وحدة حتقبل تربي ولد مرة تانيه الا ما ندر ،ولو في القبلت تربيهو ، بعد يكبر في اقل غلطه يسويها حتسمعو وتزلو بعاميل امو كلها . عشان كدا انسى الفكرة دي ، بي وضعي دا لو لي نصيب بفوز بالحضانة ...
_ الولد ما ليهو ذنب بي افعال امه ، واي وحدة تفكر بالطريقه دي تبقى وحدة عقيمة اخلاق ، و وما تضمن رحاب ممكن تسوي شنو ، عشان تقهرك ، رغم ان نوعها دا ما بيربي ولا وش تعلق بي اطفال و تربيه .. متأكد حتعمل اي حاجة عشان تخسرك القضيه دي وترجعك ليها ..
*انا في وانت في تبقى امي ما جابتني كان رجعت ليها ، ابقى ما راجل عديل كدا يا زول ، انا ما عارف كيف و بياتو طريقه لكن الولد دا ما بينفع يقعد معاهاا ولا يوم واحد ..
_احمد اذا ما كنت زول متعلم و جامعي ، الطفل بكون محتاج لامه خصوصا في اول فترة ما تظلم ولدك ..
*دا م ظلم وبعدين مافي حاجة اسمها يحتاج ليها ، الدنيا اتغيرت و انا قدر المسؤلية دي وانا عارف انا بقول في شنوو كويس ، بس ما داير اصل للمحاكم وابشع بيها قدام الله وخلقووو ...
_ربنا يجيب العواقب سليمة ، المهم انا كلمت داليا المحامية فتحت ليها اضانها مبدئياً ..
*والدايراهو انا حاضر بس تكسبني الحضانه و قبل اي شي حا اتكلم بالذوق مع رحاب مرة تانيه ...
_والله انت عشمان في سراب ....
قمتا من الواطة ، قلت ليها مالك حبوبة !
ما كنت فاهماها بقيت بتلفت ما شايفه حاجة ، قلت ليها جعانه !
هزت لي راسها انه لا ، بالجد م كنت فاهماها ، فجاة بقت تحرك يدها على بطنها ، قلت ليها عايزة الحمام ، قالت لي لا ،، قعدت جمبها بدلك ليها و اقرا ليها ، مشبت المطبخ دفيت موية ختيتا في قزازة و جبتها ليها ملفوفه و ختيتا ليها شوية لمن نامت ...
قعدت مسافه جمبها بالجد بخاف عليها لدرجة لمن بكون بعاين ليها وانا نعسانه بخاف انوم و تغيب عن عيوني، احلى حاجة ف الدنيا ممكن اسويها هي اني اقعد واعاين فيها ..
شلت الموية و قمته و غطيتا ،، ابيت امش اهبش في المكنة عشان ما اكركب ليهل وتقوم تصحى ، مشيت الحوش بي وراا ...
و قعدت في عتبه ، و هم الدنيا في لحظه اتردم فيني ، فجاة سمعت تلفوني بيرن ، جري مشيت جبتو عشان حبوبه ما تصحا ، و رجعت الحوش و رديت ..
_نفسك قايم !
*منو عبير !
_ايوة عبير ، مالك في شنو ؟
*حبوبة نايمة و التلفون جمبها جريت جبتو عشان ما يصحيها ..
_ليه وانتي وين ؟
*قاعده في الحوش
_حبيت اتطمن عليكم ، انتو بخير ؟
*اي حمدلله بخير ، وانتو ؟
_انا منفسنه والله ، بديت رجيم و عدم الاكل كعب والله ..
*فرحتيني ياخ ، بس استمري على كدا و حققي هدفك ببساطه ، اتصالحي مع الاكل دا والوضع دا حتتعودي و ما تجيبي سيرة لمعاذ فاهمه ، عشان لمن يجي يتفاجأ ..
_ااااحي انا حاضرر حاتحمل ياخ ..
*ايوة كداااا ..
_اها بكرة معانا زي ما اتفقنا
*معاكم وين يا بت ؟
_اهااااا دا شنو اسي ، مش متفقين الجمعه معانا ؟
*هو بكرة الجمعه ؟
_ايوااا يختي بكرة الجمعه
*ياخ نجي ليه انتي عامله رجيم نجي نبوظو ليكي ساي.
_هيهات دا كان زمان تعالووو ساي
*يا بت يا قوية هههههههههه ، خلاص تمام .
_احمد بجيبكم ، تمام !
* شش ش ششنو ! لالالا ما تتعبيهو ، انحنا بنجي ..
_هبله انتي ! م تتحركي هو حيجيكم ،، يلا عشان معاذ في الخط ... وقفلت ...
اووووف ي الله علاقتي مع الزول دا صعبه كدا ليه ما قادرة افهم ، ما قادرة استوعب بحس انو بنتهرب من بعض ، في حاجة ما تمام ، من اول لحظة اتلاقينا فيهااا في توتر بكون بينا ... شلت هم يوم بكرة دا ..
بعد قفلتا منها ، مشيت جهة حبوبة ، لقيتتا صحت ، اطمنت على بطنها ، و رقدت جمبها ، و فجأة اتزكرتا
....
فجأة اتزكرتا ، ان سلمى واعدتني بكرة
عشان تجي تعلمني على المكنة ، و بي هنا عبير مصممة نمشي ليهم ، اوووف احلها كيف دي ، انا والله ما دايرة امشي ياخ ، لكن اسوي شنوو !
سلت تلفوني ، و رجعت لعبير ، اتصلتا كتير ما ردت علي ، بعدها هي رجعت لي بأتصال..
_معليش تلفوني كان في الشاحن
*م مشكله ، عبير اسمعيني دايرة اقوليكي حاجة بس ما تزعلي
_شنو ؟
*والله بعد قفلتا منك اتزكرتا بكرة سلمى دي قالت جاياني
_ما مشكله بعد تمشي منك تعالي ، او جيبوها معاكم زاتو ..
*ما بينفع و ....*قاطعتني
_انتي بتتهربي من الجية عندنا ليه ! لو في زو ل زعلك وريني بس ما تتعاملي بالطريقه دي يا علياء ، كل القصه انحنا اعتبرناك واحدة مننا و على الاساس بنتعامل معاكي و.جاعلين الحالة واحدة ..
*لالالا انتي فهمتي حاجة انا ما قصدتها والله ( بيني و بين نفسي قلتا للدرجة دي ظاهر علي ) ، انا بس محتاجة جية سلمى دي شديد ،لانه من خلالها انا حاشتغل ..
_تشتغلي ! تستغلي شنو يا علياء ؟
*جابت لي مكنة خياذة و عايزة تعلمني اشتغل بيها كيف و وحدة وحدة اطلع منها مصاريفي و كدا ...
_طيب دي فكرة حلوة شديد اجتهدي
*ان شاءالله ، عسان كدا اعفيني ليوم بكرة دا و هي قالت بتجيني احد واربع وان شاءالله بنعوضو يوم تاني ..
_ان شاءالله حبيبتي ...
مرت تلاته شهور
علياء م بتطلع من البيت الا مرة في الاسبوع بتطلع تجيب تموين اسبوع و احتياجاتهم وعلاجات حبوبة كاملة ، في اول شهر من التلاته شهور الفاتو ديل ، علياء اتعلمت و اتطورت شديد في استخدام المكنة ، و حتى نساوين الحلة و المعارف بقو بجوها استسهلوها انها بتقصي ليهم اغراضهم و قربها منهم ، و بكدا قدرت تطلع مصاريفها في التلاته شهور المضت ،،
في التلاته شهور دي ما شافت احمد من اخر لقاء بينهم ، ولا اي تواصل، لكن عبير كانت بتجيها بأستمرار من وقت للتاني ....
لحد ما في يوم كانت علياء قاعده و شغاله على المكنة ، سمعت صوت الباب و كأن البيخبط دا مصمم انه افنح ليهو الباب ، حسب توقعاتي وقتها ان دي شافعه امها مرسلاها تستلم مني حاجة او فهم بالشكل دا ، فاا مشيت بسرعه ، فتحت الباب ، و اتفاجأتا بي شاب ، يعني ما عارفه حصل شنو وقتها لكن وقفتا وانا بعاين فيهو كداا زي البخاول استحضر انا شفتو وين قبل كداا ، فا قاطع تفكيري ،و مد لي كيس ، قالي لو سمحتي عايز اضيق البنطلونين ديل ، بعد مديت يدي ، رجعتها ، قلت ليهو ما بشتغل رجالي ، عن ازنك و قفلت الباب و وقفتا ورا الباب مسافه ، ما عارفه اتضايقتا فجأة كدا ، و بقيت بحاول اتزكر انا شفتو وين ! لحد ما اتزكرتا انه نفس الزول دا جاني قبل كدا و كان بيسأل من واحد اسمه عم عبدالله !!
الزول دا قصتو شنو ! رجع تاني بعد تلاته شهور واكتر ، ليه زي المصمم يلقاني ! يا ربي يمكن تكون صدفه ! انا ليه بفكر كتير ، دا ما اول راجل يجي و يقول داير شغل وانا م بشتغل رجالي ! عادي ياخ مالي انا عملت موضوع و صدعتا بي نفسي ساي ...
( في جانب رحاب)
_انتي ما ملاحظة ان قعدت عندنا طولت و ابوكي كل سوية بيسألني من احمد !
*في شنو يا امي محسسني زي الكأنكم متضايقين مني في شنو يا امي انا ما بتكم ! و بعدين احمد مشغول ، وانا لمن جيت انتي عارفه اني حأقعد نعاكي فترة الحمل دي كلها ..
_يا بتي انا قلبي ماكلني بس وعايزة اتطمن خايفه تكون في مشكله بينكم ما دايراها تتحول لفجوة و تبقى مشكله بينكم !
*اتطمني يا امي احمد زاتو م مقصر طوالي بيتصل و يتطمن علي ..
_طيب واهلو وين !
*بجهزو لعرس عبير
_عبير يا سلام ياخ البت دي انا بريدا ، شفتيها بعد ضعفت بقت كيف ! ماشاءالله تبارك الله يوم شفتها ما عرفتها ، و مافي مرة ما سألت منها ، يوم دق الريحه حق اسماء ...
*شش شنوووو ! ع عبير ! ضعفت وو ، كيف الكلام دا !
_مالك مخلوعه انتي ! قايلاكي شفتيها
*ما كلمتيني انتي دق الريحة حق اسماء ليهو اسبوع اسي !
_اكلمك بشنو ! و بعدين انتي بتقولي مواصلاهم وبتجهز لعرسها و من وين ما عارفه !
*خلاص يا امي خلاااص عليكي الله ..
_بسم الله في شنو اسي اتقلبتي كدااا !
*مافي حاجة يا امي
_طيب روقي العصبيه ما كويسه انتي في شهورك الاخيرة
*طيب ، عايزة انوم اقفلي لي االباب دا معاكي ...
_طيب .....
*بعد طلعت .. مسكت تلفونها واتصلت ب أحمد ، مرة في مرة ، حتى رد عليها في المحاولة الخامسة ...
*نعم يا رحاب ..
_مالك ما بتتصل تطمن علي ، ولا بترد حتى لمن اتصل ليه !
*نعم ! اتصل بيكي بصفتك منو !
_بصفتي ام ولدك ولا نسيت
*دايرة شنو يا رحاب!
_دايرة نرجع يا احمد انت لحد اسيزما اديتني فرصه ادافع بيها عن نفسي
*رحاب انتي طينتك شنو ! انتي ناسية انك طالق ! لو ما تاسيه اسي بزكرك ، انتي طالق يا رحاب ، و طالق بالتلاته و لو بقيتي اخر مرة في الدنيا ، تحرمي علي فاهمة ولا اعيدو ...... **سكتت مسافة ، و فجأة قالت ليهو ..
_والفي بطني دا تحلم انك تشيلو مني
*شكلك حابة بهدلة المحاكم
_انت العايز كدااا
*و انا قدرهااااا يا رحاب
_تمام ، ابقى
قدر اختيارك .... و قفلت فيهو السكة ...
و بعدها رسلت رساله ، محتواها ..
ابدي نفذي الاتفقنا عليهو
اما احمد بعد قفل من رحاب ، كان بفكر قدر شنو هي مرة انانية و مستقوية و ما بتفكر غير في مصلحتها ، و كان شايف ان القانون هو الحل ، بعدها اتصل على عمار ..
_ابو حميد
*هلا عمار كيفك
_حمدلله وينك ؟
*في البيت
_طيب كنت عايزك في موضوع
*وانا كمان بس موضوعي ما بتأجل لحد بكرة ،كل الدايرو منك ، تحدد لي مواعيد مع المحامي في اسرع وقت ..
_في شنو جديد ؟
*رحاب مصممة ، و انا صبرته كل الوقت دا على الفاضي
_احمد ، حتخسر ، الولد من حقها
*لا ما من حقها ، انا ما بأمن ليها ، و بقدر اثبت خيانت
ها القانون بيديني ..
_طيب بكرة ان شاءالله بجيك في البيت و نمشي عليهو ..
*تمام يلاااا ....
( في جانب ايمن)
و بعدييييييين ، عمري ما كنت ابله كداا ،معقول ما قادر اجيب راس البت دي ،اكتر من 4 شهور وانا بحاول ، رحاب هي الحل ، بس مستحيل تقبل تساعدني !!
لاني طنشتها كل الفترة الفاتت دي ، والحل !!
فات اليوم داا على خير ، اصبحنا اليوم التاني ، صحيت الساعه 9 ، صليت و فطرتا و حبوبة كانت لسه نايمة ، كان عندي شغل لازم اخلقو ، قمت على المكنه ، و بقيت شغاله لحد حبوبة صحت ، عملت الفطور ، فطرنا ، ورجعت كملتا شغل لحد الساعه 12 انتهيت و مشيت ابرد ضهري في السرير ، بعد رقدتا ، الباب خبط ، مشيت فتحتا لقيتا عبير ، ياخ م حسيت الا بنفسي حضنتها ، رغم انه بتجيني بس كنت مشتاقه ليهاا ، ما عارفه اذا قدرتو تستنتجو من كلام ام رحاب ان عبير ضعفت ف الكم شهر الفاتو ديل ولالا ، بس الارادة هي سبب النجاح في اي قرار ، دايماً الارادة بتجي متاخرة بس بكون لخير ، و عبير قدرت و اتعودت ولسه مستمرة ... فجأة قالت لي دخليني ياخ زحي من الباب ، قلت ليها ادخلي ادخلي ، قالت لي حبوبة صاحية ؟
قلت ليها ايوة ،قالت لي خشي اللبسي سرعه عسان طالعين و اديني توب حبوبه انا بلبسها يلا سرعه ، قلت ليها على وين ؟
قالت لي ياخ خلصي يا علياء ، قلت ليها م بقدر اطلع في ناس حيحو يستلمو حاجاتهم المساء ، قالت لي لحد المساء بنكون رجعنا ، قلت ليها يعني لازم ؟ قالت لي ايوة ياخ خلصي امي منتظرانا .. قلت ليها هي جات معاكي يعني ؟ قالت لي لا منتظرانا في البيت ،، قلت ليها طيب طيب ...
اصلاً عندي عباية خيطتها كنت منتظرة يجي اليوم الالبسها فيهو وجا اليوم .. لبستها و لبستا طرحتي و شبطي و طلعتا ، قالت لي يا سلاااام العبايه عندك ، قلت ليها دي العبايه ابكلمتك عنها ، قالت لي والله مبدعه يا علوشة حلوة ما شاءالله ما ظاهر عليها خياطة كانها جاهزة انا لازم اجيب ليكي تعملي لي وحدة ، قلت ليها هووي انا ما بخيط انا شغلي تضيق توسيع قص وكدا ، دي تجربة ساي ، قالت لي تجربة لكن نجحت ، بجيب ليكي جربي و كان ما زبطت فداكي القماش ، و يلا يلا عشان اتاخرنا ..
شلنا حبوبة في العجله و قفلنا الباب و طلعنا
، ركبنا العربية و اتحركنااا ...
( في جانب رحاب )
*اهااا بشري ...
_انتي متخلفه والله يا رحاب ، قلت ليكي ان مشواري بعيد انا بجي من الكلاكله فاهمة يعني شنو ، انتي متخيله المسافه !
*في شنو فهميني ...
_افهمك ان ما موجود في الشغل ! لمن انتي م متاكدة بتخليني اجي مشوار زي دا ليه !
*انا ما عارفه انه ما شغاال بس طبيعي انه شغاال كل يوم عدا الجمعه والليله ما جمعه ّّ
.. _والحل ،صراحه المظوار دا تعب علي
*معليش اتحملي حأزيد ليكي القروش انا معتمدة عليكي عليك الله ما تخذليني حياتي مترتبة على الموضوع دا ، عشان خاطري تعالي بكرة.تاني ، و قبل تمرقي من الشركة شيلي رقم السكرتيرة عشان لمن تجي تاني تضمني انه قاعد ...
_طيب يا رحاب طيب ، بااااي ...
في جانبي انا ... وصلنا البيت الطولتا منه شديد زي المروحه فيهو حاجة ، دخلنا ، و كانت ام احمد مبسوطة بي جيتنا شديد ، سلمت علينا و قعدنا ، فجأة قالت لي ، يا علياء انتي حبوبة مالها ما زي زمان م بتضحك و لا بتتفاعل معانا ، هي ما نايمة كويس ولا سنو ؟
قلت ليها كويسه مالها ، يمكن تكون نعسانه ..
قالت لي متزكرة محل غرفتكم صح ، اتساعدو انتي وعبير خليها ترقد شوية ،قلت ليها تمام ، رجعناها في العجله و سقناها الغرفه ...
( في جانب احمد )
*ايوة يا عمار
_انت نايم !
*صحيت بتلفونك اسي
_نسيت مواعيدنا حقت المحامي !
*لا والله كنت زابط المنبه بس ما عارفه مالو ما رنة ، المهم اتفقت معاهو على الساعه كم ؟
_3، بجي امر عليك ، بتغدا معاك اعمل حسابك ..
*و اسي الساعه كم ؟
_2:30 اسي قدامك نص ساعه ..
*اوففف نمت كتير حتى الشغل ما مشيت ..
_م مشكله يلا قوم انجز
*طيب طيب ...
ما عارفه لكن قلبي م كان متطمن على حبوبة ، بقنع نفسي انها الحبوب بتخليها كداا ، المهم رقدناها ، و عبير قالت لي انا بمشي المطبخ خلصي و انزلي نفسي في قهوة بمزاج .. قلت ليها طيب ..
بعد طلعت بشوية، اتطمنت ان حبوبة نامت وحرارتها كويسه ، حتى طلعتا من الغرفه ، و انا بالي مشغول عليها ، و ما حسيت الا ب .....

حتى طلعتا من الغرفه ، و انا بالي مشغول عليها ، و ما حسيت الا ب اني خبطت لي في زول ، اتخلعتا دايرة ارجع لي وراا ، لقيت يدو مسكتني من خصري و بقيت واقفه متنحة قدامووو و بنفس مسكتو لي م زح يدو ، سبحان الله على وقفة وحدة بعاين لي في عيوني و انا العمري م رفعت عيني في زول ، كنت بعاين ليهو جوااا عيونو ، و انا العمري لا عرفتا اقرا ولا اكتب ، الا ان في اللحظة دي قدرت اقراا كلام كتير جوااا عيونو ، والاغرب اني استسلمتا للشوق الكان جواي طيلة الشهور الفاتت الما بعرفو اتكون متين ، و ليه ما حسيت بيهو الا لمن شفتو اسي !!! .. فجأة صوتو قاطعني قالي :
_(بلهفة و خلعه كدااا )... عليااااااااء !!
*قلت ليهو( بتوتر) مالك ما بتشوف !
_صاحي مدروخ و ما منتبه اسف
*(بتمتمة و توتر ) طيب ممكن تفكني !!
_انتبه لنفسهو و بخلعه زح يدينو ، قالي اسف اسفف والله اسف ما قصدي ، و وو اانتي كنتب حتقعي ! ، بس م اتخيلتا انه اشوفك و اااا... ما عارف ...
*حصل خير. .. ومشيت و هو لسه واقف في مكانه ، و قلبي دا للحظة حسيتو زي الوقف لثواني و رجع دق تاني ! لاحظت لنفسي اني مهروله ! مهرولة شنو !! انا شبه اني جاريه عديل زي البهرب ، لالا مازي البهرب ، انا بهرب فعلاً الحسيتو كانت حاجة غريبه و جديده عليّ، نظرتو ! انا كيف اتجرأتا وعاينتا ليهو كدا جواا عيونو !
وصلتا الصاله ، لقيت خالتو و عبير بافرجو التلفزيون ، جاية اقعد كدا جرس الباب رن ، عبير دايرة تقوم ، قلت ليها خليكي انا بفتح اساساً واقفة ، و مشيت على الباب ...
( في جانب سلمى)
* صدقيني انا نفسي اعمل ليكم حاجة والله جد نفسي بجد اعمل ليكم حاجة بس ما عارفه في يدي في شنو ممكن اقدمه ..
_ليه يا سلمى وانتي كنتي بتكرهيني !
*شوفي يا رغدة ، الكعب للكعب والكويس للكويس ، انا م انكر انك بت اهلي واي حاجة لكن ما بثق فيكي و لحد اللحظة دي انا ما واثقه فيكي للدرجة ديك ، بس عارفه انك اتغيرتي في النهايه دي دنيا حتفضلي فيها كعبة كدا ما حتحصدي حاجة غير الكراهية ، يعني الحاجة دي بتعود ليكي ، وانا حابة اساعد عشان بالجد انتو بتشبهو بعض و وليد ما مبسوط يا رغدة ...
_بالعكس انحنا عمرنا ما اتشابهنا يا سلمى. ولا كنت بشبهو وليد دا كان عقاب لي ، كان كف فوقني من الكنت فيهو ، وصدقيني يا سلمى انا اتغيرت عشان نفسي ، و انفصالنا انا و وليد دا عقابي واخدتو ولسه حاخد ، عشان كدا م تعملي حاجة ، القسمة لو دارت بتجمع ..
*ربنا يسعدكم و ان شاءالله ح تجمعكم ..
_صدقيني ما بتفرق ، لانه ما حيقدر ينسى الانا عملتو ..
*الوقت كفيل بالحاجات دي ...
_يارب يا سلمى ...
فتحت الباب ، و عاينت ليهو لقيتو مبخلق فيني ، و انا واقفه بعاين لانه هو بعاين فيني بطريقه خلتني انا اقيف و ابحلق غصب عني ، لقيت خالتو بتقولي منو يا علياء ؟
زحيت ليهو من الدرب قلت ليها واحد اعتقد صاحب احمد ،، قامو الاتنين عبير ختت طرحتا و ام احمد جرت توبها ،، قالت لي دخليهو .. خليت الباب فاتح و قلت ليهو اتفضل و مشيت ...
قعدت في كرسي جمب خالتو ، هو دخل سلم عليهم ، و قعد ، سبحان الله بعفويتو ، قال لخالتو يا امي اتغديتو ولا لسه انا جعان ، قعدت تضحك قالت ليهوو لسسسه يا ولدي ،
و عبير تعاين فيني حستني متوترة وانا ساكتة و مسهمة في شنو ما بعرف ، فجاة قالت لي تعالي يا علوشة ساعديني ، و انا م جايبه خبر ، تاني كررتا لي قالت لي ياااا بت ،قلت ليها هاااه ! قالت لي هاه شنو ، تعالي ساعديني نخت الغدا ،
قمت طوالي مشيت ليها المطبخ ..
وقفت جمبها ، قلت ليها اقطع السلطه دي ،صغار ولا شرايح ؟
وقفت و ختت يدها في جمبها ، وقالت لي كبااااار ، كدي عايني لي هنااا .. قلت ليها مالك ؟ قالت لي انتي الماااالك ؟
قلت ليها مافي حاجة مالي ، و ماسكة و بقطع ف السلطة ! قالت لي والله في حاجة من قبيل ما على بعضك !
بس سمعت صوت احمد براا بسلم على صاحبو وبضحك من جواااا كدااا ، صحبو قاليهو سبحان الله مالك منشرح كدا ! عاين للمطبخ وقاليهوو ما اضحك يعني !
قاليهو لا اضحك ... قلت ل عبير م تقيفي لي كدا يلا سخني انا جعانه ، لمن حسيت ان توتري الما عارفه سببو دا بقى ماشي في زيادة ، قالت لي سمح ، لكن ما بخليكي برضووو ! ..
فجأة احمد جا وقف جمب باب المطبخ و انا اصلاً مدياهو ضهري ، قالينا لسه بدري علي الاكل ،ما عارفه اتنفضت ليه و مع نفضتي دي جرحت صباعي ، و كتمته الصرخه ، بس عشان هو مراغبني شاف يدي ، و جاا داخل قالي دا شنو مش تنتبهي ، ومسك يدي ختاها لي تحت الماسورة و بقى يقول يا عبير جيبي لي شاش ، هي الجمبي ما جايبه خبر و اتخلعت زاتو وانا اتخلعت لي خلعتو ، رغم اني ما حاسه بي اي وجع ولا اي حاجة و شختة صغيرة ، عبير م بعرف اختفت وين و البرا كلو جا المطبخ و هو ماسك يدي و ما حاسي ، من شفت امه جات سحبت يدي منو قلت ليهو دي جرحه بسيطة ما محتاجة حاجة ، و طلعت برااا ، عبير جات لقتني قاعده ، مسكت صباعي ختت لي اللصقه ، و الكل محتار و مخلوع
جاتني خالتو قالت لي
انتي بخير ؟
قلت ليها كويسه حمدلله ،حاقوم اكمل السلطة ، قالت لي لالا انتي زاتك معزومة مدخلك المطبخ شنو ! قلت ليها ليه كبرتو الموضوع. وبعدين انا ما غريبه ، بس ما بعرف اتجرحتا كيف ، و دي حاجة بسيطة عادي ، خليني اقوم معاها ، عبير قالت لي انا خلصتا اصلاً وانتي قطعتيها اصلا ،
قالت لي قومي صحي حبوبة عشان ناكل كلنا سوا .. قلت ليها طيب ..
قمتا و شايفه احمد و صحبو واقفين زي البتكلمو بي وشوشة كدااا ..
( في جانب احمد )
_ما بالغتا يا احمد !
*( بتوتر) في شنو ؟
_ماشايف نفسك اتخلعتا وجريت كيف !
*شفتا الدم نازل من يدها اتخلعتا بس وبعدين لو اي زول في مكانها كان اتجرح كنت اتخلعتا كدااا ..
_اي زول في مكانها ! احمد انت م شفت نفسك كنت كيف ! و بعدين انا لي كم م شفتك بتضحك الا لمن جات علياء البيت داا ،
*عايز توصل لشنو انت ؟
_ما عايز اوصل لحاجة سلامتك بس اتاخرنا نص ساعه على مواعيدنا وصراحه انا جاي جعان ما بطلع قبل اتغداا ..
*ياخ اصلا هو قاعد في مكتبو م مشكله اتصل عليهو وريهو انو حنتأخر شوية ..
_ليه اتصل كلها ربع ساعه غدا و نطلع ويمكن اقل ...
*مستعحل كدا ليه انت خلينا شوية !
_اخليك شوووووية ! اهااااا اخليك شوية ، هههههههه فهمتا حاضر حأخلينا شوية ههه ..
*البضحك شنو اسي ؟
_ولا شي ....
فجأة سمعو صراااااااااااخي .....
حبووووووووووووبة ..
الجزء 8
دخلتا الغرفة .. اصحي حبوبة عشان نتغدا ..
بربت عليها بي يدي عشان ما تقوم مخلوعه ، و براحه بقوليها حبوبة و بهز فيها كل مرة اكتر من المرة القبلها .. و ما بتقوم و ما بتتحرك بقيت زي المجنونة ، مرة في مرة لمن بقيت بصرررررخ .... حبوووووووووبة ، حبوووووووووبة قومي ، فيكي شنوووو حبوووووووبة ...
للحظة لقيت اول واحد جا داخل الغرفه هو احمد و بعده عمار و بعده عبير و امها وانا قاعده في الواطة من الخلعهر، خايفه اسمع كلمة كانت بمثابة الكابوس بالنسبه لي ، كلمة عاملة لي هاجس و عاملة لكل واحد فينا رعب وخوف وكلنا بنخاف نسمعها للحظة ، و بنخاف منها على اغلى ما لينا في الدنيا دي ، و بقيت بصرخ و خاته يديني على اضنيني مادايرة اسمع الكلمة دي والله خايفة ، والله خايفه يقولوها لي .و فجاة لقيت عمار دا شال حبوبة زي الشافع الصغير و احمد جرى قدامو و انا بعاين فيهم ، و عبير بتجرجر فيني بتقولي قومي قومي و انا حيلي ميت ما قادرة اقوم ، و فجاة قمتا جارية وراهم وبكورك حبوبة سايقنها وين ، وبصرخ ، الا احمد كورك فيني ،قالي عايزة تقتليها ؟
بدل تساعدين قاعده تندبي و تكوركي كدااا ، بس بقيت بمسح في دموعي و يدي دي ترجف ،. عمار رقد حبوبه في الكرسي الورا ، قلت ليهو انا بقعد جمبها ، قالي ضيق خليها في عربيه احمد و الخالة تقعد قدام و تعالي انتي و عبير في عربيتي، وقفتا ابيت ازح من جمب الباب ، عمار قالي و بعدين معاكي ؟
الزمن بمشي ، من قالي كدا عبير جات جرتني و ركبنا في العربيه ،
اتحركنا ورا احمد ، لحد ما وصلنا مستشفى نا بعرفو ، قبل انزل شفت احمد دا جرى على المستشفى دخل بي باب جانبي م البوابة الرئيسيه ،و عماا و عبير و خالتو ( امهم) كلهم نزلو الا انا ما عارفه مالي مخي م شغال و ما حاسه بتصرفاتي ، الا يحركوني الا يتكلمو معاي ، فجاة لقيت احمد جا جاري و جو وراهو المسعفين ( الطوارئ) ، من شفتهم بشيلو في حبوبة انا فقدت اعصابي ، و بقيت في نصهم و بزاحم فيهم ، الا عبير تمسكني ، عمار اخدنا دخلنا بالبوابه الرئيسيه واحمد دخل مع ناس حبوبة بس جارين بسرعه و انا بس معاهم ، لمن وصلنا حته كدا زي العنابر بعدها تاني بقينا ما شايفين احمد ، عمار بقى متواصل معاهو بالتلفون ، وصف ليهو محل دخلوهاا ، بس ما مشينا فضلنا واقفين في الانتظار ، وانا ماسكة في عبير ببكي و بأن لمن حلقي دا زي البقى مجرح ، سمعت امها بتقول لا حول ولاقوة الا بالله .. طولي بالك يا بتي وادعي ليها ما تبكي كدا يا علياء ، هي محتاجة دعاك في اللحظة دي ما محتاجة البكى دا ، من ما عرفتك وانتي قوية اسي مالك ماقادرة تقيفي جمبها ؟
قلت ليها ( بصوت باكي) انا قوية في اي حاجة في الدنيا الا في امي وحبوبتي ما بتحمل ، لو لاقدر الله حصل ليها حاجة انا كدا حأفقد حياتي ، معاها ما بحس اني وحيده ، هي اسرتي و دنيتي كلها ، لو لاقدر الله حصل حاجة انا اصبح بي وش منو ، انا ما ح اعيش يا خالتو صدقيني والله ما بعيش ، و صوتي زاد في البكاااا ... احمد جاا قبل يفهمنا حاجة هرشني ، قالي انتي ليه بتعملي كدا ، ليه بتعملي فيها كدا ، عايزة تقتليها يعني ؟. دي وقفتك جمبها انك تكوني بالضعف دا ، على فكرة حبوبتك كويسة احمدي ربك انتي كان شفتي الحالات التانية حتعرفي بالجد ان ربنا رؤوف ... امه قاطعتو قالت ليهو ، اسي هي وين وحاصل شنو ؟
قاليها ما معروف والله يا امي لسه تحت الفحوقات والكشوفات بس على الاغلب غيبوبة دا حسب السمعتو ، و ما نقول الا ان ربنا يجيب العواقب سليمة ...
عمار قاليهو احمد
ا ح اتصل بالزول دا اعتذر منه لانه من قبيل بيتصل علي .. قاليهو تمام .. مسحتا دموعي و زحيت من عبير و وقفتا براي مستعدله ، زي البحاول استمد القوة من نفسي لنفسي ، احمد قال لامه اقعدي هنا بدل الوقفه دي ، و مشى ...
(في جانب سلمى)
*وليد قوم قوم وديني
_اوديك وين ؟
*ما بعرف ، كنت بتصل على علياء ما بترد علي ، بالصدفه اتصلت بي عبير حكت لي انهم في المستشفى بي حبوبة علياء ..
_لا ياخ ، لا حول الله ، عايني دقيقتين بس اغير القميص ، في ياتو مستشفى ؟
*ما عارفه
_ما عارفه طيب حنمشي كيف ، ارجع ليها تاني اعرفي منها ..
*طيب طيب
_وانتي ماشه كدا ؟
*اكيد لا يا وليد لابسه عباية
_طيب سرعه
*مستعجل اكتر مني ...
_سلمى انجزي يلا ..
*طيب ...
قلت لعبير ، دي سلمى ؟ قالت لي ايوة كانت بتتصل بيكي م بتردي ، سبحان الله اتصلت علي تسلم و هي ما عارفه انك معاي ، سكتا و بسمع فيها ، لقيت احمد جاي علينا و مد لي لصقه ، عاينت ليهو و عاينت للصقه ، قالي صباعك جاب دم تاني واللصقه وقعت شكلك اتخبطي في حته ، قلت ليهو ما دايرة ، اكيد وجعي ما بيحصل وجع حبوبة ،، عبير قالت لي انتي كدا زي البتعترضي على حكم ربنا ، قلت ليها استغفر الله ، شالت منو اللصقة و عملتا لي ...
ااااي انا مقطوعه من شجرة ، بس اليوم عرفتا معنى انه ربنا يوقف ناس لي ناس ، عرفتا ليه ربنا عرفني بيهم ، متأكدة عشان اليوم دا لمن وقعتا هم سندوني وهما ما مج
بو
رين ، رغم ان مافي زول بتعب الزمن دا عشان زول ، بس ربنا وحده عالم بي حالي ...
قام وقف بعيد و ربع يدينو و بعاين فيني ، بعدها جاهو عمار قعدو يتكلمو بعيد منناا .. و كان كلامهم ..
*مالك اتأخرتا كدا ؟
_كنت بتكلم مع الزول دا ، و لفيت بهناك اشوف وضع الحبوبة ، الله يستر يا احمد المرة دي شكلها عيانة شديد والله وانا شايلها زي الورقه في يدي ، كبرت و ما اقول الا ان ربنا يرفع عنها عشان المسكينة دي ..
*ما بكونو خلصو قالو لي ساعه ، يا رب يواليها بالعافيه .. ما وريتني قال شنو المحامي ؟
_قال هو مسافر بكرة المساء و كان قاعد منتظرنار، قلت ليهو الصباح بنحاول نصلك ، قال اذا ظروفنا ما اتسهلت و وصلنا ليهو حيرسلنا لمحامي زميلو ...
*لالااا انا دايرو هو ما داير غيرو ، ستر و غطا و اتعاملنا معاهو في قضايا كتيرة قبل كدا حقت الشغل و ما خسرنا حاجة ..
_وانا برضو دايرو هو ، بس نشوف البيحصل شنو ونحاول نغشاهو الصباح باذن الله ..
*دا اذا ما حصل حاجة يا عمار ، قلبي ما كلني ، والله البت دي حتروح فيها لو حصل امر الله ، و بيني و بينك هي كبرت و ما نقول الا خير ..
_ربنا يرفع عنها يا رب ...
*انا بمشي اشوف الوضع كيف ..
_جاي معاك ..
*كان تخليك معاهم ، لكن ارح ....... يا الله كدا كملت ..
_في شنو ؟
*ياخ دا الجابو هنا شنو ؟
_منو هو ؟
*وليد واختو ديييييك ...
_طيب مش بتعرفهم انت ؟ ولا مشكلتك معاهم شنو ؟
*ديل اولاد خالة رحاب
_عشان اقارب رحاب يعني ؟
*لا يا عمار ، انت ما حتفهم يلا ياخ ..
_طيب هم وصلونا سلم م صح تديهم ضهرك ..*ياخ ارح ....... و مشى
لقيت سلمى و وليد جاين داخلين علينا ، سلمى حضنتني وحلفت اني تاني م ابكي ، بس غصب عني دموعي جرو مجرد ما حضنتني و م اتكلمت بس حاضناني ، بعدها سلمت على عبير و امها و وليد سلم علينا ، و وقف ، بيتكلم مع عبير ، قاليها حاصل شنو ؟
قالت ليهو لسه ما عارفين والله، اسي احمد مشى يشوف الحاصل ، قاليها هي وين ؟ قالت ليهو في الطوارئ اظن ، قاليها تمام و مشى ....
الجزء 9
( في جانب رحاب )
انا ليه ما خايفه ! طيب لو امي وابوي عرفو حيحصل شنو ولا لو اخوي عرف !
عشان كدا انا لازم اقلب الطربيزة في احمد قبل يقلبها فيني ، و زمن ولادتي قرب ما فضل لي حاجة ، عشان كدا لازم اتصرف بسرعه، و ايمن ليهو فترة مختفي ااااخ مقهورة ، انا لازم انكد عليهم كلهم و ما اخلي يضوق السعادة يوم ، كلها مسألة وقت بس ..
احمد جا راجع براهو ، امه قالت ليهو وليد جا عليك لاقيتو ؟ قاليها لا ، انا خلبت عمار بهناك. و قرب هلي خطوتين ، قالي تعالي ، والله ولا فكرت اسألو وين ، بس مشيت وراهو ، اللحظة دي لو ف زول شالني زفاني ف النار ما بسألو ، وقفنا ف نفس الممر بس بعيد شوية ، قالي امسحي دموعكك دي ، بقيت بمسح بي يدي ، طلع لي منديل قالي هاكي ، شلتو وساكتة ، قالي انتي ما صغيرة عاقله شديد و الدنيا دي محتاجة قوة و صبر و انتي ما شاءالله اجتزتيهم كلهم و ... *قاطعتو ، قلت ليهو حبوبة مالها ؟
سكت ، قالي قلب ، قلت ليهو كيف يعني ، قالي عندها مشاكل في القلب و دا من الضغط الظاهر الحبوب الكانت بتبلعها م كانت ب انتظام يا اما م كانت جايبه نتيجة ، قلت ليهو كيف ما باانتظام وانا بديها بي يدي ، قالي و في احتمال تاني يا علياء ان العلاج يكون م جايب نتيجة ، قلت ليهو حمدلله على ما اراد الله حمدلله ، بقدر اشوفها ؟
قالي مستحيل و عسان تكوني عارفه محتاجة تقعد ف المستشفى فترة في عناية و الوضع صعب شوية بس حيعدي باذن الله ، قلت ليهو دا كلو بي كم ؟
قالي كيف يعني ؟ قلت ليهو اكيد ما ببلاش طوارئ و دكاترة و فحوصات واسي حيحجزوها و عناية ، اكيد ما بي بلاش ،وريني عشان اتصرف ،، قالي دا ما وقتو قلت ليهو لا وقتو ، حاول توريني عشان ما امشي اعرف براي ، قالي اضمني صحة حبوبتك اول يا علياء بعدين شوفي القروش ، قلت ليهو بعد دا الضامن الله و سايباها في امان الله وحفظه و ما يصيبنا الا م كتب الله لنا ، وربني لو سمحته ، قالي لسه ما عارف لانو ما خلصو و في بافي اجرات مفروض تتميها ، قلت ليهو اديني خبر .. و مشيت محل كنت واقفه قعدت على رجولي و ختيت وشي بي يديني ، و سلمى و عبير واقفين حولي ...
فجاة سمعت صوت وليد بقولي علياء ! رفعت راسي عاينت ليهو ، قالي قومي ، قمتا
قالي الموضوع بسيط انا اسي استفسرتا ، بس يمكن الوقت ما مناسب بس انا لايم عليكي في حاجة !
لمن علاج الضغط خلص ليه م كلمتيني ! قلت ليهو هو م خلص لحد قبيل مع الفطور اديتا حبة ، قالي طيب طيب المهم م تقلقي حيخلوها هنا مدة ، قلت ليهو احمد وراني اسي ، و رفعت راسي عاينت لاحمد لقيتو صاري و واقف بعيد و بعاين اتجاهنا من عاينت ليهو قبل وشو ..
ام احمد قالت لي تعالي اقعدي يا بتي ، قلت ليها انا كدا مرتاحه ، قالت لي ربنا يريح بالك يا رب ...
الزمن ماشي و كلهم قاعدين ، احمد وعمار و وليد برا ، و انا خالتو وعبير و سلمى قاعدين ف الانتظار ، بالي ما هداا ،،
جات الساعه 12 بليل ، جو كلهم ، احمد قالي تعالي يا علياء ، طوالي قمتا ، ماشي و انا ماشه جمبو ، لف بي من كذا ممر ، لمن وصلنا ف حته قام وقف ، اتكلم مع ممرضه ، قالت ليهو حاضر بس اسي هو في قسم تاني ، قاليهو حننتظرو هنا ، اتكيت على الحيطة ما بقدر اقيف على رجولي .. قالي الغرفه دي فيها حبوبتك، جبت جاريه قلت ليهو عليك الله ادخل ، قالي لو عايزة حالتها تسوء ادخلي ليها انا م ح امنعك ، قلت ليهو كيف يعني ؟ قالي يعني اي خاجة ف الغرفه دي معقمة و انتي حتجي داخله من برا حتلوثي الغرفه لانك ن معقمة حتي الممرضين بدخلو وهم معقمين و غير كدا هي ما واعيه اصلا يبقى حتدخلي اذية ليها ؟ ( هزيت ليهو راسي انه لا. م ح ادخل ) بالجد كنت زي الطفلة البتسمع الكلام .. وقفنا لمن رجولي وجعتني قلت ليهو
منتظرين شنو ؟ قالي الدكتور المساعد يشرح ليكي حالة حبوبة عشان تسمعي منو افضل لانو لو قلت ليكي الوقت اتاخر ولازم تمشي حترفضي ،اخير تسمعي منو انو قعادك م ح يزيد ولا حينقص ، قلت ليهو امشي اخليها بي وراي ، صعب يا احمد ، قالي العناية الحتلقاها هنا لو عرفتي قينتا قلبك حيطمن ، سكتا ، قلت ليهو طيب لو الدكتور قال كدا انا موافقه نمشي ، بس وصلوني البيت ،، قالي انتي متخلفه ولا مالك عليك الله م تخليني اعلي صوتي و دا ما من حقي ولا المكان و لا الزمان مناسب ، كيف يعني تقعدي براكي في بيت شبه انه مكشوف في شنو انتي ، بتفكري كيف !
بس دموعي نزلووو وسكتا ، عو ما عارف انا حاسه بشنو هو ما عارف انا دايرة امشي عشان ارقد في سريرها و اتغطى بي توبها اااخ يا حبوبة ، شنو يا نور حياتي معقولة مفكرة تفوتي تخليني وحيدة وانتي الام و الاب والاخ والاخت والغالية يا حبوبة ،، اجبري بخاطري و اتعافي لي عليكي الله ما تيتميني زيادة ،،،، قالي علياء اسف ، انا اسسف معليش والله ما قصدتا اعلي صوتي بس تفكيرك غلط ، م صح يا علياء مافي راجل في مكاني حيقبل بي كدااا ... سكتا م رديت و مشيت ، جا وراي ، قالي ردي علي يا علياء ، قلت ليهو حاضر يا احمد بمشي معاكم
، قالي طيب ما تبكي انا ما صدقته سكتي .. مسحتا دموعي و مشينا عليهم ..
خالتو قاعدة مشيت عليها قعدت جمبها و ختيت راسي في رجولها و غطبت وشي بي يديني و انفجرتا بالبكى ، كلهم اتخلعو في تصرفي دا ، مسكينة بس تطبطب علي بس كنت محتاجة حضن ام ، حضن يربت على كتفي ،، بتهدي فيني قالت لي ارفعي راسك عايني لي ،
رفعت راسي ، قالت لي امسحي دموعك ، و قولي الحمدلله على ما اراد الله والحمدلله هي كويسه ، انتي اقوى من كدا و اتاكدي اي حاجة حصلت حلوة ولا كعبه هي لخير ، خليكي قوية و نا تبكي ، اسندي حبوبتك بي دعاكي و صلاتك و ما تبكي عشان البكى الكتير دا فال ما حلوو قومي خلينا نمشي و استودعيها الله الذي لا تضيع عنده الودائع .. يلاااا قومي ..
قمتا ،جا وليد مد لي قزازة موية ، شلتها شربت منها ، قالي غسلي وشك ، و احمد دا بس يعاين فيهو ، شلت القزازة ف يدي و ماشين لمن وصلنا حوش المستشفى غسلت وشي و رجعت ليهو القزازة ..
لمن طلعنا براا ، اتوزعنا على العربات ، سلمت على ناس سلمى و اتحركنا ... ّ
احمد قاليهم نجيب عشاء شنو في سكتنا انتو ما اتغديتو ؟
امه قالت ليهو الغدا مافي زول اكلو ، قاليها خلي نتغدا بيهو بكرة ، اسي نجيب اي عشوة خفيفه انا لو اكلت طبيخ زي الوقت دا الحيرقان ما حيرحمني ..قالت ليهو طيب جيب اي حاجة ..
مشينا شويه و وقف جمب محلات ، نزل خمخم حاجات و جا راجع ، واتحركنا على البيت ، وصلنا، طوالي كنت ماشه على الغرفه ، عبير مسكتني قالت لي تتعشي اول و تانيا حتنومي جمبي الليله ... قلت ليها م جعانه ، كلهم بصوت واحد قالو لي انتي زيك زينا م اكلتي حاجة تعالي اقعدي ...
قعدتا و بقيت اكل معاهم شويه شوية ، و قمتاا، مشيت اتشطفتا ، و عبير جات طلعت لي بجامة ..
قلت ليها اخيرا بجاماتك بقت تلبسني ، قالت لي كلبة ، قلت ليها تسلمي( بنص ضحكة باهته) ، انوم ف ياتو سرير ؟
قالت لي اليعجبك ، رقدتا في اقرب سرير و اتغطيت ، منو القال اني ممكن انوم ؟
ما قدرتا ، مستحيل اقدر ، فضلت على حالتي دي اتقلب في السرير الليل كلووو ...
غفيت شوية ما بعرف كيف ، و قمت ناطه من غير شي ، قعدت في السرير و مسكت راسى ، بفكر انا اسي وين ؟
انا اسي مع ناس في رابط بيربطني بيهم كل الحصل حلقات وصل كيف ما بعرف ، للدرجة دي انا انسانة تعيسه ماعندي صلة دم في الدنيا دي بي زول ، على الاقل الناس بفقدو زول زول ، بس انا فاقدة كلو ، فاقدة اقول اختي فاقدة اقول خالي ، فاقدة امي ، انا فاقدة ضل البيت ، انا فاقدة السند ، سندي الوحيد رب العالمين بعده حبوبة ، شوفو الدنيا دي دوراة كيف ، يوم من الايام حبوبة دي كانت سندي و حاجتي و بتشتغل و تتعب عشاني ، الليله انا سندها و كل حاجاتا و حياتي كلها عشانها ، طيب انا انسانة مؤمنة بحياة الانسان في الدنيا دي ممر و ليسن مستقر ، و عارفه ممكن تجي لحظة نفقد زول عزيز بس دي الحقيقه الوحيدة اللي في الدنيا دي الما قادرين نواجها لانها حارة و فوق طاقة كل واحد فينا ،مجرد خيال ساي بنتعب ، بس كأن عيا حبوبة دااا بيوضح لي حقيقة الدنيا دي ،، انا ما ضعيفه زي ما بقولو
انا انسانة الوحدة ملازماني طول عمري و من هسي و لقدام بقدر الناس الدخلو حياتي و لسه حيدخلو ، عمرهم م حيكونو عوض عن جو الاسرة ، و البقول مافي اسرة بتلم زول ما بتعرفوو ، انا بقوليكم في و اذا انتو ما مقتنعين ب ان ماف زول بيقبل بي زولة غريبه زي في نصهم و يعاملوني معاملة زي دي ، احب اقوليكم دي نفوسكم انتو ، انتو بتتكلمو عن واقع تفكيركم انتو ما عن واقع مجتمع فيهو الخير و فيهو الشر ، انتو الما عندكم فطرة البني آدم الممكن يساعد لله في لله ، انتو عشان ما حتعملو كداا ، عشان كدا بتشوفو ان مستحيل وحدة زي عبير و لا وحدة زي ام احمد ممكن يعاملوني معاملة زي دي .....
قمتا ، فتحت باب الغرفة برااحه ، و طلعتا عشان اقعد في الصالة ، وصلتا عند المجلس ، لقيت نور تلفون طاقي ، عرفت ان في زول نايم في الكنبة ..
قربتا ش ية لقيتو احمد ، طوالي اديتو ضهري و دايرة ارجع الاوضه ، قالي مصحيكي شنو !
وقفتا تلقائياً ، و كملتا مشي ،، قالي عارفك م حتنومي ، وقفت تاني و قبلتا عليهو ،، قلت ليهو انا بي سببي ، انت المانعك شنو تنوم ؟
قالي اضافة للشي المانعك مانعني ، عندي مشوار مهم بدري و لو نمته ما حقدر امشي ، قلت ليهو اهاا .. و مشيت
قالي تعالي اقعدي انا ماشي غرفتي ، قلت ليهو لا خليك انا راجعه الغرفة ، قالي تعالي قلت ليهو زي ما قلت ليك ، و مشيت رجعتا السرير ، قعدتا في نص السرير ... فجأة
الجزء 10
فجأة .. سمعت صوت رحاب بتقولي علياااء اصحي ، عليااء ...
( في جانب احمد )
*انت شايف شنو طيب ؟
_انا شايف تمشي البيت و تقعد مع الرجال ، اخير تكشفها قدام اهلها ولا تكشفها قدام خلق الله و السمعة بتلصق ..
*انا حاولتا بطريقتي اني اقنعها والدليل انه اي راجل في محلي كان عمل السبعة و ذمتا فيها بس انا اتعاملت بي منطق عشان ما اعمل ليها فضيحة ! هي ما خايفه من الفضيحه ، انا خايف
اكتر منها ، في النهاية اسمها ام ولدي ..
_ يعني مصمم نرفع قضية الحضانة ؟
*مصمم جداً و م ح اتراجع ..
_طيب نسبة نجاح الحضانة دي 50% ف النهاية القضية قضية حضان م قضية خيانة الا كان الادلة تغير مجرى القضية ، بس القانون احتمال كبير يديها الحضانة ، دا غير انك راجل يعني ما ملم بي تربية الاطفال ، و م عندك جو اسري خاص مهيأ ..
*لا في الوالدة ربنا يبارك فيهااا ، وانا م ح اخليهو محتاج لي زول ..
_بقصد اسرة خاصه بيك ما عندك زوجة تقول انها متكقلة بي تربية الولد و انه ما عندها مانع تربيهوو ..
*يعني شنو ؟
عمار : يعني دا كلامي زاتو ، تتزوج حتى لو زواج مؤقت ..
* اتزووج !
_ايوة تتزوج ، حتى لو وصلت انك تتفق معاها على الكلام الحأقولو ليك ..
*بس يا استاذ مافي مرة حتقبل تربي ولد ما ولدها خصوصاً لو عرفت عمايل رحاب ، ممكن تزلو بيها في اول غلطة ليهو ، لالالا الفكرة دي ما صح لالا ...
عمار : انت عارف كويس منو القدر الموضوع دا و عمرها ما حتكون قليلة اخلاق للدرجة البتتكلم عنها دي !
*انت عارف الحاصل يا عنار خصوصاً في الفترة دي ..
عمار : لو ختيت الموضوع في عين الاعتبار ، بيحصل ...
_بتتكلمو عن منو ولا عن شنو ؟
عمار : عن زولة بت اصول ، متوقع بنسبه 80% انها حتسلعد احمد في القضية دي ..
_طيب انا عندي مواعيد ،كل الحاجات وضحتها ليكم ، بعد دا اتفاكرو و انا من راي تاني ترجع تحاول تتكلم مع الزولة دي بالمنطق و اذا مصممة انا حأرفع القضية و بعد ارجع من السفر نباشر فيها ..
*عديلة ، شكرا ليك ما بتقصر ...
قالت لي عبير ، انتي كيف نايمة و قاعده وفي السرير يا علياء !
قلت ليها ما عارفع ، يلا نمشي نشوف حبوبة ، قالت لي قولي بسم الله ، و ننتظر لمن احمد يجي ، قلت ليها لا ما بنتظر ، انا بمشي من دربي دا ، قالت لي علياء في شنو قولي بسم الله على الاقل نفطر نشرب شاي و لا نشوف برنامجنا شنو يكون احمد جا، بعداك نمشي كلنا ،،، م رديت عليها ..
قمتا دهلتا الحمام ، و لبست عبايتي ، و نزلتا الصالة من غير ما زول يشوفني ، وصلتا الباب ، ماسكاهو بي يدي لقيتو اتفتح براهو ،، لقيتو احمد في وشي !
اتخلعتا ، و هو زاتو قالي علياء !
قلت ليهو زح لي ! قالي ماشه وين ؟ قلت ليهو لي حبوبة زح لي ! قالي اصبري كيف يعني تمشي براكي ! قلت ليهو انا ما صدقتا الواطه اصبحت خليني امشي حا اموت بي خوفي ، قالي لحظة بوصلك و انا اصلا كنت جاي اسوقكم ونمشي ، بس انا والله جعان ناكل بس اصبري ،، قلت ليهو خش اكل انا واقفه هنا منتظراك !
قالي هنا منتظراني ! جمب الباب ، قلت ليهو ايوااا ، امشي اكل ، قالي قولي بسم الله كيف تنتظريني واقفه جمب الباب لمن اكل !
قلت ليهو احمد ! اسي كان اكلتا وجيت ، عليك الله سرعه ! بقى محتار فيني ، قالي طيب تعالي اقعدي وانتي ما دايرة تاكلي ! قلت ليهو يا اااااااالله ...... قالي خلاص خلاص ... و مشى
امه جات شافتني واقفه ، قالت لي مالك يا بت ؟ عبير جات قالت لي برضو حتعملي الفي راسك يعني يا علياء ! احمد قاليهم انا جعان داير اكل عشان اوديها ، عبير قالت ليهم هي زاتا ما دخلت لقمة في بطنها !
عاينو لي ! قلت اخير اجي اكل بس لانو م حيخلوني ... قعدتا معاهم لمن ختو الفطور ، و بقيت باكل معاهم !
سرعه سرعه لمن حسو بي ،بعاين ليهو ، شويه و عايزة اقوليهم كفاكم !
فجأة تلفون عبير ، رنّ ، طوالي شهقت و بطلت الاكل و قالت بصوت واطي ''غريبة" .. و زحت شويه و قالت ايوة يا معاذ !
و سكتت مسافه كانت بتسمع و سبحان الله كلنا ، كنا مترغبنها .. كانت ساكته مسافه و بتسمع بأنتباه ، قالت ليهو ما بيتأجل !
و تاني سكتت بقت تسمع ،و قالت ليهو انا عارفه بس ..... سكتت و قالت ليهو خلاص تمام .. قفلت الخط و جات رجعت قعدت معانا و ما معانا ..امها قالت ليها خير !
احمد قاليها حاصل حاجة ؟
سكتت مسافة و عاينت لي ، و قالت اهل معاذ قالو جاين الليله عشان يتكلمو في التفاصيل ، و معاذ كلمني اول امبارح انا نسيت مع الظروف الحصلت دي ، واخر شي قالي حيكلمك انه اهلو بيجو .. احمد قاليها اااي كلمني فعلاً بس والله راح من بالي ، بجو بعد المغرب صح ؟
قالت ليهو ايوة ، امهم قالت والله اليوم دا ما مناسب كلو كلو لازم نمشي المستشفى ، و عايزين نجهز البيت كمان .. قلت ليهم دا اهم م مشكله انا بقعد باقي اليوم دا في المستشفى ، احمد زاتو افضل يقعد يشوف طلباتكم شنو انا بركب المواصلات .. امهم قالت لي عيب الكلام دااا ،
قلت ليها ما عيب ممكن تمشو لحبوبة يوم تاني اساساً هي مطولة و يكفي دعوة منكم من هنا
توصلها ان شاءالله ..
احمد قالي قومي يلااا ، و يا امي اكتبي لي طلباتك كلها و رسليها لي واتساب ، قالت ليهو طيب و يا علياء ترجعي ما تبيتي يا بتي المستشفى براك شايفه وضعها ما مهيأة ل قعاد ، اتطمني عليها وارجعي ... سكتا
قالي يلاا خلينا نتحرك ....
فعلاً طلعنا ، مشينا على العربية ، ركبت ورا ، ساكتين .. جاهو اتصال ، رد
و كان بيقول للبتكلم معاهو : ما قالت اسمها ؟
طيب ولا قالت دايرة شنو ؟ حاجة
غريبة ، اهاااا ، خلاص بكرة انا اصلاً مداوم ان شاء الله ، بجي اشوف الحاصل شنوو .. اوكي سلام ، سلام ....
قلت ليها ممكن قبل المستشفى نمشي بيتي ؟
قالي :
_ليه ؟
*عندي حاجات دايراها
_مهمة يعني ؟
*ايوة ، مصاريف حبوبة
_علياء ، لو سمحتي حاولي اسي تفكر في صحة حبوبة وبس ..
*دا ليهو علاقة بي صحة حبوبة درضو انت ليه ما دايرني اتصرف
_عشلن انا اتصرفتا و عارف لو قلتا كدا ممكن تزعلي ولا تحصل مشكله ..
*طبيعي انه تحصل مشكلة ،بصفتك منو انت تدفع المصار يف دي؟
_ايوا ، تمام
*شنو هو التمام ، وريني دفعت كم ؟
_ممكن تتكلمي براحه ؟
*اسفه ، وريني دفعت كم ؟
_ليه عايزة ترديهو لي ؟
*ايوةة
_تمام انا كمان عايزك ترديتو ليهو
*كم ؟
_ما قروش !
*طيب شنو ؟
_بعد حبوبة تتحسن بوريكي !
*وريني اسي ..!
_اسي م بينفع كلها كم يوم .. شيلي الصبر ..
*اهم شي ارد ليك الدين ..
_بترديهو يا علياء م تخافي ... بس ف النهاية كلو برجع ليكي اذا حابة ترديهو ولالا بس بتختلف الطريقه ..
*ما فهمتك
_بفهمك بس في وقتو .. انزلي
*طيب ...
نزلنا قدام المستشفى ، مشينا دغري نفس الغرف الفاتت محل العناية ، احمد كان بيسأل وانا ماشة معاهو بس ، يمين ، يمين ، شمال شمال .. وصلنا الغرفه الكانت مرقدة فيها ، بقى فيها نفرين تاني ، و برضو ما بدخلو زول ، و قالو حالتها زي ما هي واسي م حتفوق والله اعلم تقوم منها متين بس لازم تكون ف المستشفى طبعاً ،انا والله ما بكيت ولا زعلت بس بقيت حمدلله حمدلله ، احساس اني امشي و القاها حية دي نعمة ، والله نعمة ...
احمد قالي نرجع !
قلت ليهو حابة اقعد حولين الغرفة شوية ، قالي خلاص خليكي ، امي اصلاً رسلت لي طلباتها ، بجيبهم و بجي ارجعك ، قلت ليهو تمام ... بعد مشى خطوتين اتلفت علي ، قالي معاكي تلفونك ؟
قلت ليهو لا ،م عارفاهو وين زاتو ..
قالي كنتا ح ارن عليكي تطلعي طوالي ،قلت ليهو للاسف م معاي .. و مشى ..
( في جانب احمد )
*ايواااا ،، لالا قببل وريتك بلغيهم الليله ما بقدر اجي لظروف عائلية
......
*هي دي منو اصلااا ، بغض النظر ، المهم اديها مواعيد ليوم تاني حتى بكرة احتمال م اقدر اجي ....
*استغفر الله ، في شنو هو ،شنو الشي الضروري البتتكلم عنه دا و انا اصلاً ما عارف هي منو !
*انا حالياً عندي مشاوير ما عندي طريقه ...
*ياتو مجموعه !
*اوووووف، طيب ، خليها تنتظرني ...عشر دقايق و اوصل ... ...
بقيت رايحة جاية قدام الغرفه
بحس بي انفاس حبوبة قريبة مني ، بحس بوروحها ، بفكر هي قدر شنو عانت و هي شبه انها جليسه ، حياتها في السرير ، مهما كنت انا قريبه ليها و بعمل ليها احتياجاتها على اكمل وجه ، ف النهايه هي انسانه و راحتها ف انها تسوي حاجاتها براها ...
قاطع تفكير دكتور ولا ممرض ما بعرفو ، بس وقف قدامي ، انا اترعبتاا لمن بقيت برجف ، خايفه يقول حاجة ما حلوة .. قالي عندك مريض هنا ؟ قلت ليهو ايوة ف الغرفة دي ، عندي حبوبتي ، قالي عرفتها ، قلت ليهو هي بخير ؟
سكت ، قالي شفتيها ؟ قلت ليهو قالو انتو مانعين الدخول و كان دخلتا وانا معقمة ممكن اللوث و ازيد عليها عياها .. ابتسم كدا

قالي شفتيها ؟ قلت ليهو قالو انتو مانعين الدخول و كان دخلتا وانا معقمة ممكن اللوث و ازيد عليها عياها .. ابتسم كدا ، قالي يحليلكك بصوت واطي بس انا سمعتو .. قالي طيب انا داخل اشيك عليهم ! قلت ليهو عليهم ! قالي ايوة معاها مرضى تاني ، قلت ليهو طيب و حس بي اتوترتا ،قالي بدخلك معاي بس اذا حتعملي اي صوت ولا اي حاجة بطلعك و دي م حاجة يهزرو فيها ..قلت ليهو جد عليك الله ، الله يحفظك ويخليك اااي دخلني عليييك الله .. قال للممرضه اديها كمامة و قلفز ..
ادتني ، هما دخلو ، وانا واقفه عند الباب روحي دايرة تمرق حسيت بيها ، عاينت لي الممرضه قالت لي حنقفل الباب ، ادخلي .. دخلتا ، شفت الدكتور دا مشى على وحدة من الممرضات ديل و تقريبا حبوبة ، عشان اشوفها واطلع اخليهم يشوفو شغلهم ، قام عاين لي ، قالي تعالي ،، مشيت عليهو ،كل ما اقرب اشوف خرطوش و اشوف حقن و اشوف درب و اشوف جهاز ، في كل خطوة وجعه ، و قفتا قريب و غصب عني دموعي ديل جروووو ما قدرتا اتحمل اشوف منظرها ، يا رب هي حاسه بشنو !
هل تصدقو لو قلت ليكم انا اتمنيت ليها الموت !!
بس قربتا خطوة شفته وشها وجريت فتحت الباب و طلعتا ، و بركت جمب الباب دا قعدت ابكي وابكي لمن حسيت اني مصارين بطني دي حتنفجر .. ندمت في اللحظة الفكرت اني ادخل اشوفها ، اقسم اني اتمنيت ليها الموت ، م تتخيلو منظرها وجع قلبي كيف ، اكيد هي حاسه ، ااكيد بتتوجع انا عارفه حبوبة بتكره الابر ، انا اكتر وحدة عارفه ..
بس فجاة الباب فتح و طلع لي الدكتور ، عاين لي و انا في الواطه ،، من غير ما احس مسكت رجولو ، قلت ليهو ابوس رجلك شيل منها الحقن عليك الله طلع الابر دي ، هي ما بتحب الابر بتكرها ، والله حتكون بتتوجع انا عارفه حبوبة ،،
قام رجع لي وراا ، قالي دايراها تموت ؟ قلت ليهو بعد الشفتو دا ادركت ان الموت احياناً رحمة ، يكفي انها عاشت مععذبة كمان تموت معذبة ! والله لو شلت الابر هي حترتاح اسمع كلامي ..قالي اسف انتي ما حتعرفي شغلنا اكتر مننا ، اسف لكلامي بس دي الخقيقه ، قومي على حيلك
و مافي زول بيموت ناقص عمر ، غسلي و شك دا وامشي البيت و ادعي ليها ، لانه وجودك و عدمو واحد ... ومشى ...
قمتا على حيلي (سحر سمير) .. طلعت براا ، لقيت في مساذب الناس قاعدين فيها ، قعدت لي في وحده و بمسح في دموعي ، و بستغفر الله ، انا بكيتها و هي حية ، حسيت بالكره من نفسي ،و كل الحسيتو اني دايرة ابعد من المستشفى .. قعدت استغفر بس لمن احمد يجي ، قعدت قصاد البوابةعشان لمن يجي يشوفني طوالي ...
( في جانب احمد )
*خليها تدخل ...... بعد شوية
*اتفضلي ....
*ماشه وين انتي ، اقعدي هنااا ...
(هي كانت بتقرب عليهو ، و هو قاعد في مكتبو ) .. في شنو يا زولة ! و منو انتي ؟
_انا حبيبتك نسيتني !
*انتي مجنونة ولا شنو ، زحي مني ، م تخليني على اخر عمري اضطر امد يدي على مرةّ .....
_ليه يا روحي يعني معقوله نسيت ايامنا نع بعض !
*انتي وحدة مجنونة و لازم يطردوكي برااا و واضح انك من اياهم ..
_كل دا عشان مرتك ! كنا عادي بنتلاقى يا روحي الغيرك شنو !
*استغفرالله العظيم يا رب .. اااي عشان مرتي ممكن تمشي ؟
_لا ما بمشي ( و لقطت صورة ليها جمبو )
*انتي بتعملي في شنو ، انتي مجنونة ، جييبي التلفون دا و اطلعي برااا ...
_ هاهاها ... و جرت
*تعالي هنااااا ماشه وين جيبي التلفون دااا انتي متخلفة ولا شنووو .... يا شيماء ( وحدة من الشغالات) يا احمد امسكو البت دي
شيماء ما داير امد يدي ، جريها جيبي تلفونها ... الكل كان مخلوع و ما فاهم حاجة ، احمد جرى وراهااا بس للاسف ما حصلها ، يااااه للدرجة دي في جراءة زي دي ،تجي لحد مكاني و تصورني و تتكلم معاي بالاسلوب دا ! زي الفي زول محرضها علي ! هي منو زاتها وليه عملت كدا ،انا اول مرة اشوفهااا ، يا الله ..
رجع المكتب و لقى امو بتتصل عليهو ..يا الله ،، ايوة يا امي ، نص ساعه بس معليش .. و قفل ، و طلع مستعجل ..
قاعدة ، و منتظرة احمد ، وكل شوية بمد راسي لمن اشوف ناس داخلين ، في كل شويه بقول اسي بيجي ، و مرّ الوقت ، لقيت الواطه مغربت ، و شويه العشاء اذن ، و انا قاعده ، على امل انه قالي برجع يسوقني و انا م عندي ولا فلس ..
قمتا على حيلي ، مشيت عنبر حبوبة قعدت شويه جمب باب الغرفه ، اطمنت من الممرضات على حبوبة .. و طلعت تاني برا لسه متعشمة انه يجي و يكون بفتش علي و الوقت بمشي علي ..
( في جانب احمد )
_انت يا احمد ، علياء وين ؟
عبير : ليه خليتا تقعد كل داا انت عارف حال المستشفى ، كنت عايزاها تجي تكون معاي ف اليوم دا على الاقل مع اهل معاذ حتتلخم و تنسى شوية ..
*علياء !
_اي علياء مالك ؟
* يا الله يااااا الله ، اففففففففف يا الله
_في شنو ؟
عبير : هي كويسه في شنو يا احمد ؟
*كدي انا بمشي احصلهاا ، يا الله ، بفهمكم بعدين ، افففف افففف ..
طلعت الشارع ، وقفتا قرااابة نص ساعه ، لحد ما لقيت لي عربية ، فيها ناس اقدر اركب
كاني ما اشوف وشووو و ما يبقى انه صاحب فضل وجميل عليّ، للمرة التانية احمد يخليني اتأكد ان ، زيادة العشم ، غشم ...
( في جانب احمد )
بس لو اعرف مشيتي وين يا علياء !
انا غلطتا شديد ، انا ليه عملتا فيها كدااا !
الساعه كم اسي ! 1:30 بعد الليل ! مستحيل ترجع بيتها ، اكيد حتخاف ! تكون مشت عند سلمى ،اكييييييد حتكون مع سلمى ! طيب اتطمن كيف انها معاهم ، لانو هي لو معاهم انا ح اتطمن على الاقل مستورة ،
رقم سلمى زاتو ما معاي ، معقول تكون عند ناس سلمى ! محل وليد قاعد !!!
اوففففف اوفففف انا ليه سويت كدا يا الله ..
مرت الليلة دي ، و احمد ما فارق الشارق لحد الصباح قاعد في عربيتو ، حيمشي البيت يقول لامه و لعبير شنو ؟
اما انا طبيعي اني ما انوم براي ، و الخاجة الكانت مريحاني اني ما فكرت ألجأ لي زول ، لانه بالجد لمن تعشم بزيادة ، النتيجة بتجي حاجة ما متوقعها ، قررتا ليلتها اني لو في سكرات الموت ما افكر اثق في زول ولا الجأ
لي زول ، رب العالمين خلقني و هو ما حينساني ...
جات علي الساعه 7 صباحاً بس لقيت الضوء طلع ، نمت في سرير حبوبة المفضل والاقرب لقلبي ...
صحيت كم ما عارفه ، بس قمتا نضفتا البيت و رشيت الحوش و غسلتا الملايتين الكنت مفرشاهم ، و فرشت النضاف ، مشيت على المكنة ، تمرتها تمام ، و شلت حاجات الناس الكنت شغاله عليهو قبل سلمى تجي ، كملت الناقص فيهم ...
( في جانب احمد )
اكيد ، بتكون عند سلمى ، يا ربي امشي عليهم ! حأمشي اقوليهم شنو !!
يا الله ، طيب اجرب امشي بيتها رغم اني مستبعد تكون مشت ... و اتحرك على كداا ..
كملتا الحاجات الناقصه ، و قمت من المكنة ، رجعت كل حاجة في كيسها و لبست توب حبوبة ، و شلت الاكياس في يدي ، وصريت المفتاح في طرف التوب ، و مرقتا ..
كل وحدة.جابت لي حاجة انا بعرف بيتها ، وصلت لحد عندها اعتزرت ليها ، و سلمتها حاجتا و شلت قروشي ، و صلت لحد الحلة الجمبنا ، ما عدا وحدة بس ما عرفتا ، بيتها لانه كانت مرسله لي شافعه جابت لي توب اطقو ليها بالاطراف ، رجعت بالكيس حقها و علئ انها تجي ...
م تتخيلو حجم الفرح الكان جواي ، لان بمجهود زي دا قدرت اجمع مبلغ كوييس شديد .. و انا ف الشارع جاتني فكرة حلوة شديد ، بس كنت محتاجة ل سلمى ، و انا عارفه انها زي الوقت دا بتكون في الجامعة ، دا غير ان تلفوني في بيت ناس عبير ...
( في جانب رحاب )
* ايوااا
_شوفي الواتساب حقك
*ليه !
_هو شنو اللي ليه ! منفصمة انتي ولا قصتك شنو ! اكيد مرسلة ليكي الصورة ، والصوت ..
*نايمة نايمة ياااااخ انتي زاتك ما عندك مواعيد ..
_و ديني و ما اعبد يا رحاب دا اول وآخر شغل بيني وبينك ، اسمعي هنااا ، انا سويت القلتيهو لي كلووو، بالحرف الواحد ، بعد دا دورك يختي ، في باقي اليوم دا قروشي توصلني ...
*اممممممم طيب ، سلام
رحاب قفلت من هناا ، و عملت ليها حظر من هناااا ، و ضحكة الانتصار لعبة دووور .. بس ما اتوقعتا وحدة ب ذكاء رحاب دااا ، فجأة تتحول ل وحدة بالغباء دا !!
‏أصبحنا و أصبح الملك لله ، و الحمد لله ، لا إله إلا الله ، وحده لا شريك له ، له الملكُ وله الحمدُ ، وهو على كل شئ ٍ قدير💜📿
👏🏾👏🏾♥️ حب كبير لمتابعني من خارج السودان والقاره السمرا

رحاب قفلت من هناا ، و عملت ليها حظر من هناااا ، و ضحكة الانتصار لعبة دووور .. بس ما اتوقعتا وحدة ب ذكاء رحاب دااا ، فجأة تتحول ل وحدة بالغباء دا !!
م علينا ، خلونا نشوف ( احمد )..
وصل قدام بابا بيت علياء ، خبط ، مرة و اتنين و تلاااته ، بيخبط على امل انها تفتح الباب في حين انه متأكد انها م حتكون موجودة هنا براهاا ..
بعد اتصالات عبير الكانت بتدل على القلق ، قرر انه يرجع للمستشفى تاتي لانه متأكد انه ما حيمر علي يوم من غير م اتطمن على حبوبة ....
في اللحظة دي ، انا كنت في الشارع الورانا ، يعني دقايق و اكون في البيت ، بعد خلصتا امانات الناس ، وصلت البيت ، فتحت الباب و دخلتا و قفلتا الباب وراي ..
طلعتا توبي ، و مشيت المطبخ ، عندي كوز صلصه كداا ، غسلتو تمام ، و نشفتو بي قطعه ،و جبته كيس نايلون صغير ، ختيت فيهو قروشي الهسي لميتا دي ، وختيت الكيس جوا الكوز ، و حفرتا حفرة في الحوش دفنتا فيها كوز الصلصة ، و شلت لي حجر صغير ختيتو بي فوق ، عشان لو نسيت مكانها ..
و رجعت ، فتحتا الشباك قلتا عشان لو في زول داير شغل يعرف اني قاعدة ...
وقت بعاين بالشباك ، لقيت شافعين و بت بيلعبو ، ناديت اكبر واحد ، قلتا اكيد هو حينفذر لي فكرتي لمن الم في سلمى ، قالي دايرة شنو ؟
قلت ليهو تعال بالباب .. مشيت فتحت الباب و وقفت ليهو ، قلت ليهو بتعرف تكتب ؟
قالي انا في سادس اكيد بعرف ، قلتا ليهو سمح لو طلبت منك تكتب لي حاجة بتقدر ؟ قالي مالك ما تكتبيها براك ، قلت ليهو انا ما بعرف ، قام شهق ، قالي كبيرة كدا و ما بتعرفي تكتبي ، قلت ليهو اااي ، اسي حتكتب لي ولا اشوف زول تاني ؟
قالي جيبي طيب ، قلت ليهو اجيب شنو ؟
قالي ورقه و قلم ، قلت ليهو ما عندي ، قالي و اكتب ليك في شنو طيب ، قلت ليهو انت ما عندك ؟
قالي عندي من كراريسي ، قلت ليهو سمح فالح اكتب لي في وحدة منهم ، قالي بس امي بتشاكلني لمن اقطع كراريسي ، قلت ليهة ورقه وحدة بس .. قالي طيب و جرى ..
و انا واقفه منتظراهو ، جاتني وحدة معاها تلاته عبايات ، قلت ليها و بخيط كمان بس حاجات بسيطه ، قالت لي ان شاءالله بجيكي مرة تانية ، اسي اعملي لي ديل ، بجيكي بكرة تمام ؟ قلت ليها تمام ...
جاني الشافع داخل و هي مرقت ،، ي حليلو كتب لي ، ( يوجد هنا خياطة حريمي ) ، و لصقناها في باب الشارع ..
و رجعو يلعبو تاني .. و انا مشيت على العبايات ...
( في جانب احمد )
ما معقول حتى في المستشفى مافيشه ، يا الله ، بس لو اعرف مشيتي وين يا علياء ، حا اتطمن و ارتاح ياخ ، بقى بيسال الممرضات عني ، م خلى مكان ما سأل فيهو ..
اخر حاجة ، انجبر يتصل على وليد و يعرفني اذا في بيتهم و لالا ..
*الو
_ابو حميد و عليكم السلااام
*يا هلا وليد كيف الحال ؟
_صوتك مالو ؟ّ
*عادي مالو ! بس صاحي ياداب ..
_ايوا كان كدا ، تمام ، انحنا بخير والله حمدلله ..
*الحمدلله ( هنا احمد ما عارف حيسألو كيف)
سكت مساااافه ... ناس البيت كيف ؟
_كويسين !!
*سلمى موجودة ؟
_سلمى ! لالا لسه ما رجعت ، ليه خير ؟
*لالا بس بسأل ، عشان عبير جمبي و سالتني ، لانه تقريباً بتتصل عليها و ما بترد ، بس ..
_اها بتكون م سامعه ، اكيد بترجع ليها ..
*قالت ليك علياء مع سلمى ؟
_ما عارف والله لكن ما شفتها ، سلمى طلعت للجامعه براها ، بس كانت مكلماني انه المساء نمشي المستشفى ..
*ايوة تمام ... يلا وليد تسلم ..
_الله يسلمك ....
طيب معنى كدا ، علياء ما باتت عند سلمى
طيب مشت وين البت دي ، م تكون حصلت ليها حاجة والله حاسي بي ذنب داير يقتلني ، يا الله استغفر الله العظيييييم يا رب تلف يا الله تلطف يا رب ، و من هنا عبير ما راحماني من الاتصالات الكتيرة ، م عندي حل ، دا المكان الوحيد المتأكد انها حتجي فيهو ، لو هي فعلاً بخير ، ح تجي تشوف حبوبتها ..
خلصتا العبايات و قاعده ، ما عندي حاجة
مشيت استحميت و صليت ، و لبست عبايتي ، و شلت قروش من الاصلاً كانت عندي ، و طلعتا ، مشيت لحد الشارع حق المواصلات البيفتح على صيدلية وليد ، انتظرتا تجي مواصلات ... جات امجاد ، سألتا عن خطها ياهو نفس اتجاهي .. بعدها نزلتا ، و ركبتا تاني ، و نزلتا علي الشارع الرئيسي ، دخلتا جوا الحلة و بكدا وصلت بيت ناس عبير .. عاينت واهم شي ان عربية احمد ما واقفه .. خبطت الباب ، فتحت لي ام احمد ، قالت لي انتي وين ؟
جات عبير جاريه ، مسكتني ، قالت لي انتي وين قلقتيني عليكي و تلفونك يا علياء ،، قلت ليهم بسم الله في شنو انتو الخلعتوني ، كدي دخلوني اقعد ، بسم الله ..
قالو لي طيب طيب ، دخلنا قعدتا ...
عبير ، قالت لي وين كنتي ؟ قلت ليها كيف يعني وين كنتا ؟ اكيد في المستشفى ،، ام احمد : ومالك ما رجعتي مع احمد ؟
سكتا شويه ،وقلت ليها انا صممت واصريت اني ابيت مع حبوبة في المستشفى ، لانه لمن دخلوني اشوفها م قدرت اخليها وامشي ، عشان كدا ، قالت لي واحد زاتو من امبارح م رجع بتصل اسال عنك م بيرد ، قلت ليها مسكين كان
معاي لحد وقت متاخر ما قصر معاي نهائي ، و بعدها اصريت امشي البيت عشان شغل الناس المعاي ، وصلني ما قصرر ، و خلصتا و اسي جيت اشيل شنطتي وموبايلي ... عبير قالت لي دا شنو ! ما حتقعدي معانا ؟ قلت ليها اكيد لا ، اسي حبوبة محتاجة لي اكتر ، محتاجة اشتغل اكتر عشان اوفر ليها العلاج فاهمني انتو صح ؟
قالو لي ايوةةة اكيد فاهمنك وخصوصا انك ، امهم قالت لي بس فكرة القعاد براكي دي خطر ، قلت ليها الله حارسني و غير كدا حلتنا امان حمدلله ، قالو لي اتغديتي ؟
قلت ليهم حمدلله ، بس دايرة امشي لحبوبة عشان ارجع بدري ،، عبير قالت لي ح اجي معاكي ..قلت ليها لا لاني ماشه بمواصلات و حترجعي براكي م ليها لازمك ، يكفي تتصلي بعدين بطمنكم على حبوبة ..قالت لي طيب لخظة اجيب ليكي شنطتك و الموبايل ...صح في شبط حبوبتك كمان ، اجيبو ؟
قلت ليها ايوة ختي لي في كيس .. قالت لي طيب ، و دخلت ..
( في جانب ايمن )
_ داير شنو يا ايمن ؟
*معقولة ، داير شنو عديل كدااا يا حبي ، ما بالغتي فيها !
_ايمن بالله اختاني
*اختاك ههههه اكيد لقيتي بديل ينتقم ليكي من راجلك الجدعك و الحلوة ديك ، عشان كدا فتحتي لي ههه ..
_ايمن داير شنو ؟
*دايرك يا روحي ما نفسك نتلاقى ؟
_لا ..
*ليه يا حبي بقيتي قاسية علي كداا
_اسمي رحاب ، حبك دا غيردمر لي حياتي و بيتي ما اخدت منه حاجة ..
*يا الله اسي انا بقيت سبب ، هههههه
والله ما كان نفسي اسمعك الكلام دا لكن يا محترمة ، المرة المحترمة ما بتخرب بيتها بطريقتك دي و ...ولا خلاص كفاك ... اها خلينا في المهم ، تجيني في البيت ؟
_لا ..
*فكري ..
_قلتا لا يعني لا ..
*حاضررر ، على راحتك يا عمري ههههه ...
_بتضحك لشنو ؟
*هههه بفكر لو انك تتصلي علي و تطلبي مني نتلاقى وكداااا ......*قاطعو صوت جمبو ، قاليهو يا ايمن وين ال .....
قفل السكة ، و قاليهو في شنو يا محمد ؟
قاليهو وينا قروش ليكي كم اسي معلقني و انا على الحديدة .. ايمن قاليهو قروش شنو ؟. محمد قاليهو كيف يعني قروش شنو يا ايمن ! القروش حقت علي احوي الاتسلفتها مني و اقساط العربيه و غير المصاريف وحق السجاير ، اكيد م محتاج اوضح اكتر ، ايمن قاليهو ما عندي قروش ، محمد قاليهو انت وعدتني ، ليك تلاته شهور مجرجرني ، انا داير قروش بسببك بقيت متدين من الدنيا كلها حتى صاحب البيت داير ايجار اربعه شهور وانت ما بتدفع معاي .. ايمن قاليهو يا زول ما عندي ، داير تصبر لمن ربفتحا علي ، اصبر ما داير ، اثبت اني اخدت منك قرش ... محمد كان مخلوع في ايمن ، قاليهو كيف يعني اثبت يا ايمن ، قاليهو يعني بالطقاق انا ما عندي قرووووش .. محمد قاليهو تمام ، و طلع خلاهو ...
عبير جابت لي حاجاتي ، و انا قاعده معاهم جاتهم وحدة زيارة ، والعرفتو انها من اهل معاذ ، المهم شلت حاجاتي و ودعتهم وطلعتا ، مشيت ركبت المواصلات ، و انا في المواصلات قعدت جمب خالة كدا ، اتونست معاها و سالتها كيف اصل للمستشفى دي بالمواصلات ، و صفت لي و تمينا و نستنا ، لمن نزلتا السوق و منه ح اركب مواصلات تانيه تنزلني قريب للمستشفى ..
ّ( في جانب احمد )
معقول علياء ما تجي تشوف حبوبتها ، و انا قعدت كتير ، و عقاب علي مفروص اقعد اكتر بس ما حأقدر من امبارح انا ما مشيت البيت و عبير اتصلت علي كتير لمن بطلت تتصل تاني ، اففففف ، ح اتوكل امشي و اخلي عبير تتصل على سلمى حاسي انها مع سلمى بس وليد بيكون ما شافها .. يا الله ، ح اتوكل امشي ... و فعلاً احمد مشى من هناااا
و انا دخلت من هنااا ، و ما اتلاقينا ولا من بعيد حتى .......
دخلتا العنبر حق حبوبة ، اتطمنت انها بخير و بكرة حيحولوها لغرفه عادية و اجهزة اقل، ومافي امل تطلع قريب ، لانو العناية بيها في المستشفى ، افضل بكتير من بيتي الما مهيأ لأي حاجة .. و كنت شايفه ان انسب حل ، اني اخلي ليهم رقمي ، و اتطمن من خلاا التلفون ، لان المسافه بعيدة علي و حبوبة محتاجة لي اسي اكتر من اي وقت مشى ، لازم اشتغل زيادة عشان اسدد حق قعدتا في المستشفى ، اليوم براهو بي 50 جنيه ..
قضيت ساعه في المستشفى و طلعتا عشان ارجع قبل الليل يدخل علي ....
( في جانب احمد )
امه : انت مالك ما بترد في شنو ؟
و من امبارح ما رجعتا البيت كنت وين ؟
عبير : والله بتبالغ يا احمد ليه كدا
* انشغلت مع عمار و عرس اخوهو قرب ..
امه : عرس اخو عمار لسه اربعه شهور قدامو ..
*عادي ي امي عارفه ونسة شباب. ( قال بينو وبين نفسه مالهم ما سألوني عن علياء !!!!)
امه : طيب قوم استحمى مسافه اخت ليك حاجة تاكلها ..
* ( في سرو قال ، حاجة اكلها ! مالهم ديل ما بسألو عن علياء !!)
عبير : انا ماشه اتريض شويه لحد لعد شويه ي امي و ننزل السوق ..
امها : طيب
*( قاعد منطط عيونو )
امه : انت مالك لسه قاعد !
*اااا امم ااااااا ، قايم.. قايم ! بس اااا
امه : احمد في شنو ، شغال لي اممم و اااا !
*بس ما عارف ، عبير كانت بتتصل علي كتير داير اسألها في شنو و راح من بالي ..
_اهااا ، اكيد حتكون اتصلت ليك عشان موضوع علياء .
ليه عالياء مالها ؟
_لا بس عشان امس ما باتت هنا و انت م بهرد كنا مقلقين لكن اسي حمدلله اتطمنا عليهوو ..
*شش شنو ،كك كيف يعني اتطمنتو عليها !
_جات قبيل يا احمد مالك ، اذا م كنت بنفسك موصلها و موديها ..
*انا ! و جات .. ( بصوت واطي ، يالله حمدلله و شكر لله )
_يا ولدي انت الليله ما طبيعي مالك في شنو ؟
*بس داير افهم يا امي
_تفهم شنو ! انت ما فارقتها و وديتا لحد البيت حمدلله ثا قصرت معاها ، بس كان ترد تطمناا ..
*هي قالت ليكي كدا ؟
_يا الله ايوااا يا احمد هي قالت لي كداا..ممكن تقوم عشان اغديك ! ورانا مشاوير احنا ، نا بعرفك مالك انت الليله ،في شنو !!
*مافي حاجة ، قمتا قمتا ....
( بتكلم مع نفسه ) ، يا الله ، انا اتعاملت معاها بالطريقه دي و هي فهمت امي و عبير اني وصلتها و ما خليتها ! وفي الحقيقه انا اصلاً نسيتها ! يا الله
كأنها ادتني كف بالادب ، يا رب ، م مشكلة خلاص اهم شي طلعت هي بخير حمدلله ، يا الله ، امي قالت في البيت ! طيب قاعده براها معقول ! اففففف *قاطعتو امه ...
_ احممممد معقول انت قاعد وما غيرتا لحد اسي ، ! في شو ممكن اعرف !
*اممي ، م مرهق والله بس عشان كداا ..
_كدي انا شاكة فيك عيلن الليله اصلو ما طبيعي انت، ما نمته من امبارح صح . !
*لا ما نمت لكن اسي والله جعان نوم يا امي ، لمن ملابسي ما قادر اغيرها .. انتي بس غطي لي الاكل ، انا بنوم وبقوم ااكل .
_ طيب ، حالتي كنت هشمانة تودينا السوق نتمم لاختك ديل حاجاتها ، بس خليك انا بخلي سليمان يودينا ..
* بس ياهو سليمان. انسب زول انا والله ولا بقدر اسوق يادوب اغير بس ..
_طيب يلا ،حنصلي المغرب ، و نلبس و نمشب تمام ؟
*تمام انتبهو على نفسكم
_ان شاء الله ...
قبل اصل الحلة ، غشيت السوق ، اشتريتا احتياجاتي ، و جبته تلاته لمبات و وصلة و مشترك .. و مشيت حلتنا ..
وصلت البيت ، لاحظت لحاجة غريبه في الناصية ، و كان الزول الجا من فترة قبلها بيسأل عن عم عبدالله ، و بعدها داير اخيط ليهو ، الزول دا غريب ، و متأكدة انه ما من حلتنا دي ، غايتو صفيت نيتي و قلتا بيكون لقا بيت الزول( عم عبدالله ) و اسي بجيهو زيارات .. المهم ، فتحت بابي ، و تربستا الباب وراي وقفلتا بالمفتاح ، فتحت شباكي الفوق ، دا م بظهرني ولا بظهر البيت بس بيهوي ، شلت الكرسي ، ركبت لمبة في الحوش ، هو فيهو بس لمبه حمرة ضعيفه ، و وحدة ركبتها ف الصالة قصاد المكنة ، و التالته للشارع بس مترددة اركبها ، المهم م ركبتها ، منها والمغرب اذن ، شلت تلفوني ختيتو في الشاحن ، و اتاكدتا انو مفتوح ،و مشيت صليت ، و بعدها مشيت المطبخ عملتا الشعيريه حقتي و حمرت لي بيضه و قعدت آكُل ..
الباب خبط ، اتخلعتا ما عارفه ليه ، شلت طوالي طلعت بالكرسي عاينت بالشباك ، عشان اشوف منو ! لقيتهم بنتين ، طوالي نزلتا و مشيت فتحت ليهم ، سلمو علي ، و عندهم قماش مدرسه ، قالو دايرات اخيطو ليهم و انا الا بالفطرة بس اخيط لكن كان لا بد اني اجرب عشان اكسر حاجز اني ما بعرف دا ، المهم وحدة فيهم طلعت اخو الشافع الكتب لي الورقة ، و هو قاليهم ، و وصف ليهم البيت ، دخلتهم ، اخدتا القياسات ، و طلعوو ، و مشيت تربست وراهم الباب ..
اتحركتا خطوتين الباب خبط ، اتوقعتهم االبنات ديل ، طوالي بي ردة فعل فتحت الباب ، لقيتو الزول الكان واقف داك ( ايمن )
طوالي رديت الباب بسرعه ، هو قايلني ح اقفلو ، انا كنت ح اردو بس عشان ما لابسة طرحتي ، ف قام ثبت الباب بي يدو ، انا لمن اتخلعتا ، قلت ليهو دا شنو ! داير شنو انت ؟
قالي كفاية ياخ ، دايرك انتي ، يلت ليهو زح يدك من الباب لو سمحتا ، قالي ما ناوي ، مالم تديني رد ، انا دايرك انتي ، صدقيني ح ارحمك من التعب الانتي فيهو دا ، حرام وحدة زيك تعيش في بيت زي داا ، قلت ليهو انت واحد ما محترم بتتهجم على وحدة و تقاويها في بيتها عشان تقول كلامك الفارغ دا ، انا لمن اتزوج ح اتزوج راجل ، ح اتزوج انسان محترم ما بيعمل عملتتك دي ، و لو سمحت زح يدك عشان ما اضطر اقفل عليها الباب ، قالي انا عارف دا اسلوب تهديد منك انتو البنات لمن تخافو طوالي تهددو ، ما تخافي انا ما مفكر ادخل و ا عذيكي لاني دايرك مرتي ،، قلت ليهو ولا تقدر تأذيني لا انت لا اشباهك الاربعين ، مع السلامة و طاخ بكل قوتي قفلت الباب ، و غصباّ عنه زح يدو بعد الباب زنقا ، قفلت بابي و تربستو زي الما حصل حاجة ..
اي انا خوافه زي زي اي بنت ، بس انا حالياً متمسكة بي حياتي اكتر من ايامي الفاتت ..
( في جانب احمد )
بتكلم براهو .. اعفي لي يا امي انا ما كنت بفكر انا بقول في شنو , كذبت كتير عشان اغطي الحاجات الجواي ، انا ما نعسان ، ولا مرهق ، انا مزعوج من نفسي ، حاسي نفسي صغير قدام علياء ، صغير شديد
على كل حال ، كل الكنت عايز اعرفو انها بي خير و ما يكون حصل ليها حاجة بي سببي ، والحمدلله اتطمنت عليها ، و ما عندي وش اقابلو بيها تاني ......

، و ما عندي وش اقابلو بيها تاني ......
كان قراري ما بيفرق عن قرار احمد الا في حاجات بسيطه ، اللي هو اني عكسه تماماً في اني ما دايرة اشوف وشو القلتها ليك ، لا انا دايرة اشوف وشو ، مرة وحدة بس ، وهي اني لازم ارد ليهو كل مبلغ دفعه في المستشفى لي حبوبة ......
مرت الايام ، بالبطئ فيها و السريع منها ، حبوبة صحتا اتحسنت بس ما بتطلع و طلبو اني اوديها دار رعاية عشان بيتي ما مهيأ ، خصوصاً ان ظهرت ليها حساسيه من التراب و انا بيتي كلو تراب ، لو جا غبار ساي ما بقدر اقفل البيت لانو اصلاً شبه انه مكشوف ، بس لحد اسي في المستشفى ،
شغلي كان ماشي و زيادة ، كان عندي دين علي الاول سلمى والتاني احمد ، و التالت احتياجات حبوبة، المهم لميت جزء من القروش ، وكنت لسه بشتغل ، جات علي ايام انا بنوم و بصحى في المكنة .. لحد مافي يوم قررتا اني ....
( في جانب احمد )
_يا زول انا ما بعرفك مضايق كدا ليه
*كيف يا عمار ما اتضايق يا زول خليها على الله ..
_ونعم بالله ، بس خلاص القضيه اترفعت مبدئياً و كلها يومين و تولد ..
*ما قادر امشي ، و داير امشي اشوف ولدي ولا بتي ..
_والله انا لو مكانك امشي وامشي زاتو ..
*انت عارف في اليوم الامشي فيهو دازكلهم حيعرفو البينا انا و رحاب وخلاص القضيه حتكشف للناس كلها ، حاسي اني ح اطلع ما راجل قدام الرجال بي حركتي دي ..
_ما عارف ليه محسسني انك انت الخاين ما مرتك ديك ، ما عارفك بتعاين للموضوع كيف انت !
*خليها على الله ..
_ونعم بالله ..
( في جانب سلمى )
*انا ماشه لي علياء يا امي ..
_علياء شنووو ، انتي ناسيه انو ماشين بيت خالك ، رحاب حتولد ..
*طيب دي امور نسوان انا مالي يا امي
_دي بت خالك ، تقليني زاتووو
*لالا ما بمشي لا ماشة يا امي ، عليكي الله خليني امشي مشواري ..
_طيب ، طيب ّ
*ما تزعلي ياخبس انتي عارفه رحاب ما الزولة اليتعبو ليها يا امي ولا بجي على نفسي عشانها ...
_عارفه يا بتي ، ربنا يهديها ..
*ممكن اجي المستشفى الحتولد فيها ، بس بعد تعرفي وريني ..
_طيب ..
*يلا يا امي ..
( في جانب وليد )
_ قلتا فرصه ما تتفوت يا وليد والله ..
*طيب ما حتحضري ولادة بت خالتك ؟
_بحضر ، لو الصباح عشان طيارتي 8
*م حترجعي يعني ؟
_موضوع الاقامة صعب على ابوي عشان كدا بمشي شهر اعمر و ارجع لامي .
*طيب .....
_شنو طيب زي الداير تقول حاجة كدا !
*لا .... بس .... قرار سفرك فاجأني ، ههه اتغيرتي بطريقه محيرة يا رغدة ..
_موضوع تغييري دا الظاهر ما حيتنسى ، اي مكان امشيهو بزكروني بي افعالي زمان و يقارنو ب اسي ، الحاجة دي قاعده تضايقني شديد ، بكره نفسي زيادو ، بقول للدرجة دي انا كنت كعبه رغم اني مستوعبه بس كل ما افكر ان الدنيا دي ما بتسوى حاجة ببكي ، انا كنت متمسكة بالدنيا دي و هي مافيها حاجة يا وليد اقسم بالله ما فيها حاجة ، الزول فينا بمشي و بخلي سيرتو وراهو و اعمالو عند ربنا ، والله انحنا جارين سااااي ، حمدلله ..
*ما تمشي ....
_شنووو !!!!
*رغد ما تمشي !
_كيف ؟
*ما تسافري السعوديه ، خليكي هنا ! رغد ااي انا ارتباطي بيكي ما كان مقنع لي يس كنت بحاول اصلح اغلاطك ، حتى بعد الحصل بينا ، ولمن جيتي قلتي انك حامل انا كنت مصدوم لاني عارف انك كذابة ، و لو فعلاً حامل ما حتكوني حامل مني ، كنت خايف تكوني رجعتي غلطتي مع نفس الزرل يا رغد ،انتي كنتي بتصلحي الغلط بي غلط اكبر منه ، انا اسي ما داير ازكرك بالفات ، انا يوم خطبتك خطبتك ب ارادتي ، كنت قايل انا بقدر اغيرك مع العلم انه مسبقاً قبل اعرف سرك انا كان عندي مشاعر تجاهك ، بس ما عارف كنت كاتل قلبي كيف ، ولمن سبتك سبتك بي رضاي وكان همي ان لا امك لا امي ما يفترقو بي سببنا ، يا رغد انا ما دايرك تمشي ، اتحملتك زمان ، و اسي جا الوقت التتحمليني فيهو انتي ، اتغيرتي و ما بقدر امنع نفسي من وجودك جمبي و انتي كدا رغدة الانا اتمنيت كتير ، تكون كدااااا ، كلنا غلطنا يا رغدة ، مافي زول ما بيغلط ، بس دايرك تفضلي كداا طوالي ....
_مصدومة ،،، وليد ..!!!
*ما تقولي حاجه ، انا ح اكلم ابوكي ، سفرك خليهو اسي ، مش دايرة عمرة ! وغد عبي نطلعا سواااا ...
_طيب و علياء !
*علياء مالها ؟
_ليه كنت بحس انم بتميل ليها ؟
*عايني ما بنكر البت حلوة ، و كان عاجبني احترامها لنفسها و عندها قيم كدا كنت بتمناها في شريكتي ، بس ما وصلت للحب يا رغدة ، الحب ما بالسهولة دي ! خلينا من علياء .. انا ما دايرك تسافري ..
_حلوة !
*سبتي كلامي كلو ومسكتي في حلوة !
_ايووووووة ، قصدك شنو انا ما حلوة ؟
*في عيوني حلوة ، بس هي ف عيون الناس كلها حلوة ههههههه
_ وليييييد ! مع السلااامة
*ياخ لا اوع تقفلي ، بهظر والله انا اسف خلاص ..
_الصراحه ، علوشة عسل ، خصوصاً لمن تتكلم و تجي كلمة بحرف الراء هههه اللدغه بتظهر ..
*لدغه ! بس علياء ما لجنة
_ عارفه انها ما لدغه بس كنت بختبرك ، لو قلت انك م انتبهت كنت حتاكد انك م مركز معاها و م عندكك ليها
حاجه .
* لا حول ان كيدهن عظيم هههه ...
جاتني سلمى ، قعدنا شوية
و ورتني موضوع ولادة رحاب ، م عارفه ما حددتا اي شعور ف اللحظة دي بس فعلاً احساس انه دي ما حاجة بتخصني .. ياهو اتغدينا سواا ،و اتونسنا ،بعد دايرة تمشي ، قررت تبيت معاي ...
تاني يوم الصباح ، فجأة صحينا بي تلفون سلمى بيضرب ، كانت بتتكلم و بتقوليها ، ما قلتي بكرة ؟ و تاني سكتت و قالت طيب انا ح امشي البيت اغير و اجي عشان بتا مع علياء ... و قفلت
قلت ليها في شنو خير !
قالت لي رحاب تعبت و ودوها المستشفى ، امي قالت امشي ليها ، ح احصل وليد في البيت يوديني ، قلت ليها طيب خلي بالك ، انا شويه و حأمشي ازور حبوبة و احتمال الليله اعمل اجراءت النقل ، لدار الرعايه بس طبعاً بعد اشوف الدار اول .. قالت لي خلي تلفونك معاكي اهم حاجة .. قلت ليها تمام ، في زمن نشرب الشاي ؟ عندي بسكويت حلو !
قالت لي مافي زمن ، لكن ما بفوت الشاي ، قومي قومي ....
قمنا شربنا الشاي ، و وليد دا يشيل و يتصل بي سلمى ، بعد خلصت حتى ردت ليهو ، و طلعت مشت ..
انا كان عندي شغل ، اشتغلتو و خلصت منو ، و فرشتا و غسلت عدتي ، و مشيت لبستت و طلعت ..
‏( في جانب احمد ‏)
عبير ... احمددددد ، اصحى ، يا احمد
عبير : غريبه لكن !
احمدد قوووم دا نوم شنو !
* في شنو يا رحاب ياخ الليله شغال من بعد الظهر ، عايزة شنو ؟
_ احمد انت نايم و مرتك بتلد ، دا كلام شنو ؟
* ممم مرتي ! مرتي منو ؟
_ رحاب يا احمد ، اسي امي قايلاك هناك ، في شنو انت !
* كدي دقيقه يا عبير ما مستوعب انا
_ يا احمد ، رحاب بتولد اسي في المستشفى ، اها اقول شنو اكتر من كدااا ..
.........*
_ يا احمد ! ما تقوم مسهم في شنو كدااا !
* طيب ....
_ ردة فعل غريبة !
‏( عشان م تتلخبطو حبيت اوضح نقطه ، طبعاً دا التعديل ، ف الحلقات الختمت بيها كانت عبير عرفت موضوع رحاب و بعدها احمد حكى لامو ،، هنا لحد اسي مافي زول عارف غيري انا و عمار و المحامي بعيد عن ايمن طبعاً ‏) ..
اما انا ، في شارع الدار ، قلتا امشي الدار اول بعده امشي المستشفى ما بينفع اوديها على عماي ،رغم انه صعب علي بس كنت مجبرة ،، دخلتا حسب الوصف وانا مسبقاً جيت مرتين بي جاي بس م كنت عارفه هي شنو بشوف المبنى بس ..
دخلتاا ، بقيت بسأل زول زول جوااا ، لقيت بنات لابسات زي ممرضات المستشفى ، سالت لي وحدة ، نادت لي وحدة تانيه ، فهمتني واجبهم هناا بكون كيف و نظامهم ، و ورتني الغرف ، وقالت لي لازم تجيبي لينا غيارات جلاليب و كدا كلها تكون جديده ، بالجد ارتحتا ، كان هم ..
و طلعت منهم ، ركبتا ، نزلتا في السوق ، حمدلله كنت شايله معاي قروش ، اشتريت 6 جلاليب و ملايتين بي غطاهم ، و مشيت على المستشفى ..
دخلتا ، تقريباّ في ناس اساسيين بقو عارفني في المستشفى ، وصلتا العنبر ، اتكلمت مع الممرضه ، و كانت شايله لي خبر ، خبر !
‏( في جانب احمد ‏)
* عبير انزلي !
_ وانت !
* بجي ، امشي قدامي
_ احمد احكي لي في شنو انت ما طبيعي و ما تقولي لي مافي حاجة لاني م ح اقتنع و ما ناوية انزل قبل اعرف في شنو ، يا اخوي حتى لو انت راجل وانا بنت ف النهابة انحنا مالينا غير بعض ، انا يوم تحصل معاي حاجة م بتردد يا احمد و بجي بكلمك ...
* عبير ! بوعدك قبل انا احكي انتي حتعرفي كل حاجة !
_ لا دايرة اعرف منك ، عشان اشاركك احساسك الاسي دا و لو في حاجة ممكن نفكر فيها سوااا ..
* طيب ح احكي ، انا اااا ... ااا ط طط طلقت رحاب من يوم جيت وانتيلت عندكم !
_ شنوووو يا لطيف ! لليه في شنو يا احمد ، ما اتوقعتك تكون من نوع الرجال الممكن يصل للطلاق في خلاف ..
* ما تظلمين يا عبير ، انا ما اعتقد يكون في راجل ممكن يتصرف زي ما اتصرفتا انا !
_ كيف يعني ؟
* يعني الخيانه لا تغتفر يا عبير . ..
_ لاحولااااااااااااا ، لالالا ياخ انت متأكد ! يا احمد م يكون مجرد شك !
* لا ما شك ، انا سالت عن الموضوع بطريقتي وعرفتا دا غير ان الزول الكانت عامله معاهو علاقه كان ساعي ف اني اكشف علاقتهم ب اي طريقه كأنه كان بيحاول ينتقم منها من خلالي ... الموضوع معقد وصدقيني اسي انا قرفان منها و ما قادر ادخل ،كل الدايرو ولدي ولا بتي نفسي اشيلو واربيهو بعيد عن المستنقع حقها ...
_ طيب مش يمكن ما ولدك ؟
* لا ولدي متأكد ..
_ لا حول ولا قوة الا بالله .. حسيت بيك ما فرحان حسيت في حاجة ! ...
احمد المستشفى دي مش المرقدين فيها حبوبة علياء ! ؟
* ايواا ياها ..
_ ياخ كنت متلهفه اشوف ولدك اسي م لي نفس ولو شفت رحاب دي ممكن ارتكب فيها جريمة عديل ..
* خليكي رايقه وانا الليله ح احكي مع امي و اوريها كل حاجه ، لانه انا مصمم اشيل ولدي بالقانون والموضوع حيتعرف عاجلاً ام آجلاً ..
_ طيب ليه بالقانون يا احمد هي من نفسها مفروض تخضع لشروطك من غير توصلوها للقانون ..
* تخيلي ان هي ما خايفه ! و ما قابله انه نشوف حل او حتى نتفق بالذوق والادب !
_ انا ما قتدرة استوعب ان في ناس كدا بالجد ! طيب على الاقل تخاف على اهلها ،حتى متخاف على نفسها ياخ ، هي لو خايفه من الاساط ما كانت خانت
بالجد منتهى الوقاحة ، و عمري ما حبيتها و لا حأحبها ، و سبحان الله كنت عارفه انه حيجي يوم و تطلقا لكن عمري م اتخيلتا ان ممكن يكون دا السبب للطللق ، حاجة شينة ..
* اعصابك عبير ، انا اتجاوزتا الموضوع دا من بدري ! طبعاً م حتقدري تصدقي ان علياء عارفه القصه !
_ علياء ! و سبحان الله م فكرت حتى تلمح او تزل رحاب رغم ان اهانت علياء كتير ، صدقني البنات م بصدقو يلقو فرصة في بعض ،لكن علياء ما فكرت ، سبحان الله !
* طيب اسي حنقعد هنا ؟
_ ايوا ننتظر امي بس تطلع و لازم تعرف الموضوع لانو حتلومك انك م حضرتا الولادة و انا من راي اسي ما تنزل ، عشان الناس تعرف ان في حاجة هي مش دايرة الفضايح ، هنيالها .. ‏( في جانب رحاب ‏)
* امي ولدي ولا بتي وين ؟
_ في الحضانة ، راجلك وينو يا رحاب ؟ كيف ما يحضر ولادتك ، و يشوف بتو ..
* امي انا تعبانه ما تسأليني !
_ اسأل منو طيب ! خالاتك واهلك كلهم يسألو عليهو ..
* و هما يسألو ليه ش راجلهم ولا راجلي ؟
_ رحاب ، انتي مقتنعه ان كلامي صح بس انتي داسه حاجث وكلمتك لو في مشكله قوليها عشان نقدر نساعدك ، انا عارفه احمد يا رحاب ما بيغلط ولا بيعمل العيب ...
* امي انا تعبانه ، تعبااااااااااااااان تعباااااااااااااااااااااااانه ‏( بي كوراك ‏)
_ .......... ‏( سكتت و طلعت ‏)
الجزء 14
الناس كانو مصدومين في اسلوب رحاب الوقح مع امها ، وكلهم بيتوشوشو ‏( طبعاً عارفين طريقة الحريم في القطيعة ‏) .. و من ضمن الموحودين كانت ام احمد الواقفه مع وحدة من الخالات ، الكانت زعلانه من ولدها و اعتبرتو مهمل و مذنب ومقصر في حق مرتو ،و استنتجت ان انفعال رحاب دا بي سبب غياب احمد و انه م حضر ولادة اول طفل ليهو ! بس قاطع صمتها اتصال و كانت عبير ...
* ها امي ،لسه ؟
_ دقيقه اطلع براا .......
* طيب ..
_ اخوكي وين يا عبير ؟
* موجود !
_ موجود وين ! دا كلام دي حركة يسويها اخوكي ! انا ربيتو على كدا ؟
* امي رحاب جابت ولد ؟
_ وانتي مالك ما جيتي مع اخوكي ؟
* امي انحنا واقفين برا منتظرك ، احمد نزل دفع فاتورة المستشفى حقت رحاب و اسي انحنا ف العربيه ، منتظرنك براا ..
_ كيف يعني ، طيب ادخلو دا كلام شنو ! اديني احمد يا عبير !
* امي الله يرضى عليكي تعالي خلينا نتكلم اوا بعدين البيرضيكي كلو حيحصل ..
_ طيب ، واقفين وين ؟
* بس اطلعي حتشوفينا ...
_ طيب ..
اما اناا ، اتفاجات ب ان حبوبة فتحت !
بالجد كان خبر م متوقع اااي ما بعيد عن ربنا ،بس بالجد اتفاجاتا لدرجة قعدت ابكي و ورميت الاكياس من يدي ، كنت منتظرة اللحظة التشوفيني فيهااا ..
بس م اتحسنت لسه عيانة و محتاجة رعاية ،كل يوم بيفوت بلقاهو احسن من اليوم القبلو وبحمد ربنا انه استجاب لدعواتي ، حمدلله و الشكر لله ..
مشيت طوالي للاستقبال ، قالو لي لازم املأ استمارة اذن تحويل للدار ، و انا ما بعرف اقرا ، وريتا هي ملت لي البيانات و بصمتني ..
و شلت الفاتورة الدفعها احمد ،عشان اعرف دفع كم ..
و مشيت شلت اكياسي ، بعد دايرو اطلع قالت لي خلي الحاجات هنا و لمن تجي تعالي على الدار طوالي ، قلت ليها انا دايرة امون موحودة طيب ممكن ابيت لو بكرة ! قالت لي لا االصباح بدري ، و م بينفع تقعدي في الممر ، قلت ليها انا حابه اكون موجودة ش قالت لي م بينفع و ما ليها لازمة اسي اطمنتي عليها ، ومشت خلتني ...
طوالي طلعتاا ..
‏( في جانب احمد ‏)
امهم : انا ربيتك على كدا يا احمد ؟
عبير : امي اديهو فرصه يتكلم
امهم : فرصة شنو يا عبير ، انت قلبك دا خاتب فيهو حجر ! اول طفل ليك م تحضر الولادة ما عيب ؟
احمد : امي ، انا مطلق رحاب من يوم جيت عندكم في البيت ، والمسكتني عن الموضوع هو السبب ، اي زول حيكون عايز يعرف سبب طلاقنا شنو ، هو سهل علي اقول بس عيب يا امي ، عيب لمن اقوليكي ان رحاب خانتني واكتشفت انها عامله علاقه مع راجل تاني يا امي ، عرفتي ليه انا بكره رحاب س و ما داير حاجة غير بتي الجوااا دي ، بالذوووق بالقانون انا دايرااا ...
امه : لا لا مستحيل احمد
اااي رحاب كعبه واخلاقا معروفه ، بس ما لدرجة الخيانة يا احمد ، اكيد انت فاهم غلط .. يا الله معقول
احمد ، لا يا امي انا متأكد و عارف كل حاجة بس ساكت عشان اهلها ما عشانها ، و ما تشفقي علي انا اتجاوزتها تماماً ،و اتكلمت معاها اني عايز اربي ولدي دا رفضت و وقفت قصادي و قالت لي بالقانون .. انا م داير اوصلها محاكم ، لكن هي ما خلت لي فرصه مصممة على الفضيحه ..
امه ، لا حول ولاقوة الا الله ، استغفرالله العظيم يا الله، حسبي االله ونعم الوكيل ، حسبي الله عليهااااااا .... وديني البيت ما قادرة اصدق ،وديني البيت يا احمد وديني ..
انت لازم تاخد البت ، لاااازم والمفروضالقانون يديك ليها لازم م تديها فرقها . انا ما كعبه يا ولدي لكن دي خيانة يا ولدي حسبي الله ونعم الوكيل ، ولا اقوليك اسي نمشي نشيل البت ..
عبير : امي لالالا بالهداوة ، اسي البت زاتا محتاجة لامها ، خلي رحاب تطلع من المستشفى ونمشي البيت عديل نختها قدام الامر الواقع قدام اهلها و ما اظن اهلها بوافقوها ..
احمد : انا مهدت للقضية خلاص و وكلت المحامي ، بس كنت منتظرها تولد ونقدم القضية ، بس قبل لازم امشي اطلع شهادة الميلاد واسجلها بأسمي ..
امهم : شنو تطلع من المستشفى ، اصلا حتطلع في يومها دا ، خلونا نستعجل ، احمد سوق بالله ..
احمد : اعصابك يا غاليه الموضوع منتهي كل البخصني البت وباذن الله الحضانة حتكون من نصيبي ...
هما اتحركووو ، و انا اتحركتا ..
و للمرة التالتة الصدفه ما جمعتنا انا واحمد رغم ان شهور فاتت .. بس كان لازم نتلاقى بي رغبتي انا و دا قراري ...
رجعت البيت ، زي كل يوم ، م عندي حاجة اسويهاا ، بس بحس ب انه في زول مراغبني طول الوقت او دا هاجس ما عارفه ، كل البعملو بقفل ابوابي كويس و سكين المطبخ جمبي !
انا لحد م نمته م كانت عندي حاجة تزكر ، بس في بيت ناس عبير كان في قلق و آراء و اتفاقات ما ليها آخر ، كل واحد فينا نام على قرار داير يصحى يحققوو ..
الا سلمى كانت صاحية ، يا ربي بتعمل في شنو ؟
* خلاص خليني انوم
_ متين لحقنا نتكلم
* مرهقه والله
_ سلمى، حنفضل كدا لحد متين ؟
* ما فهمت قصدك !
_ لا فاهماني ، و بصراحه كان انتي عاجبك كدا انا ما عاجبني !
* انت بتتكلم عن شنو يا وائل ؟
_ بتكلم عن اني بحبك يا سلمى كفاية ياخ م تعبت
ي وانتي بتهربي مني ؟
* مم ...... شش ...
_ قولي يا سلمى
اقول شنو يا وائل ؟
_ قولي انك بتحبيني زي ما انا بحبك ! قولي ان احساسي صح !
* وائل ! ....
_ سامعك
* ااي في احساس تجاهك بس كنت قايله اننا اصحاب . يعني ما ...
_ ما شنو ؟ ما عندك حاجة لي ؟
* لا عندي بس
_ سلمى حرقتي روحي ، اتكلمي ياخ
* يااخ اااي بحبك
_ يا الله ، ياااخ ما قادر اصدق ياخ ليه ، ليه كاتماها يا سلمى انا منتظرك لي كتير ما تتخيلي انا مبسوط كيف ..
* كل الفكرة انا كنت بهرب من فكرة ارتباط من ناحية الاهل دي ،بتجيب خلافات براك شفته الحصل بين وليد اخوي و رغدة اختك ..
_ دي حاجة ودي حاجة يا سلمى انا شاريك بي نور عيوني حاولي تفهمي الحته دي بس و اي وقت انا جاهز اكلم عمي وخالتي و وليد ..
* ياااه م اتخيلت يجي اليوم دا معقوله !
_ ولا انا بس ما بدي فرحتي الليله لي زول الدنيا ما سايعاني ..
* تدون عليك يا رب ...
جا الصباح ، عندي شغل خلصتو ، ومشيت انا سلمتو ما انتظرتا لمن يجو عشان طالعه ..
اتصلت على سلمى ، صوتها م كان عاجبني بس اكدت عليها اني جاياهم ..
و مشيت زورتا حبوبة و اطمنت عليها ، و مشيت على بيت ناس عبير ..
دخلت البيت كان مكتئب عكس طبيعتهم ، سلمت على عبير و امها و قعدت جمبهم ، و التلاته ساكتين ، وكنت بترغب شوفة احمد ، بس طول الوقت القعدتو هو ما جا ..
قلت ل سلمى مالك انتو ؟ انا م كنت حابة اسأل بس وضعكم ما عاجبني ممكن اعرف ؟ ، قالت لي عرفنا الانتي عارفاهو قبلنا كلنا يا علياء ... سكتا وفعلاً ما فهمته
امها عاينت ليها ! قالت ليها م تعايني لي ،احمد وراني انها عارفه قبلنا و لانه حاجة تخص احمد هي احتفظت بيهو اكيد ما من حقها تكلمنا .. انا هنا فهمتا ، . و قلت ليها انا لو مكانك يا خالتو م بزعل لانك ربيتي راجل طلع من الموضوع بي كرامته و احترامه و عمل المافي راجل بيعملوو ، بالعكس كوني فخورة تربية الرجال ما ساهله ،، عاينت لي و ابتسمت قالت لي فعلاّ بس حارقاني الطعنه الطعنتو ليها ، قلت ليها ربنا بيعوض ... سكت و قلت ليهم احمد موجود ؟
عبير قالت لي لا مشى يطلع شهادة الميلاد لي بنتو ، قلت ليها ماشاءالله جاتو بنت .. قالت لي ايوة ...
‏( في جانب احمد ‏)
* انا خلصتا اجراءت البت ، لاخر مرة حابة نتفاهم بالذوق ولا بالمحاكم يا رحاب ؟
_ بالمحاكم يا شجاع .
* ابشششري يا المحترمة *..... قفل فيها
و دق تلفون ..
و كل القالو في المكالمة ،قدم الاوراق و ثبت الموضوع ، و اتاكد ان توصل ورقه من المحكمة ل والد رحاب ....
رد ليهو ، يبقى لازم انت كمان تأمن نفسك و تعمل الازم ...
رد ليهو احمد ، جدااااً ... و قفل ..

و دق تلفون ..
و كل القالو في المكالمة ،قدم الاوراق و ثبت الموضوع ، و اتاكد ان توصل ورقه من المحكمة ل والد رحاب ....
رد ليهو ، يبقى لازم انت كمان تأمن نفسك و تعمل الازم ...
رد ليهو احمد ، جدااااً ... و قفل ..
قعدت معاهم .. اتغديت معاهم .. اتعمدت اني اتأخر عشان احمد يجي ، بس ما جاا ،انا م كنت جاية عشان موضوع ولادة زوجتو ونفسياتو المتوقعاها تكون في الواطة ، بس الظاهر مسار جيتي اتغير .. و حسيت قعدتي طالت و هو شكلو م حيجي قريب ..
قلت ليهم انا بمشي بعد دا .. عبير قالت لي طيب مش قلتي دايرة احمد ؟
قلت ليها اي كنت دايرة اديهو امانه و شكلو حيتأخر وانا لازم ارجع قبل المغرب ..
قالت لي بيتي معانا هي و امها ، قلت ليهم مرة تانية انا مرتبطه بي شغل ..
المهم اقنعتهم و مشيت على البيت ..
‏( في جانب ايمن ‏)
_ يا ايمن محمد دا اتكلم معاك ف الايجار ي زول وانحنا كاتمة فينا جد
* يعني انا الما كاتمة فيني !
_ انحنا من قعدناك معانا وانت كاتمة فيك حاول تتصرف
* اتصرف اسوي شنو يعني انا زاتي م قاعد
_ ما قاعد ! والبنات البتجيبهم ديك شنو ؟
* ي زول من هنا لقدام خلاص
_ يعني شنو خلاص ؟
* يعني م عندي قروش
_ اها
* اخبط راسك في الحيطة
_ حاااااضر يا صاحبي ..
وصلت شارع البيت ، اتفاجأتا بي احمد كان واقف جمب بابي !!
قلت ليهو : احمد !!!!!!!!!! ، و هنا كانت في حاجة ما مفهومة ، النطرة ما اتغيرت رغم الوقت الفات دا كلووو ، نفس الاحساس ..
‏( عاين لي و نزل راسو ‏)
_ كيفك ؟
* حمدلله ، عبير كلمتك ولا شنو ؟
_ كيف ، كلمتني بشنو ؟
* اهااا طيب ...
_ طيب شنو !
* انت واقف جمب بيتي بعد الشهور دي كلها ، يبقى اكيد في سبب !
_ طيب انتي قلتي عبير ، تقصدي عبير كلمتني بشنو ؟
* لاني سألت عنك و انتظرتك تجي و ما جيت ف بالتالي رجعت بيتي زي ما شايف وجيت لقيتك هناا ، فا بس ..
_ لا ما كلمتني وانا ما مشيت بيتنا لحد اسي
، طيب ممكن اعرف عايزاني في شنو ؟
* احمد حالياً انت الواقف هنا اكيد عندك سبب و سبب قوي كمان ، ممكن تتكلم عشان وقفتي معاك كدا كدا ما كويسه في حقي ..
_ صراحه كلامي محتاج قعدة يا علياء م بقدر اقول كدا وخلاص .. عشان كدا قولي انتي كنتي عايزاني في شنو ؟
* احمد انا ما عايزاك ! انا عايزة اديك امانة في رقلتي طول الفترة الفاتت دي كلها و ما صدقتا ربنا كرمني وجيت ارجع ليك قروشك ما اكترر ..
_ قروشي ! لا انا ما داير قروش واتكلمنا في المرضوع دا قبل كدا لو تتزكري ..
* ايوة متزكرة وقلت لي حترديها لي ..
_ ايوة فعلاّ و سبب وجودي هنا انك ترديها لي ..
* احمد ! انا ما فاهمه صراحه ، اسي بتقول لي ما داير القروش ، و ف نفس اللحظة بتقول دايرني اردها ليك ! ممكن توضح !
_ حاضر ، بس ممكن نقعد في اي مكان ، ان شاءالله في العربيه !
* وقت كنت بركب معاك كانت بتكون معاك عبير و في وجود حبوبة ، اسي صعبة ما بقدر ممكن نتكلم هنا بس بسرعه ..
_ طيب نمشي بالمواصلات !
* احمد الموضوع صعب شديد كدا ! اتكلم يا احمد انا موافقه المهح ارد ليك حقك وبعدها كل واحد يمش مشيهو !
_ موافقه ! و يمشي مشيهو !
* ايوة !
_ مع اني واثق انك ما حتوافقي بس بعيد عن رد الدين انا عشمان فيك ، و انا عملت الدين مدخل للموضوع لكن انا ما داير و عمري ما عملتا حاجة لي الله واخدت فيها نقابل او انتظرت انها تنرد لي ..
* طيب كل دا انا فاهماهو ، بس الما فاهماهو مدخل لشنو ؟
_ علياء ، ردي الدين دي بأنك تتزوجيني !
* اااااا ....
_ لحظة خليني اكمل !
* ااي اتزوجيني ! زواج مؤقت ، بس ، اخد فيهو بتي ، القانون حق الحضانة بيهتم بالاسرة الحيقوم فيها الطفل و انا دايرك تقولي انك مستعده تربيها و الكلام دا و بعدها بطلقك ، سبعة يوم بس يا علياء ! زوجة لسبعة أيام ..... م تردي اسي ، يومين و حأتصل عليكي اعرف ردك ، مع السلامة ...... وفات ..
فات بعد هز كل احساس فيني ، فات و خلا جواااي مليون احساس ما قادرة افسر ولا واحد فيهم ، فاااات و هو منتظر مني رد ! في حين انا جاياهو عشان اوريهو اني ما راغبة اشوفو مرة تاني ! .........
اليوم دا فات علي و انا ما قادرة اشتغل ، اللهم قاعده في المكنة و خلاص ، لا قادرة اقوم لا قادرة اقعد ،، كذاب لو كان قايلني انا بالجد حأفكر فعلاً ، انا مسهية و شاردة ف حاجة انا ما قادرة افهما ، بالجد ما قادرة افهم ..
‏( في جانب محمد و واحد من شلة ايمن ‏)
_ انت ناوي على شنو يا زول ساكت كدا ؟
* انت ما شفتو كلمني كيف لمن قلت ليهو دايرو يسدد لي القروش الدينتها ليهو ، قالي اثبت اني شلت منك حاجة ، دا غير ايجار البيت الكل يوم جايب وحدة شكل ... ابقى ما انا لو اعديها على خير !
_ قاليك كدا ؟
* ايوة يا زول قالي لي كدااا ! بعد العملتو دا كلو يجي يقول لي انا الكلام دااا !
_ خليها عندي اناااا ..
* لا انا بقدررر وبعرف اشيل حقي كيف ، كلها مسألة زمن ، وانت والشباب ما تتكلمو معاهو في ايجار مرو تانية عشان ما يطفش ، انا ما دايرو يطفش اسي !
_ يا زول ماقادر افهمك !
* انت بس سوي البقولو لك
_ تمام .
قمتا صليت ركعتين ، و عملت عشاي ، اكلت شنو وما اكلت شنو ما عارفه ، لميت حاجاتي و رقدتا ، و منها الصباح كانو جايني ناس يشيلو حاجاتهم وانا ما سويت شي من التفكير .. رقدتا شويه ، و قمت سويت شاي ، ورجعت على المكنة ، قررتا اشتغل وما افكر في حاجة ... فعلاً اشتغلت ما قمت الا بعد الصبح ، صليت و نمته ...
‏( في جانب احمد ‏)
* اهاااا
* طيب ،طييب !! م مشكلة ! عديلة
بيحددو التاريخ طوالي ؟
اهاااا ، طيب يحتاج اجي ؟
خلاص طيب وافيني بالجديد ما عليك امر !
مناسك احمد ! ايواااا ، ياها في شهادة الميلاد ، طيب تمام ، ف امان الله ، شكراً ليك ،، شكراً ..

_ احممممد .. احممد .. ها قايلاك نايم
* لالا كنت بتكلم تلفون صحيت قبيل
_ طيب اسمعني ، حتطلع متين ؟
* بعد نفطر ، ليه ؟
_ كدي قبل اوريك ليه ، ما وريتني عملت شنو في اجراءت البت ؟
* هه تصدقي ما شفتها ، المهم سميتها مناسك
_ مناسك !
* ااي ، مناسك
_ امها عارفه يعني كنتو متفقين عليهو ؟
* اكيد لا ، و بعدين مالك قلتي مناسك كدا ! ما حلو ؟
_ لا بالعكس ابهرني حلو شديد ، على منو سميتا ولا كيف ؟
* ما على زول ، بس دي ايام الحج نسيتي ! سميتا مناسك على الاساس دا !
_ ياخ رووووعه حبيت الاسم ..
* شكرااا .. اها كنتي ماشة وين ؟
_ ماشه احجز فستاني و عايزاك توديني لي علوشة ترافقني !
* ااا ،، طيب تمام
_ في شنو ؟
* مافي شي مالك !
_ ما عارفه ، المهم بعد الفطور ، تمام !
‏( في جانب رحاب ‏)
_ المرة دي غصباً عنك حتتكلمي يا رحاب ..
* يا الله ....... سكتي البت دي صدعتني !
_ اسكتا انا ! انا البرضع ولا انتي ! خلي في قلبك شوية رحمة ياخ ، انا ما ربيتك على كدا يعلم الله ، وحاة الله ما ربيتك على كدااا ..
* امي اسي انتي قلبتيها مناحة عشان صلت ليك سكتي البت !
_ رحاب راجلك رافع عليكي قضية حضانة ! فاهمه يعني شنو ؟ يعني في مشكلة و مشكلة كبير التخلي احمد يدخل المحاكم ، كتير كنت بقوليكي لو في مشكله وريني وريني كنتي بس تكوركي اسي مبسوطه ! انا لازم اشوف احمد ، لو الكلام دا وصل ابوكي ما حتسلمي ..
* خلي يوصل ، عشان احمد اتهمني و ظلمني و طعني في عرضي و في تربيتكم لي ،خلي ابوي يعرف و انا وقتها ح اعرف اتصرف كويي ، و عشان تكوني عارفه انا بتو دي ما دايراها بس عند انا دايرة يتجرجر و يتمرمط في المحاكم ..
_ دا كلام شنو يا رحاب ؟
* دا كلام واضح يا امي ، احمد اتهمني بالخيانة و طعن في تربينكم و انا خليت البيت و م حبيت اعمل مشاكل ولا اصغرو قدام اهلو و قلتا بكرة يجي يعتذر و يعرف غلطو بس هو اتمادى و وصل الموضوع للحاله دي حتى بتو ما جا يشوفها ‏( كذاااابة ‏) ..
_ احمد يسوي كدا !
* واثقه ف احمد اكترر مني يا امي !
_ واثقه في اخلاقوو وتربيتو واصالتو يا رحاب ..
* طيب بكرة تندمي على كلامك و مدحك ليهو داا !
‏( في جانب احمد ‏)
* انزلي خبطي ليها ، كلمتيها انتي ؟
_ لا ما كلمتها ... نازلة نازله ..
* طيب ... ‏( كنت بترغب متين باب علياء يفتح و اشوفها من ورا الباب ، كنت مترغب وشها المبتسم ، كنت بترغب نظرتا لي لمن تشوفني وهي ما متوقعه انها تشوفني ، و شفتهااا ..... ‏)
عبير : علياء ما بصدق انك نايمة لحد اسي !
علياء : كدي ادخلي والله لمن راسي لافي ..
عبير : ادخل وين، ياخ صحصحي
علياء : مصدعه ، اول مرة اساهر، نايمة الصباح ..
عبير : طيب بنتظرك اخدي حمام واللبسي نشرب شاي و عندي حبوب صداع ..
علياء : اللبس شنو !
عبير : علياء ياخ لي تلاته يوم دايرة امشي احجز لي فستان ما لاقيه طريقه و بعدين لحد اسي انتي ما خدمتيني ، قومي يلاااا احمد منتظرنا برااا ...
علياء : احمممممد !! ‏( قمت قعدت على حيلي من غير ما احس ‏) ..
عبير : شايفاك قمتي !
علياء : اااااا،، اناااا ، مم مالي ، مش قلتي لي اقوم و اني ما ساعدتك و كلامك دا نسيتيهو !
عبير : هه طيب يلاااا ..
علياء : هوووي مالك !
عبير : مالي انا ولا انتي ههه
علياء : اسي ما بمشي
عبير : بطلي عوارة ياخ يلااااااا .....
‏( كان في جانب تاني ‏)
انا يا رحاب تعملي معاي كدا ، تعملي معاي كداا ! هه غبية
صبررررك يا **....
كنت بلبس و انا ما مركزة ، طيب الجابو شنو ! عشان يشوش على تفكيري و قراري ولا بيقصد شنو .. اخ بس ‏( فجأة عبير نادتنب قالت لي ‏) كل دا بتلبسي شنو بس كان عرفتا ! قلت ليها خلصتا ، عاينت لي قالت لي يلا ، قلت ليها والشاي ؟ قالت لي بنشربو قداام ، قلت ليها قدام وين ؟ قالت يلا ياخ ..
و طلعنا ..
ما بعرف كان في شنو حاصل ،رغم انه اصلاً ما عاين لي من جيت طالعة ،
عبير فتحت الباب ركبنا ورا ، احمد قال الاتنين ورا ، انا السواق حقكم ؟ وحدة فيكم تجي قدااام ! طوالي عاينت لي عبير ، بما اني ركبت قبلها ورا ، وقعدتا ..
قفلت الباب ومشت قداام ، قالت لي شكلك عايزة تتمي نومتك في الكنبة الورا هه ! قلت ليها نومة شنو ، اول مرة اصدع كدا لدرجة عيوني ما قادرة افتحها !
احمد طوالي عاين لي ، فتح الدرج طلع لي حبوب .. عبير شالتا منو قالت ليهو لا دي م كويسه انا معاي ، بس تاكل حاجة و تبلعا .. شالها منها و سكت ..
قالت ليهو انت مالك ساكت كدا ، واحنا جاين فلقتني بالكلام الكتير !
عاين ليها و قبل وشو ، قاليها اسي اوصلكم وين تحديداّ ، قالت ليهو شارع ال ‏( .... ‏)
قاليها بس هناك ؟ قالت ليهو ايوة بعد كدا شوف كنت ماشي وين ؟
قاليها انا زاتي داير ، ها هنااي ! قالت ليهو هناي شنو ؟ قاليها : ااا بد بدله ، داير بدلة ، قالت ليهو طيب بعدين امشي جيبها ، قاليها لا انا داير اختار بذوقك ، تتزكري الطقم الجبتو في عرس صحبي داك قلتي ما حلووة ! اسي دا عرسك لازم تكون حاجة راقية ..
قالت ليهو طيب خليها يوم تاني اسي حاجاتي كتيرة ! قاليها خلينا لافين ع حسب الوق
الوقت لو لو حنجهزهم الليله ولا يوم تاني ! قالت ليهو احمد مالك انت الليله ؟
قاليها مالي ! قالت ليو طيب تريحنا من المواصلات زاتو انا بس ما حبيت اعطلك ، و دايرة اجيب توب لأمي كمان .. قاليها تمام .. قالت لي علياء ّ!قلت ليها هاا ، قالت لي صاحية انتي ؟ قلت ليها ايوة و جعانة ! قعدو يضحكو ، قلت ليهم البضحك شنو ياخ ..
قالت ليهو احمد انزل جييب ،، قاليها ليه ما تنزلي انتي ؟ قالت ليهو انت الراجل ، قاليها وهي صحبتك وانتي الجبتيها من سريرها يلااا امشي ، هدا المطعم .. قالت ليهو كلو رجال ، قاليها كذابة انا ما بشوف ! لو كلو رجال حأنزلك مثلاً .. قالت ليهو طيب طيب نازله ، قالت لي تاكلي شنو طيب ! قلت ليها لو جبتي عيش خاف بقرضو ياخ ..
قعدت تضحك و نزلت .. طوالي اتلفت عاين لي ، قلت ليهو اها داير تقول شنو ؟ قالي عرفتيني كيف داير اقول حاجة ؟
قلت ليهو حركة انك تنزل عبير دي ما مكشوفه شوية ! قالي الصداع كيف ؟ قلت ليهو حيروح ، سكت ... و انا سكتا ، تاني قلت ليهو دا ما سؤال يحتاج انك تنزل عبير ، انزل انت خليها تجي، قالي نازل ، بس بالنسبه لموضوع امبارح في امل انك ااااا .... ؟
قلت ليهو موافقه ‏( وقبلتا وشي ‏) .. سكت كددداا بطريقه مخيفة و فتح الباب نزل ، و طلع بي برا بعاين لي من ورا القزاز ، و انا تاكية راسي في القزاز ، يعني شايفاهو بي طرف عيني !
جات عبير ، قالت لي اخيراً خلى عندو دم و نزل يجيب بعد خلاني وقفتا اااف اتاخرنا ،علياء ، يا بت ....
قلتا ليها هااه شنو !
قالت لي شنو ، شنو انتي لسه تعبانه !
بتكلم معاكي ما سامعاني انتي ؟
قلت ليها م كنت مركزة معاكي ،، قالت لي دي ما كانت جوعه دي ! اول مرة من عرفتك تطلبي تاكلي اي حاجة غير الشعيرية ، قلت ليها عليكي الله م تجيلي سيرتها اسي ح اتشهاها ! .. قعدت تضحك ، قالت لي خايفه اتعبك زيادة لانو حنلف كتير ..
قلت ليها تعب شنو ،دا صداع ساي اسي بيروح ، قالت لي اتمنى ...
بعدها احمد جا ، فتح الباب الجمبي ، خت لي السندوتشات و معاها عصير .. و قفل الباب ..
و طوالي اتحركنا ..
‏( في جانب رحاب ‏)
_ دا كلام شنو يا رحاب !
* شنو يا ابوي !
_ سكتي بتك دي اول عشان نعرف نتفاهم
* ط .. طيب ‏( قالت في سرها اكيد حيكلمني في موضوع احمد ‏) .. اتفضل يا ابوي !
_ حاصل شنو بينك وبين احمد يا رحااب ؟
* انا ما كنت حابة اتكلم صراحه يا ابوي احتراماً لاحمد و كمان عشان احترامكم ليهو ما يقل ، لكن حرق قلبي يا ابوي ‏( بتمثل البكا ‏) كل حاجة سواها انا استحملتها بس لدرجة ما يجي يحضر ولادة بتو يا ابوي ، يحرجني و يحرجكم قدام الناس !
_ سؤالي واضح حاصل شنو بينكم وليه ساكته كنتي ؟
* بصراحهزيا ابوي انا خجلانه ، ما عارفه اقوليك شنو ، بس احمد يا ابوي اتهمني في شرفي و في عرضي و طعن في تربيتكم لي ... ّ

* بصراحة يا ابوي انا خجلانه ، ما عارفه اقوليك شنو ، بس احمد يا ابوي اتهمني في شرفي و في عرضي و طعن في تربيتكم لي .. و قال اني .... اني .. خاينة ‏( وفكت البكية ‏) اتخيل يا ابوي ، قال اني خنتو . ...
_ دا كلام شنو ؟ احمد الشفتو دا ما بيقول كدا يا رحاب ، و اتهمك بالخيانه ساي كدا من باب للطق ! ما بتجي ..
* رغم انه يا ابوي من فترة اكتشفت انه كان عنده علاقه مع وحدة من زمن الجامعه وبعدها جات اشتغلت عنده ، بس سكتا عشان امسك بيتي علي و نا دايرة مشاكل بس عليك الله ما تقوليهو الكلام دا ، خايفه يشيل مني بتي يا ابوي !
_ طول ما انا حي ، ما تخافي انتي بت ابوكي
ويوم جا عرسك ما عرسك من الشارع ...
اما انحنا ، نزلنا من العربيه ، لافين من محل لمحل و من حته لي حتة ، لمن حجزنا و اشترينا جزء من الحاجات ، و دخلنا محل تياب عشان نشيل واحد لامهم ،احمد صمم يدخل معانا .. فعلاً دخلنا ، و اشترينا و طلعنا كان خلاص بعد المغرب ..
مشينا العربيه ، احمد قال شافزمحل عجبو ، قال ننتظرو في العربية ، فعلا قعدنا يمكن قريب ساعه ، العشاء اذن .. حتى جا شايل اكياسو جمبو .. عبير قالت ليهو فرجنا ! قاليها لا في البيت ،، قلت ليهم انا نزلوني في اول الشارع م تدخل جوا ، قالي الليله اقعدي مع ناس البيت ، قلت ليهو عندي شغل لازم اسلمو ما بقدر .. قالي معليش بكرة سلميهم ..
قلت لبهو لا اللبله بكونو جو و مالقوني ، عبير قالت لي اسمعي الكلام ، و بعدين انتي لازم تجيبي فستانين يا علياء كل م اختار واحد تقولي لا وانا عارفه ليه ! بس خليني ساكته . قلت ليها هوي فساتيني بسويهم براااااي ،قالت لي بالله ! قلت ليها والله ، المافي شنو ؟
احمد قالي حنمشي على البيت ، قلت ليهو لا
قالي لازم نمشي ، في موضوع لازم نتكلم فيهو ، سكته لاني استنتجتا قصدو .. عبير قالت ليهو بتمشي ياخ خلاص ..
عبير قالت لي حبوبة كيف بقت ؟ احمد قاليها كويسه و متجاوبه وبقت احسن اسي ودوها دار كويس حمدلله !
لمن اتخلعتا ، هو متابع يعني الاخبار !
قالت ليهو الحمدلله .. و وصلنا على كدااا ..
ماشه وبتكلم بي قلبي ، لمن وصلنا ، قعدنا في الصالة نفرج في امهم الحاجات ، الا احمد مسك حاجاتو ومشى ..
قلت ليهم انا نعسانه ، خالتو قالت لي الا تتعشي ، قلت ليها شبعانه والله ما شايفه قدامي ، و مشيت قبل عبير تمسكني ..
احمد جا ، قعد معاهم لمن شافني م رجعت ، قاليهم ، علياء وين ؟ عبير قالت ليهو مسكينة تعبتها معاي مشت نامت ،، سكت كدا ....
قاليهم انا عايزكم في موضوع ، وكويس ان علياء ما موجودة ...
امه قالت ليهو ، في شنو يا احمد ؟
عبير قالت ليها خلينا نسمعو يا امي !
امه قالت ليهو اتكلم يا احمد خير .... قاليها عشان يكون عندي امل اكسب قضية الحضانة ، حسب كلام المحامين و عندك عبير خبرتا كويسه لازم اوفر كل حاجة ممكن تحتاجها بتي ، و من ضمن الحاجات دي الزوجة ! .....
‏( في جانب وليد ‏)
انا كلمت ابوكي ، حسيتو متردد ف التلفون ، وخالتي قالت لي انتو بتلعبو ولا القصه شنو ! قالت لي خطوبة ما عندي ، المرة دي عرس عديل عشان الخلافات دي تنجبرو تحلوها جوا بيتكم ما تلعبو بي اعصابنا ، ههههه ، والله يا رغدة على رغم انها هرشه ، لكن كيفتني شديد ...
* كان شفت انا تحمر فيني ساي ، قالت لي دا هو المنعك تسافري يختي ههههه ..
_ والله بيني وبينك معاهم حق وانا زاتي بعد دا بمشي بي شورتهم ، انتي معاي ؟
* معاك خطوة بخطوة ، راجل كلمتك ما بتقع الواطه ..
_ كدا انا ح احبك زيادة ..
* دا المطلوب ، عشان م تفكر تبعد عني في يوم ، حبك لي يجيبك لي ..
_ ما ظنيت بقدر يا رغد ، ما ظنيت لو داير ابعد كان بعدت ، حصل البيبعدني بس انتي رجعتيني تاني ..
* و ما حتندم ، وعد ...
_ الله يخليكي لي ...
انا دخلت غرفة سلمى في وقتها م كنت شايفه غير السرير ، نمتة نومة وحدة ، ما طلعت غير الطرحة ، صحتني سلمى ما بعرف متين ، قالت لي قومي طلعي عبايتك و كملي نومك ، قلت ليها ما بقدر ، قالت لي قومي نايمة كدااا كيف !
اصرت لمن قمتت غيرت كيف ما بعرف ،ورجعتت نمتا ... صحيت الصباح ، زي الساعه 8 ، ياداب حسيت اني استوعبت الدنيا دي ،، طلعت براا المغسلة ، غسلتا و مشيت ، جبت قزازة موية و رجعتا ، لمن لقيت الجو صاني ، نمت تاني .. بعدها صحتني عبير ، قالت لي قومي ، ما شبعتي ! عيانه انتي ؟
قلت ليها لا صحيت قبيل لقيت البيت صاني ، رجعت نمت تاني ، قالت لي قووومي يلا ، عايزة امشي للطرحه و اشوف موضوع فستاني الحنة ، يا علوشة دايرة اسابك بما انك عندك فكرة في الخياطة !
قلت ليها شنو ؟ قالت لي ، عايزة اعمل فستان الحنة زي بتاع ناس زمان . ، قصير و مكشكش و نص كم و احمر كالمعتاد بس دايرة ارص فيهو زي دهب الجنيها
ت ، عندك فكرة ؟
قلت ليها ااااي ، استحضرتوو ، والبمنع شنو تواكبي موضه اسي ؟ قالت لي لا ما دايرة ! و عاينت لي ، قالت لي ما دايرة تقولي لي حاجة !
قلت ليها حاجة زي شنو ؟ قالت لي خلاص ، بس دا ما بمنعني اقوليكي م تظلمي نفسك و ما تستعجلي ، دا زواج و محسوب في
عدادك و حيبقى ليك ماضي في يوم من الايام ، قمتا قعدتا ، قلت ليها احمد كلمك ؟ قالت لي ما انا بس كمان كلم امي و شرح لينا الموضوع كامل ، بس امي رأيها نفس راي ، اااي دايرين ليهو الخير بس ما على حسابك يا علوشة .. قلت ليها اتطمني انا بي رغبتي موافقه لان م عندي نية اتزوج ف الواقع ، عشان كدا الماضي حقي زي حاضري حيفضل لي و انتو ما قصرتو معاي ، عشان يوم يكون في يدي اساعد و ما اساعد ، رغم اني فكرتت انه ليه احمد فكر فيني انا ما فكر في وحدة من بنات اهلكم !
لقيت ان منطقياً زواجو من اي وحدة من قرايبكم حيكون واقع للقانون انه مدبر ، عكسب انا الما بتجمعني بيكم صلة رحم .. عشان كداااا وافقتا ..
قالت لي يسلم عقلك يا رب ، يلا قومي ، خلينا ننجز ..
قمتا استحميت و لبست منها ، و مشيت صبحت على امهم ، و بتعاين لي بنظرات انتو اتخيلوها ، م قدرت اسكت وانا فتحت الموضوع ، قلت ليها انا عارفه انتي عايزة تقولي شنو ! انا م عندي حياة اخاف من مستقبلي فيها ، وانا مسؤلة عن نفسي و عن قرارتي ، كل الفكرة لايام و بتمنى اقدر اقدم فيها كلالبقدر عليهو ، اتطمني ..
قالت لي ربنا ييريحك يا بتي ، قلت ليها ، امييييييين ...
احمد جا كمان ، كدا ، كملت ، صبح علينا و قعد ...
عاين لي وقالي انا كلمت امي و رحاب بالموضوع ، وقدامهم بقوليكي لو حاسة انك ما مرتاحه ولا اي حاجة بتمنى تكوني واضحة ، و ما تجي على نفسك لأي سبب من الاسباب ..
سكتا .....
و تاني قالي ، دا زواج ، يعني محسوب عليكي و .. * قاطعتو ..
قلت ليهو ، انا وافقت لاني حابة اساعد بالاضافه ان انا انسب وحدة للموضوع دا خصوصاً ان مافي صلة قرابة ، و بتردد عندكم كتير والعكس يعني الزواج حيكون طبيعي و واقعي ، فااا م تشيل هم دا قراري وانا مسؤلة عنه .. عاين لي كدا بي نظرة مليانه كل حاجة حلوة ف الدنيا دي ، قالي بطاقتك واثباتاتك معاكي ؟ قلت ليهو ايوة .. قالي بعد المغرب بنتم الموضوع في البيت ، و اعرفي انه قعادنا هنا بعدها حيكون صعب ، فا لازم ننتقل ل بيتي ...
طبعاً سكتا ، دا الما اتوقعتو ولا عملتا حسابو .. سكتا صعب اتراجع بالسرعه دي ..
هو طلع ،، هبير قالت ليهو م بتودينا الليله ! قاليها للاسف الليله مشغول وكان مبتسم و طلع ...
رغم ان الموضوع شكلي بس كان في فرح جواهم ، بتعاملو بس فرح كدا و بهجة ، حتى كلامهم عن عرس عبير كان بي كل حب و عناية ، و بدخلوني في كل حاجة بتكلمو عنها و ياخدو رأي ، رغم ان الموضوع مؤقت وزواج لسبعة ايام الا اني كنت متوترة ...
و ما عارفه ليه ، قلت لي عبير ، ينفع امشي لي حبوبة بعدها نطلع مشاويرنا او اي وقت المهم امشي اشوف حبوبة الليلة !
قالت لي الدار وين ؟ قلت ليها قريب من ال ‏( .. ‏) ، قالت لي بعيد .. انا عندي فكرة كويسه ، رايك شنو نمشي السوق نخلص لازم العصر نكون في البيت ، بعداك احمد يوديكي ما فيها حاجة ! سكتا قلت ليها خلاص ربنا يسهلها لحد المساء ..
لبسنا و طلعنا ، مع السواق البتعاملو معاهو داا ..
‏( في جانب احمد ‏)
_ اتغشينا فيك ، و كنت قايلك راجل محترم ، يوم اتزوجتا بتي ، اتزوجتها بي كرامتها و من البيت داا ، يعني عندها بيت و عندها اهل و عندها سمعة ، ما اتزوجتها من الشارع ، عشان تطلقا بالطريقه دي و لا عشان تجدعا هي وبتها ، بتها الما شفتها لحد اللحظة دي ، ياتو راجل محترم بيعمل عملتك دي ، لا و كمان بتشكك في عرضها ! انت لمن اتزوجتهت اتزوجتهت و هي بنت و اشرف من الشرف ، و لعلمك القضية الرفعتها دي تبلها و تشرب مويتها ، الخيانة و قلة الاخلاق دي فتشها عندكم ما اصلو العرق دساس ...
_ سمعتك للاخر ، كل الحأقولو ليك ، كل حاجة في وقتها حلوة يا عمي ، اذا خلصتا انا استأذنك . ّ.
* طبعاً ما حتقدر تقول لي حاجة ، الفي مكانك مفروض يدفن راسو في التراب ، انت الطعنت في تربية اهلك ليك .. انسان مخادع و غشاش ..
_ شكراً .. عن اذنك ...... * طلع ...
رحاااب .. رحااااااب .. قلبتي التربيزة فيني بكل ظلم و افترا ، ما كفاك العملتي فيني !
والله و والله لو اموت بتي م تقعد معاكي ولا تربيها وحدة زيك ، صبرررك ...
خلصنا نص الطلبات ، بعدها فجاة ابتدت تجيب ملابس و بتاخد راي ، بجامات و عبايات و كدا ، قلت ليها عبير انتي مش جايبين ليكي شيلة !
قالت لي ايوة ... يلا نمشي ، عم صديق دا وين ياخ العصر اذن و الناس صلو ، قلت ليها اتصلي عليهو تاني !
بعد نص ساعه حتى جا .. ركبنا و مشينا على البيت ..

في جانب رحاب ‏)
_ الو
* حبيبتي ..
_ ايمن ؟
* ايوة ايمن حبيبك ..
_ دا رقم منو ؟
* رقمي يا ام بتي ، اااا ولا ما بتي ؟
_ انت بتقول في شنو ؟ دي بتي انا و احمد ، و ثم تانياً انت عرفت من وين ؟
* عيييب عليكي لمن تسألي ايمن سؤال زي دا يا روحي .. المهم داير اشوفك ..
_ انا والدة م بطلع قبل الاربعين ، داير شنو ؟
* ساي يا قلبي ، كنت جايب هدية للبنوته و ام البنوتة فا حبيت اشوفكم ..
_ هدية !
* ايوة ... بس م مشكله الايام بتجري و نتلاقى ..
_ طيب ..
* رايك شنو لو تتنازلي !
_ عن شنو ؟
* يعني قضية الحضانه ، اديها ليهو وخلينا نشوف حياتنا ..
_ دا كلام شنو ، وبعدين انت بتجيب الكلام دا من وين !
* ياخ ما تسالي انا بعرف من وين ! المهم شكلك غاوية معاندة ،
_ دي حاجة ما تخصك ..
* تماااااام ما حتدخل ، بس لازم نتلاقي و انا ح احسب ي روحي ...
_ اوكي يلا ...
* يلا ...
وصلنا البيت قريب المغرب ، دخلنا حاجاتنا ،
و دخلت طوالي رقدت ف اقرب سرير ...
جاتني عبير قالت لي راقدة شنو ! انتي ناسية ان عقدك بعد شوية !
انا عارفه بس كأنها توريني لأول مرة ، عايشه افكار جواي متناقضة ! ليه انا متوترة كدا زي الحأعيش عمري في الزواج دا ! كلهم سبعة يوم .. قلت ليها طيب ح ارقد شوية لمن احمد يجي ، قالت لي ، نعم !! ترقدي !
على الاقل قومي اللبسي كدا اعملي كحل روج قومي اخدي حمام ، زبطي شعرك ، قلت ليها ليه ! هو عرسي جد جد ولا شنو ؟
قالت لي لنفسك يا علياء ، لازم تعيشي اللحظة لانو دي كلها حتبقى ذكرى رغم ان نفسي م تبقى ذكرى ، قلت ليها قصدك شنو ؟ قالت لي قصدي قومس اخدي حمام وتعالي ، قلت ليها تمام بس والله مشتاقه لي حبوبة ، حتى لو ما بتتكلم ع الاقل تعرف عمري ما عملت خطوة من غيرها .. قالت لي لو خلصتو بدري امشو ، سكت و مشيت الحمام ، اخدت دش ، خبطت علي ادتني بشكير ، قالت لي اطلعي بي داا ..
اتلفيت و طلعتا ، قالت لي ملابسك ف السرير هدي ليها اللبسي و ناديني و طلعت ..
عاينت للطقم المطلعاهو لي ، لقيت دا طقم عجبني انا نقيتو قبيل من السوق ليها هي !
قعدت ف السرير ابيت اهبشو ، انتظرتها لمن تجي ، فعلاً جات ، قالت لي دا شنو لحد اسي ما لبستي ! قلت ليها دا حقك و عجبك ، قالت لي بس فى الاساس هو حقك و دي حاجاتك عشان م تناقشيني انا ونضيع الوقت ، ناقشي احمد بعدين هو الطلب مني كداا و انا نفذتا بس ... سكتا .. قالت لي ممكن تقومي تلبسي ! شايفه عمار و معتز اخو معاذ خطيبي ، قلت ليها طيب اطلعي !
قالت لي لا ما طالعه حأقبل وشي ، سكت ، و بديت اللبس ...
بعد لبستا ، قلت ليها اها .. قالت لي اها شنو دي ارواج و دا كحل ، ختي ،، قلت ليها والله ما متعودة على الجلبطه دي خليني زي ما انا ، وينا العباية .. قالت لي عباية !
عباية فوق الطقم الحلو دا ؟ قلت ليها اكيد بتهظري عاني ضيق كيف انا ما بطلع من غير عبايات ، اديني ، قالت لي انا ايام سمني داك كنت متمنيه لو عندي جسمك دا عشان اللبس و اقشر ، قلت ليها واسي ربنا حقق ليكي و ضعفتي حمدلله اللبسي التفسك فيهو بس احرصي انه يرضي ربنا ، لانه اللبس الحلو ليكي والشين ليكي ، ولو عجب الناس و قالو واو دي لبيسه ، حيكون انبهار وقتي بس ذنبو وحسنتو حتدوم ليكي انتي ، فهمتيني صح ؟
قالت لي ووووب منك ما معقولة ، بتقدري تقنعيني بسهوله، طيب ختي كحل عشان خاطري .. قلت ليها طيب ..
وانا بختا فيهو ، امها خبطت الباب ،،قالت يلا
احمد جا ..
عبير قالت لي يلا ، قلت ليها تمام ، لبست طرحتي و هي ماشه قدامي و انا وراها، كل ما امشي خطوة قلبي بيدق زيادة ..
وصلنا الصالة و اصلو ما حاولتا اعاين ، لمن جا احمد قالي بطاقتك وين ؟ قلت ليهو عندي صورة .. قالي جيبيها ‏( كان غريب كدا ‏) ..
مشيت جبتها و جيت ، طوالي قعدنا و مان في عمار و تلاته تانين والمأذون ،و كان بيسال من اهلي او اي زول من طرفي بس كان مافي ، و سألني انا ،، و في ثواني لقيتهم بيقولو كل حاجة انتهت ، فجأة كدا بقت في ورقة بتشملنا انا واحمد فجاأة بالجد ، كان احساس غريب ، و مخلوعه و ما عارفه انا احساسي شنو ... عاينت ل امه لأحمد ، لقيتا مدمعه و بتمسح عيونها و عبير دي مبتسمة شديد و عمار نفس الشي حتى اصحاب احمد ، يعني انا واحمد يمكن الما قادرين نفهم البحصل دا شنوو ، يعني الحولينا كانو مبسوطين رغم انهم عارفين انه قرار لايام بس فرحو ، و انا واحمد كنا مسهمين كدا كأنو قرار للعمر الجاي كلو ..
خلصو كل حاجة ، حتى المأذون طلع ، و انا فجأة وقفتا ، عاينت لعبير ، قلت ليها دايرة امشي لي حبوبة ، عاينت لأحمد ، قالي انا حأوديكي ، بس اغير ، امه قالت حتطلعو قبل تتعشو ؟ قاليها ايوة من حقي اسوق مرتي ونتعشى برا وضحك نص ضحكة كداا ،، كلمة مرتي دي بقت تتردد في اضاني كتير ، بس سكته ، و قعدتاا ..
بعد شويه جا ، شكلو استحمى و غير ، قال لعبير حاجات علياء وين ؟ قالت ليهو لحظة و مشت ! انا مستغربة حاجاتي دي شنو ؟ و داير بيها شنو ؟
جات و معاها شنطة متوسطه ، قلت ليها دا شنو ؟ قالت لي د
ي ملابسك القبيل جبناها ، لانك حتنتقل
شقة احمد ، عاينت لأحمد ! قلت ليهو ننتقل اسي طوالي ، ولازمتو شنو مش ف النهاية ورقة تثبت انك متزوج ؟
قالي ما داير اخلي فرقة لحاجة ، و كلها كم يوم تعالي على نفسك و اتحمليهم ، و قدام امي و عبير انا ما حأزعجك ولا حتحسي بوجودي .. سكتت ..
قالي اسي الله اعلم الدار بكون في زيارة زي الوقت دا لحد ما نوصل م حيدخلونا ، لو ممكن نمشي الصباح !
صريت وشي كداا ، و قلت ليهو فعلاً ، م حنحصل ، قالي يلا ...
و مشيت ، ركبنا العربية ، قالي تعالي قدام !
قلت ليهو م تصدق الفكرة كلها كم يوم و كل واحد يمشي في حالو ! قالي ولا انا حابي الفكرة عشان اصدقا ، و فكرة اني اتزوج تاني دي مستحيلة ، ف ما تحسسيني اني بفرض في نفسي عليكي !
ياخ كلامو ما اتوقعتو ، وجعني جوااا قلبي ، قالي حتقيفي كتير ! ممكن تتفضلي ؟
فتحت الباب ورا و ركبتتا ، قالي حابة تتعشي شنو ؟ ما رديت عليهو ..
قالي علياء انا بتكلم معاكي ! حابة تتعشس شنو ؟ ما بحب زول يطنشني و انا بتكلم !
قلت ليهو انت بعد كلامك القلتو دا خليت كلام بعدو يتقال .. قالي ..
_ و انتي ما حاسه بكلامك القلتيهو ! على اساس انا ما عارف الزواج دا مؤقت ولا غيرو ، بتحسسيني اني ماسكك من رقبتك ولا جابرك ..
* دي الحقيقه قلتا شنو غلط انا ! زي ما انت ما حابي فكرة الزواج مرة تانيه انا عمري كلو ما مفكرة ولا حأفكر فيهع ، رغم كل تصرف عملتو معاي شين ، انا اتجاوزتو واتزكرت ليك الحلو ، ف مافي داعي تتكلم معاي بالاسلوب دا . !
_ ايواااه ! نظام انت يا احمد تتحمل اي حاجة انا اقولها لاني بساعدك ، و ما بعيد كل شوية تزكريني بي تصرفاتي الشينه دي !
شوفي يا علياء ، مافي داعي نضايق بعض يا بت الناس ، البينا اتفاق ، قدام الناس العارفننا ديك كلهم ، انا عند كلمتي 7 يوم يا بت الناس انا حأطلقق واحتمال قبل ال 7 يوم لان القضيه اترفعت من قبل وضوع رحاب . اتطمني ، ولو حابة بعدها زاتو تاني ما حتشوفي وشي دا ! كدا ارتحتي ؟
* انت ماجبتني قعدتني بالقوة واجبرتني على الزواج دا ، و ما انا الازكرك كل شويه بتصرفات بايخه انت عملتها معاي ! عشان ما نجرجر بعص ، لو سمحته خلينا نبقى قدر الحاجة الاجبرتنا نكون مع بعض الكم يوم ديل ، و انا عن نفسي ما حأقصر في سبيل انك تفوز بي حضانة بنتك ، خلينا نتحرك فضلاً ... و بالنسبه للعشه ، اي حاجة انا باكل ..
............_ ‏( م رد علي ‏)
وقفنا ، مسافة في مطعم ، و جابها ختاها جمبي .. و مشينا ...
وصلنا البيت ، ال انا ما عرفتو كويس !
بتزكر اول يوم لي فيهو بي وضوح ، طوالي مشيت على اتجاه الغرفه الكنا فيها انا وحبوبة ، احمد قالي :
_ ماشه وين كدا ؟
* االغرفة !
_ الغرف هنا ، ماشه ديك ليه !
* انا ماشه الغرفه الكنت حأقعد فيها ، مش زمان لمن جبتوني قعدتوني هناك انا وحبوبة !
_ علياء لو سمحتي ! زمان حاجة و اسي حاجة ، ديل غرفتين ، شوفي التناسبك ياتا !
* بس ديل تلاتته !
_ غرفه النوم ما حتتفتح لمن اخلي البيت دا فضلاً ، ديل غرفتين كل وحدة فيها سريرين ، شوفي الدايراها ياتا و انا بقعد في التانية !
* تمام ، حقعد في اللي ل جوا !
_ اتوقعتا !
* شنو ؟
_ لا ولا شي .. يلا ناكل انا جعان !
* حنقعد !
_ لا حناكل واقفين عشان كراسي مافي ! مالك انتي في شنو ! حناكل كيف يعني !
* قصدي انهم سندوتشات يعني عادي كل واحد ياكل براهو ..
_ اهااااااا، تمام طيب ، اتفضلي
* وانت !
_ انا شلتا اتنين ، اكلي انت ديل و في عصير م تنسيهو . .
* تمام .. ‏( شلتو و دخلتا الغرفة ‏) ..
نفسي اعرف انا متوترة كدا مالي ! وهو عادي و طبيعي ! ياخ انا مالي ! ... اوففف تصرفاتي غريبة !
قاعده انقنق في روحي ، الباب خبطت !
قمتا ناطة ! خبط تاني .. فتحت الباب ، مد لي الشنطة الفيها حاجاتي ، قالي التلاجة فيها حاجات انا جبتها الصباح ، و بكرة ان شاءالله حاولي تصحي بدري نحصل زيارة 8 عشان لازم امشي الشغل بكرة و عندي مواعيد مع المحامي لازم تكوني معاي عسان يفهمك حتعملي شنو بالضبط !
قلت ليهو يعني كم ؟ قالي 8 قلت ليكي !
قلت ليهو اهااا ما سمعتك ، خلاص تمام ، 8 بأذن الله .. قالي طيب ، اذا احتجتي حاجة خبطي علي انا سايب النور هنا فاتح ‏( حق الممر ‏) قلت ليهو تمام .. و قفلت الباب ..
وقفتا مسافة سرحتة في شنو ما عارفه ، غيرت ملابسي ، واكلت شويه و رقدت نمته ..
‏( في جانب رحاب ‏)
* قلت ليك ما بقدر اطلع من البيت انا ..
_ حاولي و حتكون ليكي مفاجأة حلوة ..
* مفاجاة شنو ؟
_ كلمتك كتير قبل كدا ، زو وريتك م حتبقى مفاجأة ..
* اممممم طيب بحاول ، بس اليومين ديل صعب عشان بجو ضيوف و كلمتك ياداب والدة ، اصبر شوية ..
_ حاااضر
* ايمن !
_ عيونو !
* عايزة محامي وشو اسود ، عندك !
_ كيف يعني وشو اسود ؟
* يعني مجرم ، لعاب ، بلاويهو كتيرة ، ما بينغلب ، النوع داااااك ، البشيل القروش و ينفذ طوالي !
_ فهمتتتتتك ! اساعدك ترجعي لأحمد تفتكري انا حأقبل ! رحاب انتي لي مصيرك معاي كدا بالحراااااام ، الببدا سكة يتمها ، و انا زي العمل الاسود حأكون في حياتك حاولي
تفهمي ، انا ما ناوي اخليكي .. و بعدين
القروش دي انا ولى بيها حبيبتي ولا خسارة فيني !
*......* قفلت السكة .....
‏( في جانب احمد ‏)
انا ليه حاسي بأحساس غريب كدا !
احساس الاطمئنان والراحه دا غريب ! فكرة وجود علياء في المكان دي مريحاني !
البت دي بريئة .. اصلي ما قابلت بت زيها شكلي ولا حأقابل ، انسانة شفافه و عفويه و عايشه حياتها في العلن . ، رغم كل حاجة مرت بيها هي فخورة بي حياتها و بي تربيتها ، سبحان الله ...... اسي انا مالي !
ليه ماقادر انوم ! ليه بفكر و افكر وافكر فيها بالطريقه دي ؟

صحيت ..7 فتحت الباب ، عاينتا م لقيتو برا ، دخلتا الحمام , و طلعتا لقيتو في وشي و انا في ضهرو و هو ماشي على الصالة ..
شهقت و رجعت جوا الحمام قفلتا الباب ،، اظن هو اتلفت بعد قفلت الباب ، و قالي علياء ! ..
قلت ليهو ايوة ! قالي انتي في الحمام ؟
قلت ليهو ايوة ، عايزة اطلع ممكن سكة ! قالي ايوة طبععاً تعالي انا راجع الغرفه ، بعد تدخلي كلميني عشان عايز اجهز !
قلت ليهو تمام ...
سمعت صوت الباب كداا ، طوالي طلعتا و دخلتا الغرفه ، و قلت ليهو اطلع و قفلتا بابي ، لبستا ملابسي التحت العبايه و لبست العباية و طلعتت ، مشيت المطبخ ، بقيت اهبش في الحاجات ، لان مسبقاً انا مرتبة الحاجات دي
ايام رحاب هنا !
عملتا الشاي ، فتحت التلاجة لقيت اجبان و حاجات زي دي ،
قام جااا ، سمعتو قال احم ، م ردبت ، تاني قال احم احم ، قلتا دا مالو ! قلت ليهو الشاي جاهز بس م عارفاك بتشرب لبن و لا سادة ؟
قالي احمممممم ، اتلفت عاينت ليهو .. لقيتو ماديني ضهرو ، قلت ليهو في شنو ؟
قالي الطط ، طررحتك اللبسيها ، انا هنا محل اخش ما عرفتا اصلا نسيتا من الغرفه ما لبستها ، سكتا و تاني قلت ليهو في الغرررفه ! نسيتا ،، قام مشى ..
طوالي طلعت جري ، لبستها ، وجيت راجعه لقيتو ف المطبخ بعمل سندوتشات ، قالي احشي ليك شنو ؟
قلت ليهو جبنه بس ، سااااكت و شغال
قالي اشتقت ل حبوبة .. قلت ليهو م اكتر مني ، قالي حنمشي عليها حطلع معاكي نطمن و ح اخليكي معاها لحد مواعيدنا مع المحامي بجي اسوقك ، عسان من هنا حأمشي الشغل اول ، عرفتي ؟
قلت ليهو عرفتا ، بس يا رب تتزكر .. قالي اتزكر شنو ؟ قلت ليهو ولا حاجة !
اتحمق و طلع من المطبخ حتى سندوتشاتو خلاها ‏( حسيت بالذنب ‏)
مشيت وراهو قلت ليهو علاقه الاكل شنو ؟ قالي افطري عشان نمشي ، قلت ليهو لا ما حآكل ، وانت جعان ، واسي خليت الاكل عشاني ! قالي م عشانك .. بس م داير ، قلت ليهو انا جعانة بس كمان ما دايرة !
قالي عليااااء ! دي شنو حركات الشفع دي ؟
قلت ليهو زيك .. سكت و قالي طيب تعالي
.. و رجع كمل السندوتشات ، و فطرنا و طلعنا
قالي ، حتركبي ورا برضو ؟
قلت ليهو ايوة عشان كل يوم تعيد لي كلامك الامس ، قالي اعيدو ليه و انا متأكد انك متزكراهو كويس، اركبي محل يريحك ..
فجأة كدا بيتحول لأنسان قاسي شديد ، لمن بحتار فيهو، بالجد زعلني قربت اقوليهو انا ما ماشة ، بس فكرت ان براي من هنا م حعرف اصل ....
المهم ركبتا ورا ، في سكات طول السكة ، حتى لمن وصلنا ، نزلتت قبلو ومشيت و خليتو ، و دخلتا برااي لمن وصلتا مكان حبوبة ، دخلت لقيتهع نايمة ، سألت عنها و عن صحتها ، حمدلله طمنوني انها بخير ، قعدت جمبها ، احمد جا داخل ..
طوالي قمتا طلعتا في الممر البرا ، مشيت قعدتا .. لمن جا طالع ، قالي الساعه 12 بجي ، م رديت عليهو ، قام مشى ..
المهم قضيت الوقت كله بين برا و جواا و بفكر في حاجات كتيرة شاغله بالي ، لحد الساعه 12 جات ، قعدت اضحك في نفسي ، قلتا انا لسه منتظراهو ههه هبلة صح ..
اتلفتا كدا وراي لقيتو واقف ، قالي لو جاهزة يلا ، و مشى قدامي ...
من خلعتي من مكاني م قادرة اتحرك ، اتلفت عاين لي لقاني لسه واقفة ، طوالي مشيت وراهو ، ركبنا و اتحركنا ..
)) حأسرع الاحداث الما مهمهة و م محتاجة تفاصيل ((
طبعاً طول السكة ساكتين و واضح انه زهجان ، و كان بتكلم مع عمار من حسب ردودو فهمت انه كانو بتكلمو في موضوع المحامي و القضية ، في اليوم دا تحديداً بنت احمد ‏( مناسك كان عمرها 11 يوم ‏)
المهم ، وصلنا ، دخلنا ، قعدنا شوية في الانتظار ، و بعدها دخلنا ليهو ، سلم علينا سلام معرفه ، و ابتدا يتكلمو عن مواضيع عامة و بعدها ابتدو يتكلمو في الموضوع حق رحاب ، و شرح لي بي وضوح دوري انا ، و عرفت ان الجلسه الاولى بعد يومين و كانو متوقعين من رحاب تتراجع في خلال اليومين ديل ، زي الكانو متأكدين ان الموضوع دا م حيتم ، المهم عقب على شكلي و هيئتي ان واضح انه زواج شكلي و م ظاهر علي اني زوجتو حقيقة و دا بيلفت نظر ..
المهم ، رجعنا البيت ، ماف زول فينا اتكلم مع التاني ، دخلت غرفتي و قفلت الباب ..
بعدها ناداني للاكل رفضته ، ناداني مرتين م رديت و نمته من المغرب ...
‏( في جانب عبير و امها ‏)
* تعرفي يا امي انا مبسوطة !
_ والله بنات الزمن ديل بقن ما بخجلن ، جاريات على العرس ..
* عرس شنو يا امي
_ حتكوني فرحانه في شنو ما عشان عرسك قرب قايلاني م جايبه خبر !
* شفتي يا امي ظلمتيني ، انا بقصد ليكي مبسوطة عشان علياء واحمد ، البت دي انا من شفتها اتمنيت لو تتزوج واحد من اخواني و بالتحديد احمد لانو غالي علي واقرب لي ، بس سبحان الله شوفي القدر جمعهم كيف رغم انه الزواج مؤقت لكن باسطني !
_ والله يا عبير ، انا ما عندي مشكله في علياء بريدا يعلم الله ومبسوطة زيك ، بس انحنا الكبار ديل يا بتي ، بنهتم بالاصل ، بالاهل ! انتي ما مستغربة انه ما عندها اهل ام ولا اهل اب ! ولا اهل حبوبتها ديل ! ي بتي ، صدقيني البت
دي عندها سر ، يا اما هي ما دايرة تحكيهو يا اما حبوبت
بتا دي داسه عنها !
* م شرط يا امي ، الاهل ديل عمرهم ما بيقبو زي الام واالاب ، ابسط حاجة عندك صحبتي مروة بتعرفيها ، الطويله ديك ، اتخيلي حبوبتها و جدها عايشين بس عمرها ما شافتهم لان ابوها اتزوج امها بالغصب و مشاكل قديمة اسي اثرت في الاولاد و رافضنهم و ما معترفين بيهم ، في مشاكل زي دي كتير يا امي ، ياخ يكفي اخلاقها ..
_ معاكي حق ، بس برضو ي بتي انحنا لحد اسي ما سمعنا القصه دي منهت ولا بتجيب سيرة اهلها ...
* اسي انحنا ااستلمنا الموضوع زي االخلاص عرسها جد جد ، كلها كم يوم بس .
_ م معروف نصيبو وين الله يجيب ليكم الحلو يا اولادي ..
* امين يا غاليه .. اميييبين
نمتة بعد تعب من التفكير ، صحيت الصباح زي 9 ، واضح انه احمد مافي ، مشيت سويت شاي ، و شفته شنطتي فيها كم ، و لبستا و طلعتا ، محتارة ما عارغه اتصل على سلمى ولا على عبير !
قلت احسن حاجة امشي البيت ، اشيل حاجات الناس ارجعها ليهم ، اشيل قروش الحاجات الخيطتها و ارجع الما اشتغلتو ، فعلاً ركبتا المواصلات و اتوكلتا مشيت ، و انا ما عارفه ان احمد نزل يجيب حاجات و راجع ، و كان بيفتش علي في البيت !..
المهم وصلتا ، البيت ، شلتا الحاجات ، بقيت لافة من بيت لبيت ، لحد الساعه 1
رجعت بيتي ، و لسه بفكر اتصل بي سلمى ولا عبير ، طلعت التلفون لقيتو بينور و بيطفي ، رديت لقيتا عبير :
_ انتي وين في شنو يا علياء !
* بسم الله خلعتيني ! انتي الفي شنو ؟
_ انحنا من ماين بنتصل بيكي ، احمد متصل علي اكتر من عشرة مرات بيسألني اذا كنتي جيتينا ولالا و متصل عليكي قال م بتردي و انا بتصل لي ساعه م كنتي بتردي !
* بسم الله ! بس انا م سمعت التلفون و اسي طلعتو بالصدفه دايرة اتصل عليكي لقيتو بينور و بيطفي ..
_ عاملاهو صامت معناهو .. ياخ حرام عليكي خوفتينا اقسم بالله ..
* انا ما فاهمة يا عبير ، كل الحصل انا جيت هنا بيتي عشان ارجع امانات الناس لحد م ارجع ، و غير كدا لمن طلعتا احمد كان طلع الشغل يعني البقلق شنو ما فاهمة ! عشان م رديت يعني ؟
_ طيب ليه م كلمتيهو انك طالعه ؟
* هو كان مافي مشى الشغل !
_ المهم حمدلله انك بخير ارجعي اتصلي عليهو شوفي كان داير شنو ، و بعداك ارجعي لي وريني كنتي دابراني في شنو !
* م يحتاج تقفلي وارجع ح اقوليكي باختصار ، انه امبارح كنا عند المحامي و قالي ان شكلي م ظاهر اني عروس ولت مرة متزوجة وان حاجة بسيطة زي دي بتفرق ، وانت ما عارفه اسوي شنو ولا ابدا من وين ، فا كنت حابة انك تساعديني الليله ، عشان بكرة اول جلسة !
_ انا كمان كنت حأنبه على الحته دي ، بس المشكله انا قعدوني في الحبس تاني طلعتي صعبه ! لكن كان جيتي البيت هنا بنحلها مع بعض !
* يعني م محتاجة سوق ؟
_ لالا ، انتي كلمي احمد و تعالي ..
* طيب يلا .. ** قفلتا
و كنت بتكلم بي سري يا ربي احمد مالو فجأة بتصل و مقلق ! طيب هو لمن طلع شغبو م فكر يكلمني .. قاطعني اتصالو .. رديت عليهو ..
* الووو
_ الووو ! الوووووو شنو انتي وين يا علياء ‏( بي نهرة ‏)
* انا جيت البيت اشيل حاجات و *....... قاطعني
_ تمام .. و قفل فيني السكة !!
صراحه مستغربة ! يقفل في وشي الخط ! مرات اقول يمكن زول قاطعو ولا تلفونو قفل لقيت نفسي بخت ليهو اعذار كافية ..
قفلتا البيت و طلعتا ..
مشيت ل عبير ، سلمت عليهم و لقيتهم جايطين في تجهيزات و حاجات عادية ، ساعدتهم ، لمن انفردنا انا و عبير ، و كانت متحمسة وهي بتتكلم معاي ، انه لازم اسوي حنة و لازم اسوي مكياج و اعمل كل المظاهر السودانية البتبرز جمال البنت و كل العادات المتوارثة و بنعتبرها قيمة و ما بنتنازل عنهت مهما الدنيا اتطورت والاجيال اختلفت ..
اول حاجة قالت لي تعالي اقعدي مكاني ف الدخان اخدي ليك بوخه بس عشان لونك يقلب .. قلت ليها انتي مجنونة انا ما بحبو و بعدين م تتحمسي للدرجة دي ، الموضوع شكلي ي عبير ، اللهم حتت توب و حبة مكياج و بس !
قالت لي لا طبعاً م دايرة زول يقول مرت اخوي مبهدلة و عشان اكون واضحه معاك انا دايزة احرق واغيظ اباسمها رحاب دي عشان تعرف انه ما فرقت مع احمد و اتزوج وحدة محترمة و ستها ، ارجوكي يا علياء خليني احس اني اخدت جزء بسيط من حق اخوي منها ! قلت ليها ليه بتستخدموني انا !
اشمعنى انا ، انا ما معترضه ولا عندي مانع بس بالجد يا عبير ليه انا ؟
من يوم اتعرفتا عليكم بالتسلسل ودا الحاصل ، ما عارفه هل لأني وحيدة ؟ ولا عشان بنت ظاهر فيني ضعيفه ؟ ّهه انا ما متضايقه لا ابداً انتو كمان العملتو معاي ما شويه و كوني اساعدكم دي حاجة بسيطه بس انا دايرة اعرف ليه انا ؟
قالت لي علياء انا اخر من يعمل حاجة وهو مجبر عليها ! كذالك انتي انا شفت فيكي الحاجة دي عشان كدا كنت بتعامل معاكي بأريحية ! اسي ما فات شي اووع تجي على نفسك حتى لو دا في صالح اخوي انا ما حأقبل .. قلت ليها ، لا ما انا الابدأ مشوار و نا امشيهو للاخر ، وانا ما بعرف يعني شنو حقد اني احقد على زول دي م بعرفا ولا معنى الانتقام ! بس كل البعرفو
اني ممكن اتحول لانسانه تانيه لمن حاجة تمس حبوبة ولا تمس كرامتي ، بس م عندي
مانع اني اعمل الانتي نفسك فيهو ، بس كمان انا عندي وجهة نظر و ما تفهميهو اعتراض ولا حاجة ، اااي رحاب اذتني قبل احمد والعملتو معاي لو وحدة في مكاني ما حتسكت ، بس يا عبير لمن تلقي زول وصل للمرحلة دي من الحيونة و انعدام الانسانية و بقى بعيد من ربو ، مهما عمل يا عبير ما صح نعامل بنفس اخلاقو ، ما الا تردي ليها اللهلنة تحت مسمى الانتقام ، او ان شوفي يا رحاب الدنيا دوارة انا جا دوري عشان انتقم منك ، لا الدنيا دوارة دي في يد رب العالمين هو بياخد حق كل مظلوم بالعدل ، و الزول البيعمل حاجة بالتخطيط و الخفى دا انسان جبان واتأكدي لو ان الحاجة البسويها دي حاجة كويسه ما كان سواها بالخفا ، دا بالضبط العملهو رحاب ، بس اها ف الاخر حصل شنو ؟ انكشفت بطريقه بشعه لانو ربنا ما قبل بالظلم واكيد ربنا اداها اكتر من فرصه للتوبه بس هي ما استغلت الفرصه دي ، عشان كدا يا عبير انتي انتظري و شوفي عدل ربنا كيف حيكون ، اذا كان سيد الحق ‏( احمد ‏) خلا حقو في يد الله ، انتي منر عشان تنتقمي ؟
فهمتي انا دايرة اقول شنو يا عبير ؟
_ اكيد فهمته يا علياء و فهمته شديد كمان ! صح كلامك و نعمة بالله ، بالجد اتراجعتا عن نيتي بس كل الدايراهو تكوني مرة تليق ب احمد و العكس ، حتقولي لي دي فترة مؤقته حأقوليكي عيشيها كأنها للابد ف الكم يوم ديل ، و لو سمحتي م تعترضي على اني اكلم امي تشوف حنانة تصلنا البيت اسي ..
* اعملي التشوفيهو صح يا عبير ..
_ دا زعل ؟
* لا ثقة في ان اختي ما حتدور لي الشين والكعب ..
_ حبيبتي ياخ .. يلا تعالي اقعدي 15 دقيقه وقومي ..
* يعني لازم ؟
_ انحنا اتفقنا على شنو اسي ؟ّ
* طيب طيب وريني اسوي شنو اقعد كدا ؟ .....
قضيت وقت حلو شديد معاهم في البيت ، و عملت حاجات بدافع ان اخلد الكم يوم ديل عشان اتعايش و اتحمل حاجات انا واغقتا عليها بأرادتي ، يمكن لسبب خفي والله اعلم !
حوالي الساعه 12 بليل احمد جا البيت ..
الجزء 20
حوالي الساعه 12 احمد جا ! سمعت صوتو ،
عبير قالت لي يلا بعد دا قومي احمد جا برا
.. سكتا و اتزكرتا انه قفل في وشي السكة اتحمقته كدا ، و ما رديت عليها !
بعدها امه جات نادتني ، قالت لي احمد قال مستغجل ، و بيقول ليكي يلا .. قلت ليها تمام ، لبست عبايتي و ودعت عبير و امها و طلعت لانو سبقني و ركب العربية !
فتحت الباب و ركبته ، من غير اي حرف مني ولا منو اتحرك في سكات ..
وصلنا البيت ، دخل قدامي حتى ما كلف نفسو يعاين لي ولا يسألني عن حاجة ! لقيت اكل في التربيزة .. و طوالي دخل غرفتو ، اتوقعتو يغير و يطلع ، بس للاسف قعدتي طالت و انا منتظراهو يطلع ، رغم ضيقي منو بس كنت حابة اعرف هو ليه عمل كدا ؟
المهم ، قمتا دخلتا غرفتي و قفلت الباب والعبرة خاتقاني ، اتجدعت في السرير حتى ما غيرت ملابسي نمت كدا !
فجأة جاتني صحية اتزكرت الكيس الفيهو التوب والحاجات ليوم بكرة ، طلعت الطرحه والعباية و طلعت الصالة ، ماشه بي نص عين
.. فجأة سمعنو بيقولي انتي مجنونة ! طالعه كدا مالك ! لمن اتخلعتا و فتحت عيوني ، بقيت بتمتم ، ما قلت حاجة ، شلت كيسي بسرعه و دايرة ادخل ، قالي تاني ما تعملي كدا لو سمحتي !
* هو شنو العملتو انا ، يعني لو عارفه انك قاعد اكيد م كان طلعت بالبجامة على اساس في غرفتك انت المقعدك هنا شنو !و بعدين انا كنت نايمة و مطششه يعني ما متعمدة اطلع كدا !
_ انا ما بتكلم في طلوعك كدا و للعلم انتي شرعاًو قانوناً مرتي ! بغض النظر عن الاتفاق والا انتي اكتر وحدة انا اكتر واحد مستعد اغطيكي و استرك لو اقطع من لحمي ! والحاجة التانية لو سمحتي تاني لمن تجي طالعه اديني خبر عشان اكون عارف انتي وين !
* اديك خبر ! الما فاهماهو انا ، انت مشيت شغلك قبل انا اطلع م عارفه المشكله وين ؟
_ انا ما مشيت شغلي ! انا نزلت اجيب فطور و حاجات من البقال و راجع ،مسافة رجعتا خبطتا غرفتك ن فتحتي بفيت بفتش في كل حته فاتت ساعه واتنين و تلاته و انتي مافي و بتصل م بترد ، انا اضمن كيف انك بخير ، و ما تنسي انتي هنا في امانتب ، يعني لو لا قدر الله حصلت ليكي حاجة انا الملام !
* مافي زول حيلومك ما تخاف ، م عندي زول ممكن يخاف او يسأل علي اطمن ‏( مشيت خليتو ‏) و دخلتا قعدت افكر في شخصيتو المتناقضه دي لمن نمتة ..
صحيت بصوت خبيطو على باب الغرفه ! كلمتو من ورا الباب ، و ملخص كلامو اجهز عشان المواعيد !
م عارفه ليه دخلت فيني رهبه كدا ! م عارفه من شنو ولا عشان شنو ، رغم اني مستعدة اتم الاستعداد ،، المهم لبستا توب ادتني ليهو عبير ، توب هادي كدا مع شبشب سحافي و اكسسوار بسيط مع الحنة بيدي منظر ،،
المهم طلعتا في الصاله و واقفه منتظرة احمد يطلع اصلي ابيت اناديهو م عارفه ليه بس كدا مناقرة في الفاضي مني ،
طلع و هو بيتكلم من غير ما يعاين لي بيزرزر في كم قميصو ! قالي جاهزة ؟ سكتا و قلت ليهو من ياتو ناحية ؟
رفع راسو عاين لي ، سكت و مبحلق فيني وفاتح خشمو ! و انا بادلتو النظرات بعفويه بس انه اشوف آخرو شنو !
قالي يلا و ما اتكلم ، بس بيستغل اقل حاجة عشان يعاين لي .. لحد ما وصلنا و قبل ننزل قالي ، تفتكري قراري كان سليم اني اشهر بي مرتي سابقاً في المحاكم ؟
قلت ليهو انت لسه متردد ! طيب ليه ما فكرت ان هي الاصرت و صممت توصلو للمرحله دي ! اي وحدة ف مكانها حتعمل المستحيل عشان تنستر ، بس رحاب دي انا ما قادرة افهم هي بتفكر كيف ، وحتى لو عشمانه ترجع ليك ، و لو حصل رغم انه مستحيل ، كيف ممكن يكون في احترام كيف دا غير باقي الحاجات التتقال و الما بتتقال !
قالي انزلي انحنا اتأخرنا كمان ،
اتصل بي عمار ، و بعدها امو ، و عبير ، قاليهم ما تجو بس هما صممو ، بالنسبه لي اول مرة كان اشوف محكمة يعني كان م اخاف الكضب سمعت بيها في مشكلة احمد دي !
دخلنا في ممر قعدنا فيهو شويه ، و جات امه و عبير ‏( بالنقاب عشان الحبس ‏) ، و من جانب تاني جا ابو رحاب الكان بتجادل مع بتو انه ما كان في داعي تجي ، و معاهم مرة و نفرين ‏( ياخ البت دي مستقوية للدرجة دي ! ‏) ، و دا كلو و ما كانو منتبهين لي وجودنا ..
دخلو هما قدامنا ، و بعداك دخلنا انحنا ، لحد ما قعدنا رحاب م كانت شايفانا و ماسكة تلفونها من شفتها و تعابير الغضب مالية وشها ..
الملف اتفتح ، و ابتدو الكلام بي حاجات كأنها اساسية و ليها علاقة بقواعد المحكمة ، و بدا الكلام المحامي المشينا ليهو وفهمني ، و بعدها واحد تاني و دا الفهمتو انه تبع ناس رحاب ، كان بيتكلم و هو مالي يدو و احساس انه احمد ما راجل كونو يدخا ام بنتو المحكمة في قضية زي دي بدون ما يخجل شهر بي مرتو و كلام هجوم و احمد ساكن .. لحد ما جا دورو ، و قال انا ما داير مشاكل ولا دايرين نحدد جلسه تانية ولا جاي ابشع بي رحاب ، انا اتكلمت معاها بأكتر من طريقه و كل الدايرو حضانة البت ، تتربى معاي ،، بس رحاب قامت على حيلها ، قالت ليهو بي ياتو حق ‏( بي كوراك و انفعال و دا كلو م انتبهت لي ‏) قالت ليهو بي يانو حق بتطلب انك تشوف بنت
ي ، دا الفي مكاني ينكر انك ابوها
، ما خجلان من نفسك بعد العملتو تجي تقيف هنا قدام الناس و تطلب حضانة البت ما خجلان من نفسك ! في واحد قاليها وطي صوتك و احترمي الموجودين اذا م عندك احترام لي راجلك ، احمد قاليهو عفواً انا ما راجلها ، انا طلقتها تلاته طلقات و هي عارفه السبب كويس ! قالت ليهو السبب دا اللي هو شنو ؟
حجتك الخايبة عشان كشفت خيانتك لي و كنت ساكتة و متحمله لاني الوقت داك كنت حامل ! ولا السبب شنو بس م يكون عشان قلبت فيني التربيزة و طلعتني انا البخونك !
كلنا كنا مستغربين في كلامها ، واحمد ضحك و اتعجب من كلامها .. قالت ليهو البضحك شنو ! انت قايل انا ما عندي ادلة ضدك تثبت خيانتك لي ؟ بتصحك بي برود
حضرة المحامي اتفضل وريهم الصورة و الصوت ..
احمد قال للقاضي ، لو سمحت انا م داير مشاكل انا داير حضانة بتي و بقدر اوفر ليها احسن رعاية ! قاليهو رعاية من غير ام لطفلة في السن دا ! قاليهو لا رعاية بي ام ، و عي زوجتي علياء ، متكفلة بي تربية البنت و هي تقدر تقول الكلام دا قدامكم ..
دايرة اقيف على حيلي ، لقيت رحاب شافتني ، اقسم بالله لو ما حيتقلب ضدها كان جات جرتني من شعري ، و بقت تكورك تقوليهو اها شفتا دي وحدة غير الخاني معاها ، عرس كمان عرس و بقت تكورك و يسكتو فيهااا .. و قاطعهم الدفاع حقها ، و عرض عليهم الصورة البتثبت خيانة احمد لي رحاب ، والصوت البقول فيهو ايوة خليتك عشان عرستا
،، انا ما كنت عارفه احدد شعوري و كلنا كنا في صدمة ، و احمد الوحيد الكان عارف الحقيقه ، اكيد مافي زول حيكذبها لانو هو ما اتجرأ و قدم الحاجات الكان مريلها ليهو ايمن
،، و اتقفلت القضية ضد احمد و رحاب فازت ..
طلعنا برا ، بقيت بفتش في احمد ، انا ما عارفه كيف كنت واثقه ان في حاجة غلط رغم ان نظرات عبير و امها كانت بتدل على خيبة الامل ..
و كنت متوقعه من رحاب ردة فعل ، بس اعتقد عشان ابوها اتجاهلتني بس نظراتها كانت بتقتل قتل ... ياداب فهمته هي جابت القوة دي كيف ..
قلت لناس عبير اسي م تتكلمو معاهو ، امشو البيت انا بشوفو وين و برجع معاهو و بكلمكم تلفون ، كانو صانين لدرجة انه اصلاً ما ردو علي ..
طلعت برا في الحوش لقيت احمد كان واقف مع المحامي ، و بعدها مشى على عربيتو ، لحقتوو و خبطت ليهو الباب القدام .. قالي دايرة شنو ؟
قلت ليهو افتح ! قالي دايرة شنووووو قولي ، قلت ليهو كيف يعني دايرة شنو ! انا م جيت براي عشان ارجع براي ، فتح الباب و كان مستغرب اني خبطت ليهو الباب القدام ، ركبتا ، و كنت ساكتة ، و شفتا تلفونو كان بيضرب كتير و ما كان بيرد و اخر حاجة قفلوو .. لحد ما وصلنا البيت و دخلنا ..
قلت ليهو احمد لحظة ! وقف
قلت ليهو :
* الحقيقه عندك ، ممكن تقولها لو سمحته ؟
_ اها حقيقة اني خاين مرتي و اتهمتها ظلم ؟
* حقيقة الصور الما ليها صحة القدمتهت رحاب للمحكمة ، متأكدة انك عارف قصتها ، و م تنسى انا اول من اكتشف خيانة رحاب ليك و قبلك بي كتير ، يعني انا اخر من يشكك فيك ، و رغم عشرتك بي رحاب الا اني بعرفا اكتر منك ، و لو ما كنت على ذمتك كان ادلبت بي شهادتي ، بس شهادتي حتكون مجروحة و انا على ذمتك و دليلي الوحيد هو القسم !
_ ‏( اتلفت عاين لي ‏) انتي واثقة انا ما كدا صح ؟
* لو ما واثقه ما كان سألتك ، فضلاً احكي لي ..
_ تتزكري يوم كنتي منتظراني في المستشفى و اتأخرتا عليكي او شبه اني ما جيت ! المهم اليوم دا كانو مصممين اجي المكتب من قبلها بيوم في وحدة كانت مصممة تقابلني شخصياً بحجة الشغل ......... الخ ‏)
* طيب ليه ما قلت الكلام دا ؟
_ ما كان حينفع لانو كلامي حيكون ما منطقي ، بس السكرتيرة وكم نفر عندي كانو ممكن يكونو شهود بس انا بعاين من جانب انه كل ما قل عدد العارفين بالقضية دي كل ما كان افضل ، و اسي خسرته حضانة البت ، بقى م عندي امل خصوصاً ان القضية اتقفلت و ما ليها فتحه تاني !
* لا ليها فتحة بس الموضوع محتاج تفكير ، ربنا ما بيقبل بالظلم يا احمد و لازم الحقيقه تتعرف في يوم من الايام ، لازم !
_ عارفه ، انا حاسي بي راحه غريبة لمن لقيت اني ما محتاج اشرح ليكي وانا براكي ربطتي الاحداث بي بعض و ثقتك ادتني قوة بالجد م حسيت باللاهانة الاتوجهت لي من قبل رحاب ، و و قفتك معاي كأنك زوجتي بالجد !
* ربنا بيخلي مخرج للانسان مهما ضاقت بيهو ح تفرج ، وكل امرك لي رب العالمين ، و انا متأكدة ربنا حيجيب لي حقك ، و ما تهرب ، واجه ناسك و اشرح ليهم ، لانو الناس بتاخد بالظاهر مافي زول بيحكم عليك من خلال معرفتو بيك ، بيتدخعو بالظاهر !
_ اكيد بس ما اسي !
* ادخل اخد راحتك ، انا ماشه اغير و اعمل حاجة تتاكل لاني جعانه ..
_ تمام .. علياء !
* نعم !...
_ الاتفاق فضل فيهو يوم ، من السبعة يوم ، ممكن احررك ممن اليوم لو حابة !
* كيف يعني لو حابة ؟
_ يعني الليله اليوم السادس ، و بكرة السابع حسب اتفاقي معاكي ،، ف اكيد حابه تتحرري بسرعه من كونك زوجة ، و انتي ما قصرتي ، اتحسبت عليكي زواجة على الفاضي حتى في المحكمة دورك ما كان
واضح ، الحمدلله على كل حاا ..
* استسلمتا بالسرعه دي ؟ غريبه
ما ظاهر انك استسلامي بالطريقه دي !
_ انتي ليه متعشمة في حاجة انتي مقتنعه انها ما حتتفع !
* عشان انا مؤمنة بي رب العالمين اكتر من اي حاجة في الدنيا دي ، ربنا خلاها مستحيله و هو الحيخليها ممكنة ! ... و مشيت خليتو ..
خلال اليوم دا ما اتلاقيت مع احمد خالص، تقريباً طلع بعد كلامنا ، و لا حتى اليوم التاني طلع قبل انا اصحا ، و كنت مجهزة نفسي على اني ح اتطلق وارجع بي ما جا ، اتصلت على عبير قالت جاهم الصباح اتكلم معاهم و طلع ...
‏( في جانب رحاب ‏)
* يعني انت مستعد تتزوجني يا ايمن ؟
_ اكيد ي روحي
* طيب والكلام الكنت بتقولو لي داك شنو ! انك لمن تفكر تتزوج ما حتتزوج وحدة زي ! والكلام داك انت عارفو ..
_ صراحه زعل و غيرة من انك متمسكة ب احمد اكتر مني ، و انا حأتزوجك بس بي شرطين !
* قولهم !
_ واحد انو نتلاقى .. و التاني لمن نتلاقى !
* امممم موافقه !
_ متين ؟
* بتصل اكلمك
_ اعملي حسابك انها مقابله ما عادية
* عارفه
_ بحبك و انت فاهماني كدااا ....
* و انا كمان بموت فيك ، بحدد و بتصل عليك
_ في انتظارك ...
‏( و هنا كان في طرف تالت سامع الاتفاق دا ،، بس دا منو ؟؟ ‏)
‏( في جانب احمد ‏)
_ بس انت ما كلمتني يا احمد !
* ما جات مناسبة يا عمار و الموضوع زعجني بس م فكرت فيهو تاني ، اي كان غريب شديد بس اصلو ما اتخيلتا ان رحاب تصل للمرحلة دي ، في كل مرة بتثبت لي قدر شنو هي منحطة و عديمة اخلاق و زباله ، كدا كل الابواب اتقفلت في وشي يا عمار ولا احلم بي بتي ..
_ اكذب عليك لواديتك نوور في الموضوع دا ، طيب علياء اكيد اخدت منك موقف و اخدت قرار الطلاق صح ..
* هه تصدق الزوله دي الوحيدة الاتوقعت منها ردة الفعل دي ، بس انت متخيل حتى م ادتني مجال انه ابرر ولا اشرح موقفي ، براها ربطت الاحداث بي بعض و عرفت ان رحاب دبرت الموضوع دا ، و قالت لي انه مافي شي اسمو مستحيل و ان ممكن القضيه دي ترجع تتفتح ، ما عارف جابت الثقة دي كلها من وين ..
_ والله انا القدامك دا مستغرب ، طيب والطلاق حيحصل شنو ؟ّ
* انا وعدتها بي 7 يوم و ما ح اتراجع عن وعدي و اتفاقي حاى بي سببي اتحسبت عليها زواج و ما استفدنا منو شي حتى المحكمة م عاينت للموضوع من الجانب دا ، مليت يدي شديد بس قدر الله و ماشاءفعل ..
_ طيب انا راي انتظر تجي منها ، هي التطلب الطلاق ، و يمكن نلقى خيط يخلينا نثبت ان رحاب كذابه ، ولا رايك شنو ؟
* راي انه حرام اجرجر البت معاي كفايه لحد هنا ، انا من دربي دا بمشي اتكلم معاها و لحد الصباح كل حاجة حتكون انتهت ..
_ حسألك سوال ترد لي بصراحه !
* طيب ..
_ انت داير كل حاجة تنتهي ؟

_ انت عايز كل خاجة تنتهي ؟
* لا ...
_ طيب م تتسرع ، هي لو متضايقه او اي حاجة م حتسكت لو ما متأملة ان الموضوع دا ينجح م كان ادتك امل ، و كان طلبت الطلاق في وقتها بما انه مهمتا انتهت .. مع احترامي ليكيا احمد بس انا بميل للناس العندهم طاقة إيجابية ، بالجد انا من رأي انت انسان محظوظ و حاول م تخسر مرتين !
* اخسر مرتين ! كيف يعني ؟
_ يعني م تخسر مرتين اقعد مع نفسك و فكر انا بقصد شنو !
* طيب ، انا لازم امشي بعد دا ، علياء براها من الصباح ، كان م تكون مشت ل حبوبتها ..
_ طيب لبكرة ان شاءالله ، احمد قبل تمشي داير اسألك اذا بتقدر توصل لاي معلومات من المكتب بخصوص البت ديك !
* انسى الموضوع دا اسي ، بنتكلم فيهو بس ما اسي ..
_ طيب طيب ،، حرك انت ..
* سلام ..... * جاهو اتصال !
* سلام عليكم ..
_ عليكم السلام
* وليد !
_ ااااي وليد خبرك يا مان ان شاءالله بخير !
* والله بخير حمدلله كيفكم انتو وكيف الولده طيبين ان شاءالله ..
_ طيبين حمدلله ، اهاااا اسمعني !
* سامعك ..
_ والله يا اخوي انا اتصلت اعزمك بس ، ان شاء الله انا حأعقد الجمعه القدامنا دي ، و سلمى كمان خطوبة ان شاءالرحمن ، عملنا بدل ههههههه ..
* يا زوووووووووول ! ياخ مبروك والله ربنا يتم على خير ، الاتنين سوا ؟
_ اي والله الله يبارك فيك ، عليك الله كلم ناس البيت رغم انكم م محتاجين عزومة ..
* يا زول ابشر من الحاضرين بأذن الله ربنا يتمم على خير ، بس منو سعيدة الحظ ، و سلمى كمان !
_ قبيل قلت ليك عملنا بدل بس م فهمتيني ههه انا ياهو نصيبي مع خطيبتي القديمة رغدة بت خالتي ، و سلمى خطبا وائل اخو رغدة بتتزكرو صح ؟
* يا زول والله ماشاءالله، ياخ فرحت ليكم والله ، ربنا يتمم ليكم على خير !
_ اللهم امين يا رب ، ومبروك عليكم البنية كمان ..
* احم ، تسلم
_ يلا سلام ..
* الله يسلمك ...
و انا قاعدة بين نايمة و صاحية و جعانة نا فاهمة حاجة ، في اي حاجة ، راقدة في الكنبة برا ، و كل حاجة حلوة و كعبه بتجي في راسي .. لمن نمته ..
وصحيت بي صوت احمد بيقول لي :
_ علياء .... عليااااء ، قومي
علياء ....
حاسة بي صوتو دا بعيد بين حقيقه و حلو ، بعدها حسيت بي يدو بتلمس وشي ، و سكت بقى ما بيقولي علياء .. و يدو في وشي بي اصبعينو ، زي البتحسس ملامحي وانا حاسه وشبه صحيت بس مغمضة .. سكت سكوت غريب زي السرح ، كان نفسي افتح اشوف عيونو فيها ياتو نظرة . !
و زي النا قادر يمنع نفسو من انه يتحسس وشي ، فجأة حسيت بي انفاسو قريبة ، هنا انا فقد اعصابي و بقيت بتحرك عشان يعرف اني صاحية ، و فعلاً حسيتو زي الكان قاعد على ركبو في الارض و نع حركتي فجأة قام ، و قحا و رجع يقولي علياء اصحي ...
فتحتا و انا بتثاوب ، و هو بيحاول يتفادى انه يعاين لي ، بقى يقبل و يتمتم ، قالي اكلتي حاجة ؟
هزيت ليهو راسي = لا .. قالي تاكلي شنو ؟ قلت ليهو عايزة شعيرية ! قالي طيب بسخنا ليكي ، قلت ليهو العملها منو ؟ قالي انتي ما عاملاها يعني ؟
قلت ليهو لا ، سويها لي انت ‏( وانا بتثاوب ‏) قالي م بعرف لكن ، قلت ليهو اتعلم ، قالي وصفي لي طيب ! قلت ليهو لا و رجعتا رقدتا و غمضتا ، حسيتوو وقف مسافه و بعداك مشى ...
‏( في جانب رحاب ‏)
اتزوجتها يا احمد !
اخخخخخ من القهر اااااااااخ ، كنت حاسه دا الدايرة توصل ليهو من البدايه البت المغفلة دي والله الا اوريكي يا علياء !
بوظتي كل حاجة ، دخلتي حياة احمد و ما خليتي لي مجال ، عادي بعد كم يوم تنسي اته عندو بت اساساً ... ااااخ عرستو ّعرستو اااخ يا حرقة قلبي ، . و هو بالسرعه دي نسى كل حاجة ، معقوووله !
اصلاً مافي زول حيبرد قلبي غير ايممن ، لازم اتصل عليهوووو *... بعدشوية ..
* الو ايمن
_ يا روحو اها
* عايزة منك طلب
_ بعد تنفذي لي طلباتي مستعد اموت فداكي
* ايمن انا بتكلم بجد ..
_ وانا كمان بتكلم بجد ..
* طيب نتلاقى ، و نتفق زي ما قلتا ..
_ على شرط لكن ..
* شنو ؟
_ في الشقه هنا .
* اوفف خلينا نتلاقى برا اسي
_ لا ، هنا تجيني ، الصباح ديل بكونو مافي لحد الساعه 3ّ ..
* خلاص بكلمك قبلها ..
_ حبيبتي كنت عارف انك عشان بتحبيني م حترفضي لي طلب . ّ.
* وانت كمان م حترفضلي طلبي صح ؟
_ صح ....
انا ما نمته بس كنت متكاسلة ومغمضة ، و احمد تاني رجع و قايلني نايمة ، رجع قعد نفس قعدتو و يدو في راسي ، كان ساكت مسافة و فجأة قال : انا ما حابي افقدك ولا عايزك تبعدي مني ! اسوي شنو ؟
ما قصدي ادخلك في مشاكلي و في حياتي الغريبه دي ، بس الله جابك لي اسوي شنو ؟ اسوي شنو وانا كل م افكر الاتفاق والوعد الوعدتك ليهو بحس بي وجع جوا قلبي بس كدا ياداب اني ح اخسر مصدر السعادة الوحيد ، بحس حياتي غرفه مكتومة و انتي الشباك الوحيد البجيب النور والهواء ، اسوي شنو ؟ وانا حاسي بي روحي اناني ، بس انتي من حقك تشوفي حياتك لسه صغيرة و غندك حاجات حلوة منتظراكي ، واكيد م حتربطي مصيرك بي واحد زي ...
ااااخ يا علياء ، احلاهما مُر ..... من غير م احس دمعتي نزلت ، و عملت فيها بقح عشان
ادعك عيوني و امسح
دمعتي ، و بقوليهو احمد انا جعانه !
قام ناطي و هو بيقول لي ، اصلاً جيت اصحيكي هدا الصحن في يدي ، يلا قومي ، غايتو جازفتها و قوقل ما قصر نعاي ، طلعت ساهله شغلتك دي ههههه . اقعدي واكلي يلااا .. قمتا قعدتا و خت لي الصينية في رجلي ، و هو قام ، قلت ليهو اكل معاي ؟
قالي م داير ، قلت ليهو بس انا دايرة ، تعالي عشان لو حصلت لي حاجة م اكون براي تكون معاي !
قالي دايراني اكون معاكي ؟
قلت ليهو اكيد ‏( قلتها بعفوية و ما منتبهه لب قصدو هو ‏) ، لقيتو جا علي قالي ، سالتك دايراني اكون معاكي ؟
عاينت ليهو و استوعبت ياداب قصدو ، و بقيت بعاين فيهو ، و جا قريب لي ، قالي جاوبي لي !
قلت ليهو الشعيرية ناقصه سكر ، و قمتا ، عشان اتهرب !
قالي كنت عارف انك ما حتكرريها لانك ما قاصداها ،، انتي مستغرباني صح ؟ ولا اصلاً الوداع بكون كدا ! ع العموم دا احساس جديد علي ، اااي هما سبعة يوم ، بس م اي سبعه يوم ،، و من بكرة انتي حرة ....
الجملة دي وقفتنا وقلبي بقى يدق ! اتلفت عليهو وختيت الصينية ف اقرب تربيزة ! قلت ليهو يعني شنو حرة ؟
قالي يعني الاتفاق ، جا وقتو الينتهي فيهو وكمان في زيادة يوم ، من بكرة ح اااط ......
لقيت نفسي بجري و بخت يدي في خشمو ، قلت ليهو ما تتمها . ما تتمها ..
و مشيت ، جا وراي قالي ، ليه ما اتمها ، دا مش اتفاقنا ؟ وريني ليه ؟
سكت اصلو ابيت . ارد ، قالي علياء بتكلم معاكي انا ، ليه وريني ؟
ردي علي ! قلت ليهو م تعمل حاجة انت نا عايزها ! قالي بس انتي عايزاها ، قلت ليهو لا ما عايزاها ‏( من غير ما احس ‏)
قالي شنو ؟ شششنو ؟ علياء ، قصدك شنو وريني !
* ختيت السكر وين ؟
_ ما تتجاهليني ...
* السكر وين انا جعانه !
فجأة مسكني من يدي و لفتني عليهو ، ولقيتو في وشي ! قالي ردي علي ! ممكن ؟
م عارفه ليه غمضتا عيوتي ، يمكن نا قدرت اواجه نظراتو لي كانت حادة سبحان الله ، زي الضوء القوي التحسو وجع عيونك ، دا كان احساسي !
و ما حسيت الا بي راسي في صدرو و دقات قلبو دي كل دقة بتسابق القبلها والبعدها ، و يدو في راسووو ، ااي حضني عليهو ، حضني بطريقه ما اتخيلتها ، و ما زحيت ولا حاولتا ابعد عنه ، لاول نرة ف حياتي احس احساس الحضن احساس انه زول يلمني عليهو من الدنيا دي ، احساس انا معاكي و محتويكي ما تخافي ما تقلقي !
فجأة رجعت لي وراااا ، و جريت على غرفتي وقفلت الباب ، احسا اني م عارفه نفسي عايزة شنو دا بيوجع شديد ، احساس الضياع دا مؤلم ، ما انا طول عنري ضايعه وين الجديد ؟
طبيعي انه يجي و يحاول يتكلم معاي و فعلاً دا الحصل من ورا الباب ، كان بيقول لي انا اسف علياء ، اسسف والله اسسف ، بس غصب عني اسسف ما قصدي والله ، انا نا عارف انا عملتا كدا كيف ! لقيت نفسي ناشه على الباب و بقوليهو انا نا زعلانه منك ! انا زعلانه من الدنيا ... م زعلانه منك يا احمد ، قالي طيب ممكن تفتحي الباب ؟
قلت ليهو ما اسي ، اسي عايزة ارجع انوم ، قالب م حتنومي ولا انا ح انوم ، قلت ليهو فعلاً ..
قالي طيب ممكن تجي نتكلم ! انا نا مرتاح و حاسي اني ضايع ، لازم اخد قرار و ما قادر بالجد دي اصعب فترة في حياتي ، انا ضايع ...
فتحت الباب لقيتو قاعد في الارض جمب الباب ، قعدت جمبو ، و ما قادرة اعاين ليهو ، قلت ليهو ، ضايع ليه ؟ شنو يعني لو ما كسبته القضيه حاول تاني ،، قالي لا ، ما دا المضيعني ، المضيعني انتي عارفاهو ، انا ما عارف بقيت كدا كيف ، ااي زواج كان على الورق وما زال و ما بنكر انا فرحته بيهو شديد بس م ظهرتا الحاجة دي لي زول ، لكن فرحتا شديد ، كنت بس اشوفك بتطمن م عارف ليه بس كنت بحس بي راحه ، علياء م دايرك تفتكري اني بستغل وقفتك معاي او اني بحاول اتراجع عن قراري وادبسك فيني ههه ، بس ما عارف ، بالجد اول مرة احس يعني شنو فراق بالجد ، اعفي لي عن كل ضيق انا سببتو ليك ، عن كل دمعه انا كنت سبب في انها تنزل من عيونك ‏( بمسح لي دموعي ‏) ، اعفي لي يا ملاك ، اعفي لي ، و انا اوعدك بكرة انفذ وعدي ، بس الليله دي عايزك تنومي مرتاحه وانتي في ذمتي و .....
* قاطعتو ، قلت ليهو اتزكر انت البعدتني عنك ! قالي كيف يعني ؟ قلت ليهو انت قلت ما داير تبعدني عنك ، واسي انت البتبعدني عنك ! قالي كنتي سامعه ؟ هزيت ليهو راسي = ايوة .. عاين لي ، و قالي بس انا مصمم اني ما اظلمك معاي حتى لو سمعتي و عرفتي رغباتي شنو اوعي تخضعي ليها ، كفاكي ظلم في حياتك ، قلت ليهو طلقني !
قالي شنو ؟ قلت ليهو طلقني ،، لو واثق ان في يوم ممكن اتزوج راجل يحبني و يخاف عليك اكتر منك ، راجل يقولي ما عايزك تبعدي عني ، طلقني اذا بتضمن لي اني اتزوج راجل ما يبهدلني في ايامي معاهو ! في راجل ما بعايرني بي وحدتي و يستغل ضعفي كون ما عندي ضهر ولا زول الجأ ليهو ويبقى قوتي ، طلقني يا احمد ...
قالي بطلقك بس على جثتي !
حضني شديد و قالي الشعيرية بردت ، قعدت اضحك و ادمع في نفس اللحظه ، قلت ليعو تاكل معاي ؟ قالي ايوو ، يلاااا قومي ..
هنا اتولد حب ما كان موجود ، او موج
ود و ما كان ظاهر و واضح ، هنااا ما عارفه اس
الحصل شنو ! هل معقول في سبعة أيام كل حاجة تتغير !!
بالجد م كنت قادرة اوصف انا حاسه بي شنو حتى الشعيرية البحبهع كنت مستغربة طعمها ، اتشاركنا الصحن و اكلنا ، و زي الحاصل دا كان خيال او حلم ، متوقعه اصحى منو ..
خلصنا اكل و خلينا الصحن و كل واحد مشى غرفتو ، و ما عارفين هل الكلام ، و الحضن والانفاس والاحساس دي كانت حقيقيه ، بعد دخلتا غرفتي كنت بفكر ارجع اسألو هل دا حقيقه ولا انا كنت نايمة ، لدرجة فتحت الباب و طلعت الصالة بتأكد من صحن الشعيرية قاعد ولا اختفى ، طلعت براا ما لقيت الصحن ، مسكت راسي ، قلتا لنفسي خيال لا حلم ، الصحن مافي !
بعدها احمد جا طالع من المطبخ ، قالي مالك م نمتي ؟ عاينت ليهو ! قلت ليهو الصحن ... واشرت ليهو بأصبعي .. قالي شلتو غسلتو ، مالك ؟ قلت ليهو اسي انت مش دخلتا تنوم ؟
قالي الليله دي بالذات م حقدر انوم ! كنت بحاول بشتى الطرق اعرف هل انا جنيت ولا لسه ! سكتا و اديتو ضهري و ماشه على الغرفه !
قالي ، صلي استخارة ، و م تحتاري و اتغطي نومي و خلي كل حاجة على ربنا ثم علي ،، و كملتا مشي للغرفه .... قفلتها و رقدتا نمتا ...
صحيت بي صوت تلفوني .. رديت :
* ها ...
_ نايمة جد انتي !
* مالك !
_ علياء عرسي فضل ليهو ايام خلي عندك دم و تعالي لي ....
* طيب حااااضر مع السلامة
_ جاية ؟
* لا ح انوم ...
_ ياخ كلبه قومي عليكي الله جيبي حاجاتك وتعالي ، خلي احمد يوصلك .....
* احمد !
_ ايوة احمد مالك ! هيييي ، هييي سس سجمي علياء احمد ! ياخ انتي وين ؟ فاتو السبعه يوم ، انتو .... انتوووو ..... اتطل ..... عليااااء انتي رجعتي البيت ؟
* لا ...
_ طيب شنو فهميني يا .. الله !
* مافي حاجة ي عبير ، طيب بكلمو يجيبني ..
_ طيب بنتظرك ، يلا ...
* طيب ..
قمتا و قعدتا في نص السرير ! الحاصل شنو
لحد اللخظة دي ما مصدقه ، هل انا كنت مندفعه و لا دا حلم ! لا ما خلم ، هو قالي صلي استخارة ! انا كيف استسلمتا للموضوع في لحظة ! يا رب انا حأجن !!
قمتا ، فتحت الباب ، بعاين كدا من ورا الباب مافي اي حركة ...
طلعتا ، دخلت الحمام ، و رجعت االغرفه ، غيرتا ، و طلعت حتى في المطبخ مافي ، لقيت نفسي زعلتا انه مافي ، قعدتا و ما عارفه اطلع ولا لا ..
دخلت لبستا عبايتي و شلت التوب حق عبير الكان لبستو للمحكمة ، و طلعت ااصالة ، لقيت احمد داخل من باب الشقة ، اتخلعتا م عارفه م اتوقعتو يجي ! قالي :
_ صح النووم ،كملتيهو .. عاني الساعه كك
* صباح الخييير ... عبير صحتني كمان ولا براي ..
_ خير ! ولابسه عبايتك ماشه وين ؟
* عبير داقه جرس محبوسة والعرس فضل ليهو ايام و انت ما وقفت معاهت بحاجة ، و قبل عبير عايزة ازور حبوبة مطوله منهت ودي عمري ما عملتها ..
_ طيب ازيدك من الشعر بيت ، سلمى خطوبتها تلجمعه و وليد حيعقد ككمان معاها في نفس االيوم على رغدة ، شكلو شهر الافراح .. و كمان قبل شويه اتصلت على الدار طمنوني حبوبه بخير ..
* ماشاءالله تبارك الله ، سلمى م كلمتني معفول ، ي ربي زعلانه مني في حاجة ، يا الله دا مشوار براهو كمان ..
_ نفس الشي هي كمان حتعملو انك اتزوجتي عديل و م كلمتيها ، بس م تنسي ديل اهل رحاب و ما عارف اذا ممكن ياخدو منك موقف ولا لا ..
* انا وضعي غير عنها ، ولو ما الحنة الختوها لي دي ولا حاتكلم بالموضوع ...
_ ليه مالها الحنه ! ‏( وهو بيقرب مني ‏) ما وريتيني الحنه مالها ‏( مسك كفين يدي و بي صباعو بيمشي مع خطوط الحنة ‏) ! حلاة الحنة فيكي و في يدك الصغيرة دي ، اسي دي يد ليكي ..
* اتوترتا ،و سبحت يديني منو ، قلت ليهو حتوصلني ولالا ؟
_ انا اصلاً ماشي البيت راجيني تعب كتير و عايز احجز و اجهز ، عشان كدا اخدت اجازة اساساً شغلي ملخبط الفترة الاخيرة دي ...

_ انا اصلاً ماشي البيت راجيني تعب كتير و عايز احجز و اجهز ، عشان كدا اخدت اجازة اساساً شغلي ملخبط الفترة الاخيرة دي ...
* احلا ايام جاية بالعكس ، حبي لي عبير مخليني فرحانه لفرحها اكتر منها ..
_ يا بختها ....
* احم ، حنقيف كتير ؟
_ طيب جعان مافيها فطور ؟
* نفطر هناك ياخ ، يلا بس نطل على حبوبة اول ..
_ علياء ....
* هاه
_ انتي بتتكلمي بالجمع وحاسباني معاكي ، يعني ما عارف اقوليكي شنو بس انتي ااااا ....
* م تكمل كلامك .. يلا
_ طيب سكتا ، يلاااا ...
‏( حأسرع الاحداث هنا ‏) ..
بين يوم و يوم ، سهر و تجهيز ، في بيت عبير ، من لحظة وداني احمد تاني م رجعتا ، و بقيت معاهم والايام ماشه ، و في يوم اتصلت على سلمى ، عرفت منها انها مالامة في رقمي و انها بتمشي لي االبيت و م بتلفاني ،رغم انها لو حاولت كان وصلت لي ، بس ما ركزت شديد ، و عرفت انهم اجلو موضوع الخطوبة شويه ، يعني لي بعد عرس عبير ..
المهم ، في الفترة دي قرابة اسبوعين ، انا واحمد يمكن بنتلاقى صدفه و ما بنتكلم اصلاً ، و اخبار حبوبة بالتلفون مواصلاها ،
يلا جا اليوم قبل العرس ، بعد معاذ خطيب عبير جا ، اليوم دا قررتا اجيب فستان ، و نا عارفه كيف اتجرأتا انزل السوق براي ، و اتاخرتا و رجعتت بعد العشاء .. جيت لقيت عبير بيحننوها وانا بفضل ربنا حنتي مرقت نهائي مافكرتا في الموضوع .. ياهو سهرة لحد الساعه 3 صباحاً بجهز في حاجات الكوافير، و بعدها نمنا ..
و صحينا الساعه 9 مشينا على الكوافير ، ‏( طبعاً في البداية كان قلت ليكم ان عبير واحمد ليهم اخ تاني بس م ليهو دور و ما جات سيرتو لانو اساساً قاعد برا الخرطوم ‏) المهم كان جاي اليوم دا للعرس ..
‏( في جانب رحاب ‏)
_ نورتي يا روحي ، اااخ لو تعرفي مشتاق ليكي قدر شنوووو ..
* و انا كمان استقت ليك ، لمن نسيت ملامحك حبيبي ..
_ الولادة بتحلي كداااا
* يعني انت ما كنت حلوة قبل كدا ؟
_ حلوة ي عمري بس قصدي بقيتي احلااااا
* تسلم لي
_ اها اشمعنى قررتي نتلاقى الليله لي مدة بحنسك ؟
* عشان بقدر اطلع بعد الاربعين و غير كدا ناس بيتنا ماشين عرس اخت احمد ، و دي فرصتي ..
_ احب ذكائك دا ، بس بتك حلوة حتطلع مزة ، بس ما كنتي تجيبيها تقوم تبكي و تضيع علينا اللحظة ..
* حأخليها عند منو يا ايمن ناس البيت مشو العرس ..
_ طيب مش نايمة ؟
* اااي
_ ارح خلينا ندخل جوا ، معليش البيت جايط زي ما عارفه بيت عزابة ..
* عادي حبيبي .... يلااااااااا
‏( و في اللحظة دي الطرف التالت الكان سامع مكالمة ايمن و رحاب واتفاقهم انه يتلاقو هنت ، كان منتظر اللحظة دي من زمان عشان ياخ حقو من ايمن و دا الكان بخطط ليهو محمد ، من لحظة ايمن نكر قروشو و اهانو ... برافو عليك محمد ، اسي ياداب تقدر تخلي سنارتك تغرز ....... ! ودا الحصل بالفعل من محمد و ما ضيع فرصه كان مستنيها مت زمان و يمكن م تتكرر تاني ..
محمد : الوووووو
......
محمد : ايوة ، ايوة جات و معاهو جواا
......
محمد : عيب عليك ، انا محمد ! ..... اتصلت بالاداب و عشر دقايق حيكونو هنااا ، و ابقى جبان لو حاولت ادس نفس ، كله زول يدفع تممن عمايلووو ...
محمد م كان عارف انه كمان حيدفع رحاب تمن عمايلها ، و انا اريد و انت تريد ، والله يفعل ما يريد ..........
اما في جانبي ، عبير طلعت بدر تبارك الرحمن ، يمكن لان طول عمرها بسيطه و الليله ظهرت بالجد عروس ، اما انا ، لاول مرة من بعد سلمى اخت مكياج و اقرر من نفسي اكون كدا ، واللبس فستان و كعب ، بس م اتخليت عن طرحتي والحمدلله ،، جات عربيتين وحدة حقت العروس و التانيه حقت عمار ركبنا فيها انا ومعاي بنتين من اهل ناس عبير ، و احمد ما جا و ماسالتا ...
و صلنا الصالة ، نزلنا و حصلنا العروسه و دخلنا معاها ، و اذا به القى احمد في وشي ، للحظة كأن الدنيا دي وقفت علينا وبينا انحنا الاتنين ، لدرجة العرسان قطعو نص المسافه على الكوشه ، و انحنا لسه واقفين ، كأن في تواصل روحاني بينا الاتنين ، يمكن الناس كلها لاحظت لينا ، بالجد كنت حاسه بي شوق ليهو ما عادي ....
فجاة جا جمبي ، و قالي اتفضلي ادخلي معاي ، قلت ليهو ادخل معاك ليه ؟ قالي العرس مليان شباب ورجال و م تضمني الظروف شنووو ، قلت ليهو والمعنى ؟
قالي المعنى ان انا فيك بقتل ! م اتوقعتا الرد دا نهائي ، و سكت و دخلنا ، بالجد كنت حاسه ان دا عرس اختي حقيقي اصلو ما حسيت اني غريبه في نصهم ، لحظات الفرح دا الزول لازم يخلدها ما معروف اذا حنعيشا ولالا ، اتصورنا صورة جماعيه بتشمل سلمى و وليد و رغدة و وائل والعرسان و انا واحمد و عمار وكم نفر تانين ، بتلجد انا لقيت اهل اي ما بتربطنا صلة رحم ، لكن ربطتنا صلة حب و دا اقوى من اي حاجة ..... و استمر الفرح لساعات اضافية ... و من جانب تاني كان مستمر العار و الاسى والندم و الحسرة بي رحاب ، بعد شنو ؟
بعد ما دخلتي بت صغيرة عمرها كم واربعين يوم قسم الاداب ؟ بعد شنو يا رحاب ؟؟
رجعنا من العرس بي تعب وارهاق ، مافي زول قدر يقاوم تعبو
، و انا مشيت نمته في الغرفه البننوم فيها انا
و عبير ! و صحينا انا و سلمى و رغدة بننضف البيت ، ومعانا ام عبير ... و انحنا بنتونس و نحكي عن العرس ونضحك لقينا احمد جاري و بزرزر في قميصو و عمار وراهو ، زي الحاصل كارثة !
و كلنا وقفنا مخلوعين دا غير الحصلو لحد الباب وامو تنادي فيهو وعمار بيقوليهو انتظرني وسوق برااااحه ، و مشو و بقينا شايفين سواد و مافي حاجة بتطمن منظرو بيخلع جد جد .....
بالجد اول مرة اخاف على زول زي ما خفتا على احمد كدا ، لمن عيوني رقرقو حأموت واعرف في شنو حاصل ، قاطعتني رغدة شايله تلفوني قالت لي من قبيل بيرن ، عاينت لقيت رقم غريب من غير م احس ربطتا الرقم دا بي تصرف احمد و ان حبوبة يمكن حصل ليها شي و خفتا ارد و الخوف امتلكني !
قلت ل رغدة ردي انا ما مرتاحة ! ردت ، و سكتت مسافة ، و قالت لي وحدة يتقول صحبتك و اسمها هالة !
خطفت التلفون ... قلت ليها :
* هااااالة انتي وين اشتقت ليكي ليه ما بتسألي مني يا هاله ،
_ تلفوني اتسرق والله و ما تتخيلي تعبت كيف عشان اقل لرقمك دا ، انتي كويسه ؟ حبوبة كويسه ؟
* الحمدلله كويسين بس قصه طويله يا هااله ..
_ اسمعي لازم تجي البيت اسي ضروري
ضروري يا علياء ، انا واقفه منتظراكي ، و لي كم يوم بجي بخبط مافي زول بيفتح لي وبرجع ، ..
* اي لي مدة برا البيت ، بس قلقتيني
_ انتي القلقتيني وين قاعده وحبوبة وين ؟
* قلت ليكي قصه طويله
_ طيب انا ف الشارع اركبي امجاد وتعالي لي هسي ...
* طيب طيب ....
طوالي جريت لبست عبايتي و طلعتا ، كلهم مخلوعين بقولو ديل مالهم بيتجارو كدااا من الصباح !
‏( في جانب احمد ‏)
* حسبي الله ونعم الوكيل . ، حسسسبي الله فيكي ، تعرفي اول مرة احس اني داير اضربك ، داير اقتلك ، انتي شنو يا رحاب هاا انتي شنو ! طينتك شنو ؟
لسه كنتي بتتمادي ، هاااا ، انتي خلاص اتعرفتي وسخه وتافهه و زبالة ، حصلت ! حصلت بتي تكون معاكي ! ها دايرة تربيها كداا من شقه لشقه ، عمرها كم واربعين يوم دخلتيها شرطة الاداب يا رحاب تفووووو تفووووووووو موتي موتي ، انتي عار على الدنيا كلها ، انتي عار ، انتي عايشه ليه ، بي يانو وش عايشه ، اهلك حرام عليكي ، انا كيف كنت معرسك كيف ، حسبي الله ، اهاااا شفتي ، شفتي ربنا دا كريم كيف ؟
اتهمتيني و لفقتي لي قصة من وهم عشان تطلعيني تافه بس انا وكلت امري لي ربنا و حقي جاني في مكاني ، شفتي كيف الدنيا دي ؟ ،،، ااااااخ ، بس
اخ ...............
رحاب م كانت الا انها بتبكي بكا هستيري ، بس البكا حيفيد بي شنو ؟
هه ان نوائب الدنيا تدوووور .......
في اللحظة دي كانت في حالة وفاة في بيت رحاب ، دي امها ولا ابوها ؟
الاتنين نفس الشي ، ولا بد من خسارة روح تحت مسمى الصدمة !!
اما ايمن ، الكان بين واعي وما واعي ، وصل بيهو الحال لمكان كان من زمان مفروض يدخلو ، بس كل حاجة في وقتها حلوووو ، حلة و لقت غطايتا زي ما بقولو ، و الله قدر يكون اجلهم واحد _ سبحان الله ...
وصلتا شارع البيت ، لقيت هالة و معاها وحدة بس من بناتها ومعاها راجل خمسيني هيأتو بتدل على انه زول صاحب سيط في المجتمع ، سلمتا عليهم وانا مخلوعه !
و دخلتهم وقعدتا و وش هاله ما كان مطمن ،
قلت ليها في شنو خوفتيني ودا منو ؟
قالي انتي علياء ؟ قلت ليهو ايوة ، قالي انا عبدالله ، قلت ليهو هلا بيك عم عبدالله ، هاله دي مالها ما بترد علي ؟ قالي لاني
# ابوكي !
فكيت ليهو ضحكة .. قالي انا ما بهزر ، قلت ليهو ولا انا بهزر ، رغم اني ما عارفه شكلك ولا عارفه اذا كنت بتهزر ولاجادي ، بس انا فعلياً كنت منتظرة اليوم دا !
قالي انتي عارفه ؟ قلت ليهو :
* ما خجلان اني اكون عارفه انك جدعتني واسي بكل بساطه جاي تقولي انا ابوكي ! ابوي قدمت لي شنو يدل على ابوتك لي ؟ جدعتنا انا وامي ؟ و مشيت عرستا صحبتا و سافرتا معاها وجبت منها اولاد ؟
عارف انا لو ما حبوبة تعبت في تربيتي عشان تطلعني انسانه محترمة بابسط شي ، انا كان طردتك بس اخلاقي م بتسمح لي اتعامل بالسذاجة ددي ، و ازيدك من الشعر بيت ، حعمل ليك قهوة كمان ، ولا بتقرف تشرب من بيت بالمنظر دا ؟
هالة : علياء ! م صح اديهو فرصه اسمعيهو !
* انتي البتقولي لي اديهو فرصه ! هالة الفزص انتهت ، ابوي جاي بعد شنو ؟ بعد امي ماتت ! بعد انا اتبهدلتت و اتزليت واشتغلت خدامة عن اليسوى والما يسوى ، بعد اتضربتا ! بعد كبرتا ! ابوي بعد شنوووووو ، بعد شات هم عمر اكبر مني ؟ بعد شنو ابوي لو دي الابوة الله يحرق الابوة !
قالي ، علياء ، مافي حاجة فاتت ، انتي صغيرة م حتفهمي اسبابي ..
* ياخ اخجل لسه بتقول اسباب ، اسباب شنو التخليك تجدع مرتك و بتها ، وريني اسباب شنوووو دي ، ارجوك م توصلني مرحلة اني انجبر اطردك ، ارجوك ..... م تحاول تصل لي لو سمحته ! انا بترجاك م تخليني اشوفك لو سمحته .......
طلع ، و هاله بتقولي علياء تصرفك م صح ، قلت ليها م تقيفي في صبو وتخليني اكرهك وانتي اكتر وحدة عارفه كل حاجة يا هاله ، لو سمحتى وديهو محل جبتيهو انا طالعه ، قالت لي
طيب قاعده وين ؟ قلت ليها داك رقمك صح ؟ قالت لي ايوة .. قلت ليها بتصل
عليك وازورك و ح احكي ليكي اسي الوقت م مناسب و حبوبة بخير اتطمني ، و ارجوكي م دايرة . اشوف الراجل دا تاني عشان م تخسريني .... ‏( ابوي، انا ما يتيمة اب ، انا يتيمة ام واعتبرتا نفسي يتيمة اب ، كنت دايماً بتفادى حقيقة انه ابوي عرس صحبة امي بالدس ثم بالعلن ثم اجبرتو يطلق امي و يرمينا و ابوي م كانت عندو شخصيه انا بعتبرو ، و فعلاً طلق امي و اتزوج هو وسافر معاها السعوديه ، حبوبتي دي ام ابوي ، حست بي غلط ولداا ، بعد فترة جات وقعدت معانا كانت بتمسكني لمن امي تمشي تبيع و تشتغل ، لحد ما امي مرضت و ماتت عشان م اتعالجت ، و بعدها حبوبتي ربتني والباقي انتو عارفنو .... اسامحو كيف ؟ لا اسفه البيسامح رب العالمين ما انا ... و انا يتيمة ليوم يبعثون .....
رجعت البيت ، و جواي مليون حاجة ماقادرة احددا ، رجعتا وكانت منتظراني مفاجأة ...
لقيت احمد قاعد و شايل طفل ، و عمار و امه و سلمى و رغد حوليهو ،
سلمى كانت ملامحها غريبه و كلهم زي الكانو بيبكو ،، امه قالت ليهو هدي ليها علياء جات ..
قام على حيلو و جا علي و شايل الطفلة ، و انا وقفتا حسيت رجولي ما دايرة تمشي ، لمن وصلني و عيونو حمرة ، لقيت نفسي بمد يدي و بشيل منو الطفلة ، لمن عاينتا في وشها الصغير وملامحها الصغيرة والبريئة حسيت انهت قدر شنو بتشبه وحدتي ، يوم كنت قدرها في يوم من الايام ، بس الفرق بيني وبينها ، ان انا امي كانت شايله همي ، و هي ابوها شايل همها ... و دموعي نزلت ..
قالي مناسك احمد ابراهيم الطيب ، مسكت صباعي و قلت ليها اتشرفنا يا مناسك ابراهيم الطيب و بوستها في عيونها و ضميتا علي ، اصلو ما حسيتا غريبه علي ....
و عاينت لاحمد دايرة افهم كيف جابها كدا ؟ و فهمني اني عايزة افهم ... قام شالها مني
و وداها ل امي ، و رجع مسكني من يدي و ساقني لي غرفتو ...
دخلنا و قفل الباب !
قلت ليهو :
* مافاهمه حاجة ، كيف ممن *..... قاطعني ..
_ عشان ثقتك في ربنا كبيرة جازاني خير ، بالجد كلامك صح انه ربنا الخلاها مستحيله وهو الخلاها ممكنة ، علياء ، الحصل ان ‏( ..... ‏) و حكى لي الحصل ل رحاب .. كنت في صدمة و خجل ليها ، خجلت ليها بالجد و حسيت بالشفقه تجاها ابدا ما حسيت بالشماته .... بعد كدا اقدر اديكي حريتك ..
* حريتي هنا ‏( ختيت صباعي في صدرو و مررتو من كتفو اليمين ل كتفو الشمال ‏) ..
_ مسك حنكي بي يدو و عاين لي شديد ، و ما حسيت الا ب انفاسو و هو بيقبلني ، و زح وشو وقال لي م تبعدي عني ، وحضني ..
* الحصل لي نا دايراهو يحصل لي بتك اوعدك ابقى ليها ام ، و م اخليها تحتاج لي زول ، انت م داير تبعدني عنك ولا انا دايرة ابعدك عني ..
_ ‏( زح مني ‏) يعني عشان بتي ما عشاني ؟
* رجعني محل كنت عشان اجاوبك ..
رجع حضني شديد ...
* عشان بحبك ، انا بحبهااااا
_ زحاني وعاين لي و قعد يبوس في وشي و في عيوني و في خدودي في وشي كلو ورجع حضني ، قالي انا البحبك اقسم بالله انا البحبك و مستحيل ابعد عنك فاهمه مستحييييل ، عارفه يعني شنو مستحيل ...... **
يعني تمت بحمدالله ، و كل ززول نصيرو يلقى نصو الحلو مهما كانت الخيارات صعبه مرات بنتنازل عشان سعادة اكبر و اعظم ..
اعفو لي عن اي تقصير عن اي تأخير عن اي لخبطة عن كل حاجة ازعجتكم في الروايه دي ، بس بالجد انا كتبتها بي دم قلبي و شلت من عافيتي عشان اتمها ... وان شاءالله الجهجهه الحصلت م حتتكرر في روايات جاية و كل الحب والاحترام ، لكل متابعين. #زوجة_لسبعة_أيام ... ￼

